ކީރިތި ރަސޫލާގެ އެންމެފަހު ޚުތުބާ – ޙެޔޮބަސް\nPosted byހެޔޮބަސް ޓީމް\t May 20, 2012 May 20, 2012 Leaveacomment on ކީރިތި ރަސޫލާގެ އެންމެފަހު ޚުތުބާ\nކީރިތި ރަސޫލާ މުޙައްމަދު ޞައްލަﷲ އަލައިހި ވަސައްލަމްގެ ވަދާއީ ހައްޖަކީ އެކަލޭގެފާނުގެ ރަސޫލުކަމުގެ ހަޔާތްޕުޅު ފުރިހަމަވުމުގެ އެންމެ މުހިއްމު މަރުހަލާއެވެ. އެއީ ކީރިތި ރަސޫލާގެ އުމުރުފުޅުން 63 އަހަރުފުޅުގައި ހިޖްރީ ސަނަތުން 10 ވަނަ އަހަރުގައި މާތް ރަސޫލާ ކުރެއްވި ހައްޖަތުލް ވަދާއުގެ ނަމުން ތާރީޚުފާހަގަކުރާ ހައްޖެވެ. އޭރު މާތް ރަސޫލާގެ ރަސޫލުކަމުގެ ހުރިހާ ކަމެއްވަނީ ފުރިހަމަ ކުރައްވާފައެވެ. ޖަހާލަތުގެ އަނދިރީގައިވާ ބަޔަކަށް އަލިކަން ދައްކަވައި މާތްﷲ ސުބުހާނަހޫ ވަތައާލާއަކީ ހުރިހާ އާލަމްތަކަކާއި ހުރިހާ އެއްޗެއް އުފައްދަވާ އެހުރިހާ އެއްޗެއް ދަމަހައްޓަވާ އެއްކައުވަންތަ ކުޅަދުންވަންތަ އިލާހުކަން އަންގަވާދެއްވައި މީހުންގެ ހިތްތަކާއި ސިކުނޑިތައް އުއްމީދުން ފުރުއްވާފައެވެ. ހަނގުރާމައާއި ދެކޮޅުވެރިކަމާއި ފަސާދައިގައި ގެއްލި މަގުފުރެދިފައިވާ ބަޔަކު އެކަލޭގެފާނުގެ ރިސާލަތުން ވަނީއިސްލާހު ކުރައްވައި އެކުވެރި ކުރައްވާފައެވެ. ކީރިތި ރަސޫލާގެ ރަސޫލުކަމުގެ ޖިހާދުގެ ސަބަބުން މާތްﷲގެ އެއްކައުވަންތަކަމަށް އީމާންވެ އެކަލާނގެއަށް އެމީހުންގެ ހިތްތައް ހާލިސްކޮށް ލޯބިވެ އީމާންވުމުގެ ސަބަބުން އިންސާނީ ތާރީޚުގައި ކުރިން ފެނިފައިނެތްފަދަ، މާތްﷲ ގެ އެއްކައުވަންތަކަމާއި ކުޅަދުންވަންތަކަމާއި ނިއުމަތައް ހަނދާންކޮށް ޝުކުރުވެރިވާ ތަގުވާވެރި ރަގަޅު މުޖުތަމައެއް ވަނީ އުފެދިފައެވެ. މިގޮތުން ކީރިތި މާތްރަސޫލާ ވަނީ މާތްﷲގެ ކުޅަދުންވަންތަކަމާއި އެއްކައުވަންތަކަމާއި ދީނުގެ އެންމެފަހު ހަގީގަތް އެއާ ގުޅޭ އަސްލުތަކަކާއި ތަފްސީލާއެކު އިންސާނިއްޔަތަށް ހާމަކޮށްދެއްވާފައެވެ.\nކީރިތި ރަސޫލާގެ ރަސޫލުކަން ފުރިހަމަވެގެން ދިއުން ދޭހަވަގެން ދިޔައީ އެކަލޭގެފާނު މިދުނިޔެ ދޫކުރައްވާ ސުވަރުގެ ވަޑައިގަތުމުގެ ނިޝާނެއްގެ ގޮތުގައެވެ. ކީރިތި ރަސޫލާއަށް އެކަންވަނީ އެނގިވަޑައިގެންފައެވެ. އެހެންވުމާއެކު އެކަލޭގެފާނު ރަސޫލުކަމުގެ ބުރަ މަސްއޫލިއްޔަތު ނިންމާލެއްވުމުގެ ގޮތުން މުސްލިމުންގެ ހިތްތަކުގައި ބިންވަޅުނެގިފައި އޮތުން ބޭނުންކަންތައްތަކެއްގެ އަންގަވާދެއްވައި ފުރިހަމަކުރެއްވުމަށް މިމަރުހަލާ ބިނާކުރެއްވިއެވެ. އިސްލާމްދީނުގައި އަންގަވާފައިވާ ދިރިއުޅުމުގެ އެކިއެކި އުސޫލުތަކާއި ކަންތައްތައް ހިމެނޭ ނިޒާމެއް މުސްލިމުންނަށް ރަގަޅަށް އެނގިފައި އޮތުމަކީ މުހިއްމުކަމެއްކަމުގައި އެކަލޭގެފާނު ދެކިވަޑައިގަތެވެ. މިމަގްސަދުގައި އަރަބި ކަރައިގެ ހުރިހާ ހިސާބެއްގައިވާ މީހުން އެކަލޭގެފާނުގެ އަރިހުގައި ހައްޖުގެ މާތް އަޅުކަމުގައި ބައިވެރިވުމުގެ ދައުވަތު ފޮނުއްވިއެވެ. ޛުލްހިއްޖާ މަސް ފެށުމުގެ ފަސްދުވަސް ކުރިން ކީރިތި ރަސޫލާ ހައްޖަށް ވަޑައިގަތުމަށްޓަކައި ތައްޔާރުވެވަޑައިގަތުމުގެ ގޮތުން އިހުރާމް ފޮށާކޮޅު ތުރުކުރެއްވިއެވެ. އޭގެފަހުން އެކަލޭގެފާނު މައްކާއަށް ދަތުރުފުޅު ފެއްޓެވިއެވެ. މިދަތުރުފުޅުގައި ކީރިތި ރަސޫލާގެ ހުރިހާ އަނބިކަނބަލުން ބައިވެރިވެވަޑައިގެންނެވިއެވެ. ދަތުރުފުޅު ފެއްޓެވުމަށްފަހު އެކަލޭގެފާނު ތަލްބިޔާ ވިދާޅުވަމުން ގެންދެވިއެވެ. ”މިއަޅާ މިވަނީ މާތްﷲގެ ޚިދްމަތުގައެވެ. އޭކުޅަދުންވަންތަ މާތް އިލާހުއެވެ. އިބައިލާހު މެނުވީ އެހެން އިލާހަކު ނުވެއެވެ. އަދި އިބަ އިލާހަށް ބައިވެރިއަކުވެސް ނުވެއެވެ. ހުރިހާ ހަމްދަކާއި ތައުރީފެއް ހައްގުވެގެންވަނީ އަދި މިލްކުވެގެން ވަނީ އިބަ އިލާހަށެވެ. އިބަ އިލާހަކީ ހުރިހާ ކަމަކަށް ކުޅަދުންވަންތަ އެއްކައުވަންތަ އިލާހެވެ. މިއަޅާ މިހުރީ ތިޔަ އިލާހުގެ ޚިދުމަތުގައެވެ. އިބައިލާހުގެ އެއްވެސް ބައިވެރިޔަކު ނުވެއެވެ” ކީރިތި ރަސޫލާ ތަލްބިޔާ ވިދާޅުވަމުން ގެންދެވިއިރު އެކަލޭގެފާނު އަރިހުގައި ވަޑައިގެންނެވި އަސްހާބުންނާއި އަދި އެހެން މީހުން އަޑުހަރުކޮށް ތަލްބިޔާ ވިދާޅުވަމުން ގެންދެވިއެވެ. ކީރިތި ރަސޫލު ސައްލަﷲ އަލައިހި ވަސައްލަމްއަށް މައްކާއަށް ވަޑައިގެންނެވުނީ ޛުލްހިއްޖާ މަހުގެ ފަސްވަނަ ދުވަހުއެވެ. މައްކާއަށް ވަޑައިގެންނެވުމަށްފަހު ކައުބަތުﷲ ގެފުޅު ވަށައިގެން ތަވާފްކުރައްވައި މަގާމް އިބްރާހިމްގައި ދެރަކްއަތް ނަމާދެއް ކުރެއްވިއެވެ. އޭގެ ފަހުގައި ސަފާ ފަރުބަދައަށް އަރައިވަޑައިގަތެވެ. ”މާތްﷲ ފިޔަވައި އެހެން އިލާހަކު ނުވެއެވެ. އަދި މާތް ﷲގެ ބައިވެރިއެކު ނުވެއެވެ. ހުރިހާ ބާރަކާއި ހުރިހާ ތައުރީފެއް މިލްކުވެ ވޮޑިގެންވަނީ މާތްﷲ އަށެވެ. ދިރުންދެއްވަނީ އެކަލާނގެއެވެ. މަރުގެންނަވަނީވެސް އެކަލާނގެއެވެ. މާތްﷲއީ ހުރިހާ ކަމަކަށް އަދި ހުރިހާ އެއްޗަކަށް ހުރިހާ ބާރެއް މިލްކުވެވޮޑިގެންވާ ކުޅަދުންވަންތަ ރަސްކަލާނގެއެވެ.” ސަފާފަރުބަދައަށް އަރައިވަޑައިގަންނަވަމުން މިފަދައިން ވިދާޅުވަމުން ގެންދެވިއެވެ. ޛުލްހައްޖާ މަހުގެ 8 ވަނަ ދުވަހު ކީރިތި ރަސޫލާއާއި އަރިހުގައިވަޑައިގެންނެވި ބޭފުޅުން މިނާއަށް ވަޑައިގެން އެރޭ މިނާގައި ހޭދަކުރެއްވިއެވެ. އަދި9ވަނަ ދުވަހު ފަތިސްނަމާދު ކުރެއްވުމަށްފަހު އަރަފާތަށް ވަޑައިގެންނެވިއެވެ. އަދި އަރަފާތުގައި އެކަލޭގެފާނުގެ ރަސޫލުކަމުގެ ހަޔާތްޕުޅުގައި މަޝްހޫރު، އަދި އިންސާނިއްޔަތަށާއި މުސްލިމުންނަށް ނަސޭހަތްތެރިވެވަޑައިގެން މަގުދެއްކެވި އަސަރުގަދަ ޚުތުބާ ވިދާޅުވިއެވެ. ކީރިތި ރަސޫލާގެ މިޚުތުބާ ފާހަގަވެގެންވަނީ ހަމައެކަނި އޭގެ ބަލާޣަތްތެރިކަމުގެ ސަބަބަކުންނޫނެވެ. އެޚުތުބާ އެކުލެވިގެންވަނީ މުޅި އިންސާނިއްޔަތުގެ ބާއްޖަވެރިކަމާއި ހެވަށްޓަކައި އަންގަވައިދެއްވި މުހިއްމު ކަންތައްތަކެއް ހިމެނިފައިވާ ލާމަސީލު ޚުތުބާއެއް ކަމުގައެވެ. އެޚުތުބާގައި އަންގަވާފައިވާހާ ފުރިހަމަކޮށް އިންސާނުން ދުނިޔޭގައި އަމަލުކުރަންވީ އުސޫލުތަކާއި އަޚުލާގީ މިންގަޑުތައް ދުނިޔޭގައި އެއްވެސް ޒަމާނެއްގައި އަންގާދެވިފައެއް ނެތެވެ. އެޚުތުބާގެ ކޮންމެ ބަސްފުޅެއްގައި ވަނީ އިންސާނުންނަށް އެންމެ އެދޭވޭ ގޮތެއްގައި ދިރިއުޅުމުގެ ކަންތައްތައް ބިނާކޮށް ހެޔޮގޮތުގައި ދިރިއުޅެވޭނެ ގޮތުގެ މަގާއި ރޫހެވެ. އެޚުތުބާއިން ބިންގާ އަޅުއްވައިދެއްވައި ތަނަވަސް ކޮށްދެއްވާފައިވަނީ، ނަސްލަކަށް މުއްސަދިކަމަކަށް ކުލައަކަށް ތަފާތެއްނެތި މުސްލިމުންގެ މެދުގައި އުޚުއްވަތްތެރިކަން ގާއިމްކޮށް އަނިޔާވެރިކަމާއި ބޭއިންސާފުން އެއްކިބާވެފައިވާ މުޖުތަމައެއް ބިނާކޮށް ދެމެހެއްޓުމުގެ މައިގަނޑު އުސޫލުތަކެވެ.\n”ހުރިހާ ތައުރީފެއް ހައްގުވެގެންވަނީ މާތް ﷲއަށެވެ. އަޅަމެން މާތްﷲ އަށް ތައުރީފް ކުރަމެވެ. އަޅަމެން އެކަލާންގެ ހަޟްރަތަށް ތައުބާވެ އަޅަމެންގެ ފާފަތަކާއި ކުށްތައް އަފޫކޮށްދެއްވުމަށް ދުއާކުރަމެވެ. އަޅަމެން އެނބުރި ދިއުން އޮތީ މާތްﷲގެ ޙަޟްރަތަށެވެ. އަޅަމެންގެ ނަފްސްތަކުގެ ނުބައިކަމުންނާއި އަދި އަޅަމެންނަށް ކުރެވޭ ކަންތައްތަކުގެ ނުބައިކަމުން އަޅަމެން މާތްﷲގެ ޙަޟްރަތުން ރައްކާތެރިކަމާއި ސަލާމަތަށް އެދެމެވެ. މާތްﷲ ރައްކާތެރިކުރައްވައި ރުއްސަވައިފި މީހަކު ހަލާކު ކުރެވޭނެ އެއްވެސް ފަރާތެއް ނެތެވެ. އަދި މާތްﷲ ހަލާކު ކުރައްވައިފި މީހަކު ސަލާމަތްކުރާނެ އެއްވެސް މީހެއް ނެތެވެ. މާތްﷲ ފިޔަވައި އެހެން އިލާހަކު ނުވާކަމަށް މިއަޅާ ހެކިވަމެވެ. މާތްﷲ އަށް އެއްވެސް ބައިވެރިއަކު ނުވެއެވެ. މާތްﷲއީ ހުރިހާ ބާރެއް މިލްކުވެވޮޑިގެންވާ އަދި ހުރިހާ ކަމަކަށް ކުޅަދުންވަންތަ ރަސްކަލާނގެއެވެ. މާތްﷲ މެނުވީ އެހެން އިލާހަކު ނުވެއެވެ. މާތްﷲއީ އެއްކައުވަންތަ އިލާހެވެ. މާތްﷲ ވަނީ އެކަލާނގެ ވައުދުފުޅު ފުއްދަވައި އިސްލާމްދީނުގެ އަދުއްވުންގެ މައްޗަށް މުސްލިމުންނަށް ނަސްރުދެއްވާފައެވެ. އޭ މީސްތަކުންނޭވެ. އަހަރެންގެ ބަސްތައް އަޑުއަހާށެވެ. މިއަހަރުގެ ފަހުން ހައްޖުގެ އަޅުކަން އަދާ ކުރުމުގައި އަހަންނަށް ތިޔަބައިމީހުންނާ ދެން ބައްދަލުވާނެކަމެއް ނޭނގެއެވެ. އޭ މީސްތަކުންނޭވެ. މާތްﷲ އަންގަވާފައިވެއެވެ. ތިމަން ﷲ ތިޔަބައިމީހުން އެންމެ އަންހެނަކާއި އެންމެ ފިރިހެނެއްގެ ފަރާތުން އުފައްދަވައި ގަބީލާ ތަކަކަށާއި ގައުމުތަކަކަށް ހެއްދެވީމެވެ. އެއީ ތިޔަބައިމީހުން އެއްބަޔަކު އަނެއްބަޔަކަށް އެނގުމަށްޓަކައިއެވެ. ތިމަން ރަސްކަލާނގެ ޙަޟްރަތުގައި އެންމެ ޝަރަފްވެރި ބަޔަކީ ތިމަން ރަސްކަލާނގެއަށް ބިރުވެތިވާ މީހުންނެވެ. ތިމަންﷲ އަށް އީމާންވެ ހަނދުމަކުރުމުގެ އިތުރުން އަރަތްބަކު އަރަބިނޫން މީހެއްގެ މައްޗަށް މޮޅުވުމެއް، ދޮންމީހަކު ކަޅުމީހެއްގެ މައްޗަށް މޮޅުވުމެއް ނުވެއެވެ.” މުޅިއިންސާނިއްޔަތަކީ އާދަމްގެފާނުގެ ދަރިކޮޅެވެ. އާދަމްގެފާނު އުފައްދަވާފައިވަނީ މަށިންނެވެ. އޭމީސްތަކުންނޭވެ. ތިޔަބައިމީހުން ރައްކާތެރިވާށެވެ. ގިޔާމަތް ދުވަހުން ދުނިޔޭގެ ބުރަ، ކަރުގައި އަޅުވައިގެން ދާބަޔަކު ތިބޭނެއެވެ. އާޚިރަތުގެ ހެޔޮ ސަވާބާއި ދަރުމަ ލިބޭބަޔަކު ތިބޭނެއެވެ. ތިޔަބައިމީހުން ރައްކާތެރިވާށެވެ. ޖާހިލުކަމުގެ ދުވަސްތަކުގެ އާދަތަކާއި އަމަލުތައް ނިމިއްޖެއެވެ. ލޭގެބަދަލު ހިފުމުގެ ދުވަސްތައްވެސް ނިމިހިނގައްޖެއެވެ. ޖާހިލުކަމުގެ ދުވަސްވަރު ހިނގަމުން އައި ހުރިހާ ރިބާއަކާއި އަދި އެއިން ލިބޭ ފައިދާ ނެގުން ވަނީ ނައްތާލެވިފައެވެ. އޭއީމާންވެއްޖެ މީސްތަކުންނޭވެ. އަންހެނުންގެ މައްޗަށް ތިޔަބައި މީހުން އަދާކުރަންޖެހޭ ހައްގުތަކެއްވެއެވެ. ހަމަ އެފަދައިން ފިރިހެނުންގެ މައްޗަށް އަދާކުރަންޖެހޭ ހައްގުތަކެއް އަންހެނުންނަށްވެސްވެއެވެ. އަންހެނުންގެ ހައްގުތައް ރައްކާތެރިކޮށް އެމީހުންނާއިމެދު އެކަށީގެންވާ ގޮތަށް ކަންތައް ކުރުމަކީ ތިޔަބައިމީހުންގެ ހައްގެކެވެ. އެމީހުން އެކަށީގެންނުވާ ގޮތަށް އަމަލުކޮށްފިނަމަ އެމީހުން ދުރުކޮށް ފިޔަވަޅު އެޅުމަކީ ތިޔަބައި މީހުންނަށް ހުއްދަކުރައްވާފައިވާ ކަމެކެވެ. ތިޔަބައި މީހުން އަންހެނުންނަށް އޯގާތެރިކޮށް ހިތާށެވެ. އަންހެނުންނަކީ ތިޔަބައި މީހުންގެ އެހީތެރިންނެވެ. އެމީހުންގެ ކަންތައްތަކުގައި އެމީހުންނަށް ތިޔަބައި މީހުންގެ އެހީ ބޭނުންވާނެއެވެ. ތިޔަބައިމީހުން ﷲ އަށް ބިރުވެތިވާށެވެ. އަންހެނުން ތިޔަބައިމީހުންގެ ބައިވެރިންނަށްވެފައި ވަނީ މާތްﷲ ދެއްވާފައިވާ ރައްކާތެރި ކަމާއެކުގައެވެ. މާތްﷲ އަންގަވާފައިވާ ގޮތުގެމަތިން އެމީހުންވަނީ ތިޔަބައި މީހުންނަށް ހުއްދަކުރައްވާފައެވެ.\nއޭ މީސްތަކުންނޭވެ. މާތްﷲ ވަނީ ކޮންމެ މީހަކަށްވެސް އެމީހަކަށް ވާރުތަވާ ހިއްސާ މިންވަރު ކުރައްވާފައެވެ. އެހެންވީމާ އެކަމުގައި ޝަރީއަތުގައި ކަނޑައަޅުވާފައިވާ ގޮތާއި ޚިލާފުވުމުގެ ބޭނުމެއް ނެތެވެ. ތިޔަބައިމީހުންގެ ދަރިންނަކީ ކައިވެނީގެ ޒަރިއްޔާއިން ލިބެންޖެހޭ ބައެކެވެ. ތިޔަބައި މީހުން އަދާކުރަންޖެހޭ ހުރިހާ ދަރަންޏެއް އަދާކުރަންޖެހޭނެއެވެ. އަނބުރާ ދައްކަން ނަގާފައިވާ މުދާ އަނބުރާ ދައްކަންޖެހޭނެއެވެ. ރައްކާތެރިވާށެވެ.\nކުށެއްކޮށްފިނަމަ އެކުށްކުރި ފަރާތް ފިޔަވައި އެހެން ފަރާތަކުން ޒިންމާވާކަށް ނުޖެހޭނެއެވެ. ބައްޕައެއް ކުރާ ކުށަކަށް ދަރިފުޅު ޒިންމާވާކަށް ނުޖެހޭނެއެވެ. އަދި ދަރިފުޅު ކުށަކަށް ބައްޕަ ޒިންމާވާކަށް ނުޖެހޭނެއެވެ. ތިޔަބައި މީހުންގެ އަޚާ އަމިއްލަޔަށްދޭ އެއްޗެއް ނޫނީ ތިޔަބައި މީހުންނަށް ހުއްދަވެގެން ނުވެއެވެ. އޭއީމާންވެއްޖެ މީސްތަކުންނޭވެ. ކޮންމެ މުސްލިމަކީ އަނެއް މުސްލިމާގެ އަޚެކެވެ. ހުރިހާ މުސްލިމުން އެއްބަނޑުއެއްބަފާ ޖަމާއަތެކެވެ. ތިޔަބައި މީހުންގެ އަޅުންނާއިމެދު ރަނގަޅަށް ކަންތައް ކުރާށެވެ. ތިޔަބައިމީހުން ކާއެއްޗަކުން އެމީހުންނަށް ކާންދޭށެވެ. އަދި ތިޔަބައި މީހުން ލާފޭރާމަކުން އެބައި މީހުން ފޭރާން ލައްވާށެވެ. އަހަންނަށްފަހު އެހެން ރަސޫލަކު ނުފޮނުއްވާނެއެވެ. އަދި އެހެން އާއުއްމަތެއްވެސް ނުއުފެދޭނެއެވެ. ތިޔަބައި މީހުން އޭގައި ހިފަހައްޓާ އެއާއި އެއްގޮތަށް އަމަލު ކޮށްފިނަމަ ތިޔަބައި މީހުން މަގުފުރެދި ހަލާކުވެގެން ނުދާނޭ ދޭއްޗެއް އަހަރެން ތިޔަބައި މީހުންނަށް ދޫކުރަމެވެ. އެއީ މާތް ﷲގެ ކަލާމްފުޅާއި އަދި އަހަރެންގެ ސުންނަތެވެ. ދީނުގައި ކަނޑައަޅުއްވާފައިވާ މިންގަނޑުތަކަށް ތިޔަބައިމީހުން ޚިލާފްނުވާށެވެ. ތިޔަބައި މީހުންގެ ކުރިން ފޮނުއްވި އެތައްބަޔަކު ހަލާކުވެ ނެތިގޮސްފައިވަނީ އެބައިމީހުން ދީނުގެ އަސްލުތަކާއި މިންވަރުތައް ބަދަލުކޮށް އެއަށް ތަބާނުވެގެންނެވެ. އިސްލާމްދީން ފުރިހަމަވެ ތިޔަބައިމީހުންނަކީ މާތްﷲ އަށް އީމާންވެ އަޅުކަންކުރާ ބަޔަކަށްވުމުން، ތިޔަބައިމީހުންނާއި މެދު ޝައިތާނާވަނީ މާޔޫސްވެފައެވެ. ތިޔަބައިމީހުން އުޅެން އަންގަވާފައިވާ ގޮތަށް ނޫޅެ މާތްﷲ އަށް އަޅުކަންކުރުމުން ދުރުހެލިވުމަކީ ޝައިތާނާ އުފާކުރާނެކަމެކެވެ. އެހެން ވީމާ ޝައިތަނާއަށް ތިޔަބައިމީހުން ވަރަށް ބޮޑަށް ރައްކާތެރިވާށެވެ. ތިޔަބައިމީހުން މާތްﷲ އަށް އަޅުކަންކުރާށެވެ. ފަރުޞު ފަސްނަމާދު ގާއިމްކުރާށެވެ. ރަމަޟާން މަހުގެ ރޯދަ ހިފާށެވެ. ޒަކާތްދޭށެވެ. އަދި މާތްﷲ ގެ ގެފުޅަށް ޒިޔާރަތްކޮށް ހައްޖުވާށެވެ. ތިޔަބައިމީހުންގެ ވެރިންނަށް ތިޔަބައިމީހުން ކިޔަމަންވާށެވެ. މާތްﷲ ތިޔަބައި މީހުންނަށް ސުވަރުގޭގެ ނިއުމަތް ދެއްވާނެއެވެ. ތިޔަބައިމީހުންގެ ތެރެއިން މިޖަމާއަތުގައި ހާޒިރުވެ ތިބި މީހުން، ހާޒިރުނުވާ މީހުންނަށް އަހަރެންގެ މިނަސޭހަތްތައް ރައްދުކޮށްދޭށެވެ. އަދި އެބައިމީހުން އަހަންނާއިބެހޭ ގޮތުން އަހައިފިއްޔާ ތިޔަބައިމީހުން ބުނާނީ ކީކޭ ހެއްޔެވެ؟” ކީރިތި ރަސޫލާ މިހެން އެއްސެވުމުން، އަރިހުގައި އައިސް ތިބި މީހުން އެކަލޭގެފާނަށް ދެންނެވިއެވެ. ”މާތް ރަސޫލާއެވެ. ކަލޭގެފާނު އިސްލާމްދީނުގެ ތަރިކަ އަޅުގަނޑުމެންނަށް ރައްދުކުރައްވައި ކަލޭގެފާނުގެ ރަސޫލުކަމުގެ މަސްއޫލިއްޔަތު އަދާކުރައްވައި އަޅުގަނޑުމެންނަށް މިކަންތައްތައް ބަލަހައްޓަވައިދެއްވިކަމަށް އަޅުގަނޑުމެން ހެކިވަމެވެ. އެހިނދު މާތްﷲ ގެ ރަސޫލާ ސައްލަﷲ އަލައިހި ވަސައްލަމް އެކަލޭގެފާނުންގެ އަތްޕުޅުގެ ޝަހާދަތް އިނގިލިފުޅު އުފުއްލަވާ ދުއާކުރެއްވިއެވެ. ”ހައްދަވާ ބޮޑުކުރެއްވި މާތްﷲ އެވެ. އިބައިލާހު މިކަމަށް ހެކިވެވޮޑިގަންނަވާށިއެވެ.\nމިއަދު ވެބްސައިޓް 15 ނޮވެންބަރ 2011\nނޯޓް: މިލިއުމަކީ މިއަދު ސައިޓްގެ ހުއްދައާއި އެހީތެރިކަމާއި އެކު ޖަހާފައިވާ ލިއުމެކެވެ.\nPosted byހެޔޮބަސް ޓީމް May 20, 2012 May 20, 2012 Posted inUncategorizedTags: ހެޔޮބަސް, އާންމުލިޔުން, ދީން, ތާރީޙު\nއިންސާނުންނަކީ މަޖުބޫރުކުރެވިގެންވާ ބައެއްހެއްޔެވެ؟


Resort Thakuge 99 Insahtha Muvahazafunnah Vaccine Dhevijje- Mausoom - Vaguthu\nސެންޓޭ ވެކްސިން ޖަހަނީ\nރިސޯޓުތަކުގައި މަސައްކަތް ކުރާ މުވައްޒަފުންގެ 99 އިންސައްތަ އަށް ކޮވިޑް-19ގެ ވެކްސިން ދެވިފައިވާ ކަމަށް ޓޫރިޒަމް މިނިސްޓަރ އަބްދުﷲ މައުސޫމް ވިދާޅުވެއްޖެއެވެ.\nވެކްސިންގެ ދެ ޑޯޒް ފުރިހަމަ ކުރުމުން ޓޫރިޒަމް ދާއިރާގެ މުވައްޒަފުންނަށް ދޭ "އައި އޭމް ވެކްސިނޭޓެޑް ބެޖް" އިފްތިތާހު ކުރުމަށް މިއަދު ބޭއްވި ރަސްމިއްޔާތުގައި ވާހަކަ ދައްކަވަމުން މިނިސްޓަރ ވިދާޅުވީ، ރިސޯޓު މުވައްޒަފުންގެ 99 އިންސައްތައަށް ވެކްސިންގެ ފުރަތަމަ ޑޯޒް ދެވިފައިވާ ކަމަށާއި އޭގެތެރެއިން 8،000 އަށް ވުރެ ގިނަ މުވައްޒަފުން ދެވަނަ ޑޯޒް ޖަހާފައިވާ ކަމަށެވެ.\nމި ރަސްމިއްޔާތުގައި މިނިސްޓަރ ވަނީ ކޮވިޑް-19 ރާއްޖެއިން ފެނިގެން އައި އަހަރު ފަތުރުވެރިކަމުގެ ދާއިރާގެ މުވައްޒަފުން ވެކްސިނަކާއި ނުލައި ކޮށްފައިވާ ބުރަ މަސައްކަތް ފާހަގަ ކޮށް އެބޭފުޅުނަށް ޝުކުރު އަދާ ކުރައްވާފައެވެ. އަދި ވެކްސިން ޕްރޮގްރާމް ފެށި، ފަތުރުވެރިކަމުގެ ދާއިރާގައި މަސައްކަތް ކުރާ ބޭފުޅުންނަށް ހާއްސަ އިސްކަމެއްދީގެން ވެކްސިން ދޭން ފެށުމަކީ ލިބުނު ބޮޑު ކާމިޔާބީއެއް ކަމަށް ވެސް މިނިސްޓަރ ފާހަގަ ކުރެއްވިއެވެ.\nހެލްތް ޕްރޮޓެކްޝަން އޭޖެންސީ (އެޗްޕީއޭ) ގެ ތަފާސް ހިސާބުތަކުން ދައްކާ ގޮތުގައި މިހާތަނަށް ވެކްސިންގެ ފުރަތަމަ ޑޯޒު ރާއްޖެއިން 293،429 މީހަކު ވަނީ ފުރިހަމަ ކޮށްފައެވެ. އަދި ދެވަނަ ޑޯޒު މިޙާތަނަށް 88،649 މީހަކު ވަނީ ފުރިހަމަ ކޮށްފައެވެ. ރާއްޖޭގައި މިވަގުތު ދެމުން އަންނަނީ ކޮވިޝީލްޑް ވެކްސިނާއި ސައިނޯފާމް ވެކްސިނެވެ.\nއޭޕްރީލް 28, 2021 19:37\nލަދެއްވެސް ނުގަނޭ. އަހަރެމެން މިތިބީ އަދި ފުރަތަމަ ޑޯޒްވެސް ނުޖެހިގެން. މިތާވެސް އެބައުޅޭ 200އަށްވުރެ ގިނަ މީހުން.\nއޭޕްރީލް 28, 2021 20:51\nމައުސޫމް ބޭކާރު ވާހަކަ ނުދައްކާ. ާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާ ކި ތްރިސޯޓް ގަ ތޯ ހަމަ މުސާރަ ނުދެނީ. ޙުދު އަޅުގަނޑު މެންވެސް ބައި މުސާރައިގަ މިހެން ގަނަ ތެޅޭ ތާ އަހަރު ވެގެން ދިޔައީ. ކޮބާ ތަ ތިބުނާ އިންސާފު.


މި ހިތުން މަޤާމޭ މި ދެނީ7– Esfiya\nލޯބި 14 mins ago\nމި ހިތުން މަޤާމޭ މި ދެނީ 7\nޒިއާމް އެ ވަގުތު ގޮތެއް ނިންމިއެވެ. މާޒީގެ ހުރިހާ ކަމެއް ހިތުގައި ފޮރުވާފައި ދިރިއުޅުމާ ކުރިމަތި ލާންވީއެވެ. މަންމައަށް ޓަކައެވެ. ރަޒާނާގެ ދިރިއުޅުންވެސް މިހާރު އެ ވަނީ ފަޅުވެފައެވެ. އާރިޒް ނިޔާވުމަށް ފަހު ރައިހާނާއާ ހާފިޒްއާގެ އެދުމަށް އެ މީހުންނާ އެކު އެއް ގެއެއްގައި އުޅުނު ނަމަވެސް އާރިޒް ނެތުމުން އެ ހުސްކަން އަދިވެސް ރަޒާނާއަށް އިހްސާސް ކުރެވޭކަން ޒިއާމްއަށް އެނގެއެވެ. ވީ އިރު އެ ހުސްކަން ރަޒާނާގެ ޙަޔާތުން ފިލުމަށް އެހީ ވެދޭން ހުރީވެސް ޒިއާމް އެކަންޏެވެ. ވީ އިރު އެ މަންމައަށް ޓަކާ ޒިއާމްއަށް ކޮށްދެވޭނެ އެންމެ ރަނގަޅު ކަމަކީ ދިރިއުޅުމެއް ފެށުމެވެ.\nމައިރާގެ ބަނޑަށް ފަސް މަސް ވީ އިރު ކުރިން ނުވާ އެކި އުނދަގޫ ވާން ފެށިއެވެ. ހަށިގަނޑު ބަރު ވުމާއެކު ފައި ދުޅަވެ ހިނގާ އުޅެން އުނދަގޫ ވިއެވެ. ލޭ މަދުވުމުގެ ސަބަބުން ބޯ އެނބުރުމާ އަވަހަށް ވަރުބަލި ވުން ފަދަ ކަންތައް ވާން ފެށިއެވެ. އޮފީހުން ޗުއްޓީ ނެގީ އެފަދަ ކަންތަކުގެ ސަބަބުން ސަލާން ބުނަން ޖެހޭ ދުވަސްތައް ގިނަވާތީއެވެ. ރައިހާނާގެ އެދުމަށް މައިރާއާ އައިދަން ރައިހާނާމެންގެ ބަޔަށް ބަދަލު ވީ މައިރާ ބަލިވެ އުޅޭތީއެވެ.\nޒިއާމްގެ ޙަޔާތަށް އަންހެން ކުއްޖަކު ގެނެވޭތޯ އައިދަން އަދި މައިރާވެސް އެކި ގޮތްގޮތުން މަސައްކަތް ކުރެއެވެ. ޔަލްދާއާ ޒިއާމް ދިމާވެ އެދެމެދުގައި ގުޅުމެއް އުފެދުނީ މައިރާގެ އެކުވެރި އައިމަލްގެ ސަބަބުންނެވެ. ޔަލްދާއަކީ އައިމަލްގެ އެކުވެރިއެކެވެ. ފުރަތަމަ ޒިއާމްއާ ޔަލްދާ ދިމާވީ މައިރާއާ އައިދަންއާ އެކު އެމީހުންގެ ގްރޫޕްއަކާއެކު ކޮފީއަކަށް ދިޔަ ރެއެއްގައެވެ. އެއަށް ފަހުވެސް ދެތިން ފަހަރަކު އެ މީހުން އެ ގޮތަށް ބައްދަލުވުމަށް ފަހު އެހެން މީހުންނާ ވަކިން ޒިއާމްއާ ޔަލްދާ އެކުގައި ކޮފީއަކަށް ދިޔައީ ޒިއާމްގެ އެދުމަކަށެވެ. އެ ގުޅުން ބަދަލު ކުރުމަށް އިސްނެގީ ޒިއާމްއެވެ. ޒިއާމްއާ ޔަލްދާ ގަޔާވާކަން އައިމަލްގެ ފަރާތުން އެނގުމުން ޒިއާމް އިތުރަށް މަޑެއް ނުކުރެއެވެ.\nއޮފީހުގައި ނޫޅޭ ވަގުތު އަބަދު ގޭގައި ހުންނަ ޒިއާމް ރޭގަނޑު ބޭރަށް ދާން ފެށުމުން ރަޒާނާއާ ރައިހާނާ ސުވާލު ކުރަން ފެށިއެވެ. ނަމަވެސް ޒިއާމް ވަކި ޖަވާބެއް ނުދެއެވެ. އައިދަން ހުންނަ ވަގުތެއްގައި އެ ފަދަ ސުވާލެއް ކޮށްފި ނަމަ އައިދަން ޒިއާމްއާ ދިމާކުރަން ފަށައެވެ. އެހެން ކަމުން، ޒިއާމް ނުބުނި ނަމަވެސް ޒިއާމްގެ ޙަޔާތަށް އަންހެން ކުއްޖަކު އައިސްފި ކަން ރަޒާނާއާ ރައިހާނާއަށް ސިއްރެއް ނުވިއެވެ.\nޒިއާމްއާ ޔަލްދާ ގުޅުމުން އެންމެ އުފާ ވީ މައިރާއެވެ. ބޭރަށް ގޮސްފައި ޒިއާމް ގެޔަށް އަންނަ އިރު ގިނަ ފަހަރު މައިރާއާ އައިދަން ތިބޭނީ ކާމޭޒު ދޮށުގައެވެ. މައިރާ ކޮންމެވެސް އެއްޗެއް ކާން ބޭނުން ވެގެން ނިކުމެއެވެ. އެހެން ތިބޭ ރެއެއްގައި ޒިއާމްއަށް ކޮޓަރިއަށް ވަނުން ފަސޭހައެއް ނުވާނެއެވެ.\n“މައި ނުވިހަނީސް ސައި ލިބޭނެ ގޮތެއް ނުވާނެތަ؟” އެފަދަ ރެއެއްގައި ޒިއާމް އައި އިރު ކޮފީ ޖޯޑެއް ހިފައިގެން މައިރާ ކައިރީ އިން އައިދަން ޒިއާމްއަށްވެސް ކޮފީ ގިރައިގެން ގެނެސްދީފައި އެހިއެވެ.\n“މައި ވިހޭމައެއްނު ކުރާ ކަމެއްގަ މައިއަށްވެސް ބައިވެރި ވެވޭނީ؟ އެހެން ނޫނަސް މަ ނޫޅެމޭ ލަސް ވެގެންނެއް” ޒިއާމް ޖަވާބު ދިނެވެ.\n“ލަސް ވެގެން ނޫޅޭ ކަން އެނގެޔޭ. އަހަންނަށް އެނގޭ ސާޅީސް އަހަރު ނުވަނީސް މީހަކާ ނީންނަން ކަން ތި ހުންނަނީ. އަހަރުމެން މުސްކުޅި ވާ ފަހުން ކަންނޭނގެ މީނަ މީހަކާ އިންނާނީވެސް” ޒިއާމްއާ ދިމާ ކުރުމަކީ އައިދަންގެ އާދައެވެ.\n“ކޮން އިރަކުން ޔަލްދާ ގެޔަށް ގެންނާނީ؟ މަންމަމެންނާ މީޓް ކުރުވާކަށް ނުވޭތަ؟” މައިރާ އެހިއެވެ.\n“އަދި ލަހެއް ނުވެއެއްނު؟” ޒިއާމް ބުންޏެވެ.\n“މީނަ އަމިއްލައަކަށް ނުކުރާނެ އެއްވެސް ކަމެއް. އަހަރުމެން ކަންނޭނގެ ހުރިހާ ކަމެއް ކުރަން ވީ. ކައިވެނި ކުރަން ފޯމް ނަގާ، އެ ފުރާ ހުރިހާ ކަމެއް ފަށަންވީ ޒެޑްއަށް ނާންގާ. ދޯ މައި؟” އައިދަން ދެފަރާތަށް ބޯ ހަލުވާލަމުން ޝަކުވާގެ ރާގެއްގައި ބުންޏެވެ.\n“އައިދަން ހީވަނީ އައިދަންގެ ކައިވެނި ނުކުރެވިގެން ލަސްވެގެން އުޅޭ ހެން. ކެތް ކޮށްބަލަ. ޒިއާމް ރެޑީ ވީމަ ހުރިހާ ކަމެއް ކުރާނެޔޭ” އައިދަންގެ އަތުގައި ޖަހާލަމުން މައިރާ ހިނިއައިސްފައި ބުނެލިއެވެ.\n“ކެތް ކުރެވޭތަ؟ އަހަރެން ބައްޕައަކަށް ވާ އިރު ޒެޑް އަދިވެސް އެ ހުރީ އެހެން. އަހަރުމެންގެ ދަރިން ބޮޑެތި ވާން ޖެހޭނީ އެކީގައެއްނު؟ ޒެޑް އެހެން ލަސް ކޮށްކޮށް ހުންނަންޏާ އަހަރެންގެ ދަރިން ބޮޑެތި ވާ ފަހުން އޭނައަށް ކުއްޖަކު ލިބޭނީވެސް” އައިދަން ޝަކުވާކޮށްލި އިރު ހީވީ ކުޑަކުއްޖެއް ހެންނެވެ.\n“އަހަރެން މި ދަނީ ނިދަން. މީނަގެ ޝަކުވާތައް އަޑު އެހޭނީ މައިއަށް އެކަނި” ޒިއާމް އިތުރު އެއްޗެއް ނުބުނެ ކޮޓަރިއަށް ވަނެވެ.\n“އަދިވެސް ޔަގީން ނުވަނީ ކަންނޭނގެ…” ޒިއާމް ދިޔަތަން ބަލަން އިނދެފައި އައިދަން ބުނެލިއެވެ.\n“އެހާ އަވަހަކަށް އެ ކަހަލަ ކަންތަކެއް ނުނިންމޭނެއެއްނު. އަދި ޒިއާމްއާ ޔަލްދާ ދިމާވިތާ މިވީ އެންމެ ތިންމަސް ވިއްޔަ. އައިދަން ކީއްވެތަ ތިހާ ކެތްމަދުވެގެން ތި އުޅެނީ؟” އައިދަންގެ އަތުގައި ހިފާލަމުން މައިރާ ބުންޏެވެ.\n“އަދިވެސް ގަބޫލު ކުރަން އުނދަގޫވޭ… ހާދަ ދުވަހެއް ފަހުންނޭ ޒެޑް އަންހެން ކުއްޖަކާ ވާހަކަ ދައްކަން އެފެށީ. ބައެއް ފަހަރު ހިތަށް އަރާ އަހަރުމެން ކިޔާ ވަރުން އުނދަގޫ ވެގެން ކަންނޭނގެޔޭ ޒެޑް ޔަލްދާއާ ރައްޓެހި ވީ” ޒިއާމްއާ މެދު ވާ ކަންބޮޑުވުން އައިދަންގެ ހިތުން އަދިވެސް ފިލައިގެން ނުދެއެވެ.\n“ޒިއާމްއަކީ އެ ގޮތަށް އަންހެން ކުއްޖެއްގެ ހިތާ ކުޅޭނެ މީހެއް ނޫން. ސީރިއަސް ވެގެން ނޫނީ ޒިއާމްގެ ލައިފްއަށް ޔަލްދާ ނުގެންނާނެ. އެހެން ވިޔަސް ޒިއާމްއަށް އެހާ އަވަހަށް ހުރިހާ ކަމެއް ކުރާކަށް ފަސޭހައެއްވެސް ނުވާނެއެއްނު؟ އައިދަން ކެތް ކޮށްބަލަ” މައިރާ ބުންޏެވެ.\n“އެހެންވެއެއް ނޫން… ޔޫ ނޯ…” މައިރާގެ މޫނުގައި އަތް ޖައްސާލަމުން އައިދަން ބުނެލިއެވެ.\n“އެނގޭ… ޒިއާމް ޓްރައި ކުރަނީއެއްނު؟” އައިދަންގެ އަތްމަތީ ހިފާލަމުން މައިރާ ބުންޏެވެ.\n“ހިނގާ ދެން” ތަށިތައް ހިފައިގެން ގޮސް ދޮވެފައި އައިދަން މައިރާގެ އަތުގައި ހިފައިގެން ކޮޓަރިއަށް ވަނެވެ.\nނިދަން ތައްޔާރު ވެގެން އެނދަށް އަރާ އޮވެ ޒިއާމް ވިސްނަމުން ދިޔައެވެ. އެ ގުޅުމަށް އަދި ވީ އެންމެ ތިންމަސް ނަމަވެސް ޔަލްދާ ބޭނުން ވަނީ އަވަހަށް ކައިވެނި ކުރާށެވެ. ޒިއާމްވެސް ބޭނުން ވަނީ ކައިވެނި ކުރާށެވެ. ޔަލްދާއާ ގުޅުނީވެސް އެ މަގްސަދުގައެވެ. ނަމަވެސް ޒިއާމްއަށް ފަސް ޖެހެވެނީއެވެ. އެހާ އަވަހަށް ކައިވެނި ކުރަން ބޭނުން ނުވަނީއެވެ. މަންމަމެންނާ ބައްދަލު ކޮށްދިނުމަށް ދެ ފަހަރަކު ޔަލްދާ އެދުނު ނަމަވެސް ގެޔަށް ނުގެނެސް ލަސް ކުރެވެނީ އެހެންވެއެވެ.\nއެކަމާ ވިސްނާ ކޮންމެ ފަހަރަކުވެސް ކުރެވެން މިއުޅެނީ ރަނގަޅު ކަމެއް ކަމާމެދު ޒިއާމްގެ ހިތުގައި ސުވާލު އުފެދެއެވެ. ހަމައެއާއެކު އަމިއްލަ ހިތަށް ވިސްނައިދެނީވެސް ޒިއާމް އަމިއްލައަށެވެ. މުޅި އުމުރު އެހެން ހުހަށް ހޭދައެއް ނުކުރެވޭނެއެވެ. ދިރުއުޅުމެއް ފަށަން ޖެހެއެވެ. ކައިވެނި ކުރަން ޖެހެއެވެ. ހިތުގައި މައިރާއަށް ދެވިފައިވާ މަގާމު އެހެން އަންހެން ކުއްޖަކަށް ނުދެވުމަކީ ޒިއާމްގެ ބާރު ހިނގާ ކަމަކަށް ނުވާއިރު، ޔަލްދާ ދެކެ ލޯބި ނުވެވުން އެއީ ޒިއާމްއަށް ބާރު ފޯރުވޭ ކަމެއް ނޫނެވެ. އެހެން ވިޔަސް، އެހެން އަންހެން ކުއްޖަކަށް ޒިއާމްގެ ޝައުގުވެރިކަން ނުހޯދުނު އިރު، އެހާ ދުވަސް ފަހުން ޒިއާމްއަށް ކިރިޔާވެސް ގަޔާވެވުނު އަންހެން ކުއްޖަކީ ޔަލްދާއެވެ.\nކުރިން ޒިއާމްގެ ޙަޔާތަށް އަންހެން ކުދިން އައިސްފައި ވިއެވެ. ނަމަވެސް އޭގެން އެއްވެސް ކުއްޖަކީ ޒިއާމްގެ ހިތުން މަގާމެއް ދެވުނު ކުއްޖެއް ނޫނެވެ. މައިރާ ފިޔަވާ ޒިއާމްއަށް އެންމެ ޚާއްސަ ވި އަންހެން ކުއްޖަކީ ޔަލްދާއެވެ. ދުވަހެއް ދުވަހަކަށް ޒިއާމްގެ ހިތުގައި ޔަލްދާއާމެދު އޮތް ޝައުގުވެރިކަން އިތުރުވަމުން ދާކަން އެނގެއެވެ. ޒިއާމްއާ ކައިވެނި ކުރަން ޔަލްދާ ހުރީ ތައްޔާރަށް ކަން ޒިއާމްއަށް އެނގެއެވެ. ލޯބި ވެޔޭ ނުބުނި ނަމަވެސް އެކަން އަމަލުން ޔަލްދާ ދައްކައެވެ. ޔަލްދާގެ މަންމައާ ބައްޕައާ ދައްތަ އަދި ކޮއްކޮވެސް ޒިއާމްއާ ރުހެއެވެ.\nވީއިރު އެކުގައި ދިރިއުޅުމެއް ފެށުމަށް ޔަލްދާއަކީ އެންމެ ރަނގަޅު އަންހެން ކުއްޖާއަށް ނުވާންވީ ކީއްވެ ހެއްޔެވެ؟ އަދި ކައިވެނި ނުކޮށް ލަސް ކުރަން ވީވެސް ކީއްވެ ހެއްޔެވެ؟\nއިތުރަށް ލަސްނުކޮށް ގޭ މީހުންނާ ޔަލްދާ ބައްދަލު ކޮށްދިނުމަށް ޒިއާމް އެވަގުތު ނިންމިއެވެ. އެއާއެކު ޔަލްދާގެ މޫނު ހިތަށް ސިފަ ކުރަމުން ޒިއާމް ލޯ މަރާލިއެވެ. ނަމަވެސް ހިތަށް ސިފަވީ މައިރާގެ ސޫރައެވެ. ދެފަރާތަށް ބޯ ހަލުވާލުމާއެކު ލޯ ހުޅުވާލަމުން ޒިއާމް އިރުކޮޅަކު މައްޗަށް ބަލަން އޮތެވެ.\n“މަސައްކަތް ކޮށްގެން ހުއްޓާލެވޭނީ!” ހިތާހިތުން އެހެން ބުނެލުމަށް ފަހު ޒިއާމް ފޯން ނަގާ ޔަލްދާއަށް މެސެޖެއް ކޮށްލީ ނިދީތޯ އަހާލާފައެވެ.\n“އަދި ނުނިދަން” ލަސްނުވެ ޖަވާބު އައެވެ. ޒިއާމް ވަގުތުން ގުޅިއެވެ.\n“ނުނިދާ ކީއް ކުރަނީ؟” ޔަލްދާ ފޯން ނެގުމުން ޒިއާމް އެހިއެވެ.\n“ކަމެއް ކުރަނީއެއް ނޫން. އަދި ނިދި ނައިސްގެން އޮތީ” ޔަލްދާ ޖަވާބުދިނެވެ.\n“ކޮން ކަމަކާ ވިސްނާތީ ނިދި ނައިސްގެން ތި އުޅެނީ؟” ޒިއާމްގެ އަޑުގައި ވަނީ ސަމާސާ ގޮތެކެވެ.\n“ޒިއާމް ކޮން ވިސްނުމެއްގަ ނުނިދާ ތި އުޅެނީ؟” ލުއި ހުނުމަކާއެކު ޔަލްދާވެސް ކޮށްލީ ސުވާލެކެވެ.\n“ހުކުރު ދުވަހު އަންނަން ވީނު ގެޔަށް؟ މަންމަމެންނާ މީޓް ކޮށްލަން؟” ހިތުގައިވި އެއްޗެއް ޒިއާމް ބުންޏެވެ.\nޔަލްދާއަށް ޖަވާބެއް ނުދީ މަޑުކޮށްލެވުނެވެ.\n“ކިހިނެއްވީ؟” ޒިއާމް އެހިއެވެ.\n“އަހަންނަށް އޯކޭ. އެކަމަކު… ޒިއާމް ރެޑީތަ؟” ޔަލްދާއަށް އެހެން އެހުނީ ދެ ފަހަރު ޔަލްދާ އެދުމުންވެސް ޒިއާމް ވަކި ޖަވާބެއް ނުދޭތީއެވެ.\n“ރެޑީ ނޫން ނަމަ ނުބުނާނެއެއްނު؟” ޒިއާމް އެހެން ބުނި އިރު ހިތުގައި ވީ ޔަލްދާ ކުރި ސުވާލެވެ.\n“ޒިއާމް ބުނާ އިރަކަށް އަހަރެން ތައްޔާރު ވާނަން” ޔަލްދާ އެއްބަސްވިއެވެ.\nޖެހިގެން އައި ހުކުރު ދުވަހުގެ ރެއެވެ. ސޯފާގައި ކެޝޫނަޓް ތައްޓެއް ހިފައިގެން މައިރާ އިނެވެ. ރަޒާނާއާ ރައިހާނާ ވީ ރައިހާނާގެ ކޮޓަރީގައެވެ. މައިރާ އިރުއިރުކޮޅާ ދޮރާ ދިމާއަށް ބަލާލައެވެ. އަށްގަޑި ބައި ވީ ތަނާ އައިދަން ކޮޓަރިން ނިކުތެވެ.\n“ނާދޭ؟” އައިދަން އަހާލިއެވެ. މައިރާއަށް ޖަވާބެއް ނުދެވެނީސް ދޮރު ހުޅުވާލާފައި ޒިއާމް ވަނެވެ.\n“ޒެޑް!” އައިދަން ގޮވާލިއެވެ.\nޒިއާމް ހިނި އައިސްފައި ޔަލްދާގެ އަތުގައި ހިފައިގެން ވަނެވެ.\n“އެބަ އަންނަން މަންމަމެން ކައިރީ ބުނެފަ” މައިރާ ތެދުވިއެވެ.\nމައިރާ ގޮވުމުން ރަޒާނާއާ ރައިހާނާ ކޮޓަރިން ނިކުތެވެ. ޒިއާމް އެ މީހުންނަށް ޔަލްދާ ތަޢާރަފް ކޮށްދިނެވެ. އެ މީހުންނާ ވާހަކަ ދައްކަން ޔަލްދާ އިން އިރު ޒިއާމްއާ ދިމާއަށް ބަލަން ހިނި އައިސްފައި އައިދަން އިނެވެ.\n“ކީއްވެ ތިހާ ހިނި އައިސްފަ ތި އިންނަނީ؟” ޒިއާމް އަހާލިއެވެ.\n“މީހަކު އަންހެން ކުއްޖަކު ގޮވައިގެން އަލަށް ގެޔަށް އައިމަ. މެރީ ކުރަން އުޅޭތީވެ…” ހިނި އައިސްފައި އައިދަން ބެލީ ޒިއާމްއާ ދިމާ ކޮށްލެވޭތޯއެވެ.\n“ޔަލްދާ ގެޔަށް ނުގެނެސްގެންވެސް އެންމެ ޝަކުވާ ކުރީ އައިދަން، މިހާރު ގެނައީމަވެސް ކަމު ނުދިޔައީތަ؟” އައިދަންގެ ކޮނޑުގައި ޖަހާލަމުން ޒިއާމް ބުނެލިއެވެ.\n“ނޫނޭ. ދެން އަހަރުންނަށް ޒެޑް ގެއްލޭނެތީވެ ކަންބޮޑު ވަނީ ދޯ މައި؟” އައިދަން މައިރާއަށް ބަލާލިއެވެ.\n“ނެތެއްނު ސަލާމަތެއް؟ މި ހުރިހާ ދުވަހު ކީ މީހަކާ އިންނާށޭ، މިހާރު އިންނަން އުޅޭތީ ކަމަކު ނުދިޔަ. ކިހިނެއް ހަދަން ވީ؟ މައި، މީނައަށް ކިހިނެއް ހަދާފަތަ މި ހުންނަނީ؟ ހިއެއް ނުވޭ މިހާރު ސިކުނޑި ހަމަޖެހޭ ހެންނެއް” ޒިއާމްވެސް ވާހަކަ ދެއްކީ ސަމާސާ ކުރަމުންނެވެ.\n“އޭނަ ކިޔާ އެއްޗަކާ އަޅާލާނެ ކަމެއް ނެތް. ވަރަށް އުފާ ވެއްޖެ ޒިއާމް މެރީ ކުރަން އުޅޭތީ. ޔަލްދާ، ފެމިލީއަށް ވެލްކަމް އިނގޭ” ޒިއާމްއާ ޖެހިގެން އިން ޔަލްދާއަށް ގޮވާލަމުން މައިރާ ބުންޏެވެ.\nޔަލްދާ އެއްޗެއް ނުބުނެ ހީލިއެވެ. ހާފިޒް ގެޔަށް އައުމުން އެންމެން އެކީ ކައިގެން އިރުކޮޅަކު ތިބެފައި އައިދަންއާ މައިރާއާ އެކު ޒިއާމްއާ ޔަލްދާވެސް ދިޔައީ އައިދަންގެ އެޕާޓްމެންޓަށެވެ. އެންމެން ތެރޭ ސަކަރާތް ނުޖެހޭނެތީ އެ ޚިޔާލު ދިނީ އައިދަންއެވެ. އައިލަމްއާ ހަމްނާއަށްވެސް މައިރާ ގުޅިއެވެ. އައިމަލްއާ ޝާރިމް އައި އިރު ހަމްނާއާ ނާއިފްވެސް އައެވެ.\nޔަލްދާއަކީ އައިމަލްގެ އެކުވެރިއަކަށް ވީ ނަމަވެސް މައިރާމެންނަށް ޔަލްދާ އެނގުނީ ވަރަށް ފަހުން ކަމަށް ވާތީ މައިރާ ޔަލްދާއާ އެކި އެކި ސުވާލު ކުރަމުން ދިޔައެވެ. ހަމްނާއާ އައިމަލްވެސް ތިބީ ޔަލްދާ ދޭ ޖަވާބު އަޑު އަހާށެވެ. އައިމަލްއެކޭ އެއްގޮތަށް އެހެން ކުދިންނާ ޔަލްދާ އެކުވެރި ވާކަށް ގިނަ އިރެއް ނުނެގިއެވެ.\nދިހައެއް ޖަހަން އުޅެނިކޮށް ހަމްނާ ޚިޔާލު ދިނީ ބިރުވެރި ފިލްމެއް ބަލާށެވެ. ޔަލްދާއަށް ލަސް ވެދާނެތީ ޒިއާމް ސުވާލު ކުރުމުން ފިލްމް ބަލަން މަޑުކުރާން ޔަލްދާ އެދުމުން ޒިއާމް ދެކޮޅެއް ނުހަދައެވެ. އެހެން ތިބެ ކޮންމެވެސް އެއްޗެއް ކާން ވާނެޔޭ މައިރާ ބުނުމުން އައިދަން ޕިއްޒާއަށް ގުޅިއެވެ. ފިލްމް ފެށިގެން ގިނަ އިރެއް ނުވެ ޕިއްޒާ ގެނައެވެ.\nފިލްމްގެ ވަކި ހިސާބަކުން އައިމަލްއާ ޝާރިމް ދާން ޖެހުނެވެ. އެ މީހުންނާ އެކު ހަމްނާއާ ނާއިފްވެސް ނިކުތެވެ. ވަރުބަލި ވެފައި އިން މައިރާ ސޯފާގައި ދެމިލަމުން އައިދަންގެ ކޮނޑުގައި ބޯ އަޅާލިއެވެ. އިރުކޮޅަކު އެހެން އިނދެފައި މައިރާ ތެދުވީ ފާހާނާއަށް ދާން ބޭނުން ކަމަށް ބުނަމުންނެވެ. އައިދަން މައިރާއާ އެކު ކޮޓަރިއަށް ވަނެވެ. އެ ދެމީހުން އެ ދިޔައީ ޒިއާމްއާ ޔަލްދާއަށް އެކަނިވެލާނެ ފުރުސަތެއް ދޭން ކަން ޒިއާމްއަށް ވިސްނުނެވެ.\nޒިއާމް ޔަލްދާއާ ކައިރި ވެލާފައި އަތުގައި ހިފާލިއެވެ.\n“ދާން ވީތަ؟” ޒިއާމް އަހާލިއެވެ.\n“ލަސް ވެއްޖެ ދޯ؟” ޒިއާމްގެ މޫނަށް ބަލާލި ޔަލްދާ ގެޔަށް ދާން ބޭނުން ވާހަކައެއް ނުބުނެއެވެ.\n“ޔަލްދާ ބުނީމަ ދާންވީ” ޒިއާމް ގޮތެއް ނިންމުމަށް ދޫކޮށްލީ ޔަލްދާއަށެވެ.\nއެއްޗެއް ނުބުނެ ޔަލްދާ ޓީވީއާ ދިމާއަށް ބަލަން އިރުކޮޅަކު އިނެވެ. ޒިއާމް ޔަލްދާގެ އަތުގައި ހިފާލައިގެން އިނެވެ.\n“ޒިއާމް…؟” ޔަލްދާ ޒިއާމްގެ މޫނަށް ބަލާލަމުން ގޮވާލިއެވެ.\n“ހްމްމްމް…؟” ދެ އަތުން ޒިއާމްގެ މޫނުގެ ދެ ފަރާތުގައި ހިފާލަމުން އިސްނެގީ ޔަލްދާއެވެ. ޒިއާމްއަށްވެސް ދުރުގައެއް ނީނދެވުނެވެ. އެ ގޮތުގައި ހޭދަވީ ކިހާ އިރެއް ކަމެއް ނޭނގެއެވެ. ކޮޓަރީގެ ދޮރު ހުޅުވާލި އަޑު އިވުމުން ޔަލްދާ ދުރަށް ޖެހިލާ ދެ އަތުން އިސްތަށިގަނޑު ރީތިކޮށްލިއެވެ. ޒިއާމް ލޯ މަރާލުމަށް ފަހު ލޯ ހުޅުވާ ބަލާލިއެވެ. އައިދަންއާ މައިރާގެ މޫނުމަތީ ވި ހިނިތުންވުން ފެނުމުން ޒިއާމްއަށް އުނދަގޫވިއެވެ. އައިދަން އައިސް ޔަލްދާއަށް ނުފެނި ޒިއާމްގެ ކޮނޑުގައި ޖަހާލިއެވެ.\n“ދެން ދާން ވީ ދޯ؟” ޒިއާމް ޔަލްދާ ގާތު އަހާލިއެވެ.\nބޯ ޖަހާލަމުން ޔަލްދާ ޒިއާމްއާ އެކު ތެދުވިއެވެ. ރަކިވެފައި ހުރެ މައިރާއަށް ބަލާލަމުން ދަނީއޭ ބުނެފައި ޔަލްދާ އަވަސްއަވަހަށް ނިކުތެވެ.\n“ޒެޑް!” ޒިއާމް ނިކުތުމުގެ ކުރިން އައިދަން ގޮވާލިއެވެ.\nޒިއާމް ހުއްޓިފައި ބަލާލި އިރުވެސް އައިދަން ރަނގަޅު އެއްޗެއް ނުބުނާނެ ކަން އެނގެއެވެ.\n“ކެތް ކުރަން ދަސް ކުރަން ޖެހޭ އިނގޭ” އައިދަން ބުންޏެވެ.\n“އައިދަން!” މައިރާ އައިދަންގެ ނަމުން ގޮވާލި އަޑު އިވުނެވެ.\n“ތީ ވަރަށް ކެތް ކުރި މީހެއްނު؟ މެރީ ކުރަން ގަޑިއެއްގެ އިރަށް ވުރެ ކައިރި ވީ އިރުވެސް މައި ކައިރިން ދުރަށް ނުދެވިގެން އުޅުނު ހަނދާން ވޭތަ؟” ހިނި އައިސްފައި ޒިއާމް އެހެން ބުނެފައި އައިދަންއަށް ޖަވާބެއް ނުދެވެނީސް ދޮރު ލައްޕާލިއެވެ.\nSalaam, here’s part 7, hope u like this. Part 8 on Thursday. 🙂\nލޯބިވެވުނީ އެވެ. – 9\nމަންޝާ (ފަންސަޔާޅީސްވަނަ ބައި)\nބިރުވެރި ލޯބި September 12, 2016\nއިންތިޒާރުގައި ހުންނަމޭ ލޯބިން 22\nހިތާމަ ލޯބި July 5, 2018\nތިޔަ ދިން އުފާ 9


Defence minister Mariya Srilanka ge boduvazeeraai bahdhalukurahvaifi – Iru\nލަހޫ· 28 ނޮވެމްބަރ 2020\nޑިފެންސް މިނިސްޓަރ އަލްއުސްތާޛާ މާރިޔާ އަޙްމަދު ދީދީ ސްރީލަންކާގެ ބޮޑުވަޒީރު މަހިންދަ ރާޖަޕަކުސައާ ބައްދަލުކުރައްވައިފިއެވެ.\nމިނިސްޓަރ ސްރީލަންކާގެ ބޮޑު ވަޒީރުއާއި ބައްދަލުކުރައްވާފައިވަނީ4ވަނަ “އެން.އެސް.އޭ ލެވަލް މީޓިންގ އޮން ޓްރައިލޭޓަރަލް މެރިޓައިމް ސެކިއުރިޓީ ކޯޕަރޭޝަން”ގައި ބައިވެރިވުމަށް ސްރީލަންކާއަށް ކުރައްވާ ރަސްމީ ދަތުރުފުޅުގައެވެ.\nޑިފެންސް މިނިސްޓަރ މާރިޔާ އާއި ސްރީލަންކާގެ ބޮޑުވަޒީރު މަހިންދަ ރާޖަޕަކުސަ ބޭއްވެވި ބައްދަލުކުރެއްވުމުގައި ސްރީލަންކާއިން ރާއްޖެއަށް ވެދެއްވަމުން ގެންދަވާ އެހީތެރިކަމަށް ރައީސުލްޖުމްހޫރިއްޔާ އިބްރާހިމް މުޙައްމަދު ޞާލިހް އާއި ދިވެހި ރައްޔިތުންގެ ފަރާތުން މިނިސްޓަރ މާރިޔާ ވަނީ ޝުކުރުއަދާކުރައްވާފައެވެ. އަދި ދެ ޤައުމު ގުޅިގެން ޑިފެނސް ކޯޕަރޭޝަންގެ ދާއިރާ މިހާރަށްވުރެ ބޮޑަށް ކުރިއެރުވުމާއި ކޯވިޑް-19އާ ގުޅިގެން ރައްކާތެރިވުމުގެ ގޮތުން އަޅާ ފިޔަވަޅުތަކާ ގުޅޭގޮތުންވެސް ވަނީ މަޝްވަރާކުރައްވާފައެވެ.\nމާލެއިން ބަނގުރަލާއި، ގިނަ އަދަދެއްގެ ބިޔަރު ދަޅުތަކެއް ހޯދައިފި\nމީގެ އިތުރުން މިނިސްޓަރ ވަނީ ސްރީލަންކާގެ ޑިފެންސް ސެކްރެޓަރީ މޭޖަރ ޖެނަރަލް ރިޓަޔަރޑް ކަމަލް ގުނަރަޓަނެ އާ ވެސް ބައްދަލުކުރައްވާފައެވެ. ޑިފެންސް ސެކްޓަރީއާއެކު ބޭއްވި ބައްދަލުކުރެއްވުމުގައި ވަނީ ދެ ޤައުމުގެ ދެމެދުގައި ވާ ގާތްގުޅުމާއި އެއްގޮތް ކަންތައްތަކާ ގުޅޭގޮތުން މަޝްވަރާކުރައްވާފައެވެ. މީގެ އިތުރުން ދެޤައުމު ގުޅިގެން މަސައްކަތް ކުރުމާއި ޚާއްސަކޮށް މަސްތުވާތަކެތީގެ މައްސަލަތައް ހުއްޓުވުމަށް ކުރެވިދާނެ މަސައްކަތްތަކާ ގުޅޭގޮތުން މަޝްވަރާކުރެއްވިއެވެ. މިބައްދަލުވުމުގައި ޑިފެންސް ސެކްޓްރީ ވަނީ ދެ ޤައުމުންގުޅިގެން މަސައްކަތް ކުރުމަށް އެއްބާރުލުން ދެއްވާނެކަމަށް ވިދާޅުވެފައެވެ.


BREAKING NEWS: India Ah Adeeb Raajje Akah Nufonuveyne - Vakeelun - Vaguthu\nއިންޑިއާ އަށް އަދީބު ރާއްޖެއަކަށް ނުފޮނުވޭނެ – ވަކީލުން\nއިންޑިއާ އަށް އަދީބު ރާއްޖެއަކަށް ނުފޮނުވޭނެ ކަމަށް އޭނާގެ ބައިނަލްއަޤުވާމީ ޤާނޫނީ ވަކީލުން ބުނެފިއެވެ.\nއަދީބުގެ ބައިނަލްއަޤުވާމީ ޤާނޫނީ ވަކީލުންގެ ޓީމުން ނެރުނު ބަޔާނެއްގައި ބުނީ މިހާރު އަދީބު އިންޑިއާގެ ސިޔާސީ ހިމާޔަތައް އެދިވަޑައިގެންފައިވާތީ މިހާރުން މިހާރަށް އަދީބު ރާއްޖެ އަށް ފޮނުވުމަކީ އިންޑިއާ ސަރުކާރަށް ކުރެވޭނެ ކަމެއް ނޫން ކަމަށެވެ.\nއަދީބު ވަނީ އިންޑިއާ އިން އޭނާ ހައްޔަރު ކުރުމުން އިންޑިއާގެ ސިޔާސީ ހިމާޔަތައް އެދިވަޑައިގެންފައެވެ.\nއޮގަސްޓް 1, 2019 22:15\nކޮބާ ކޮބާ ހަމަ މަ ހީކުރި ގޮތަށް ކަންތައް މިދިޔައީ. ދެން އަދީބް ދޫކޮށްލާތި ޔޫކޭއަށް ނޫނީ އެމެރިކާއަށް. ލުތުފީވެސް ހަމަ މިގޮތަށް ދޫކޮއްލާނެ ކަންނޭނގެ. ރައްޔިތުން ނުކުމެ އަދިވެސް ސަރުކާރު ވައްޓާލަން ނުވޭތަ؟\nއޮގަސްޓް 1, 2019 23:42\nދެން ރައްޔިތުން ނުނިކުންނާނެ ސަރުކާރު ވައްޓާލާކަށް\nއޮގަސްޓް 2, 2019 00:32\nމިއީ ހަމަ ބޮޑު ރޭވުމެއްގެ ދަށުން ކުރަމުން އައި ކަމެއްގެ ނިމުން! ފުރަތަމަ ކުރިކަމަކީ ހުރިހާ ޙުކުމެއް ކޯޓުތަކުން ބާޠިލް ކުރުވާ ސާފުކުރީ! ދެން އެކަމާ ގިނަ ރައްޔިތުން ހިތްހަމަ ނުޖެހުން ފާލުކުރަން ފެށީމާ އަދީބުގެ މައްސަލައެއް އިސްތިއުނަފުކުރި! އެއާއެކު ބޭސް ފަރުވާއަށް ބޭރަށް ފޮނުވީ! މާލެ އައިތަނުން މާލެ ބަންދަށް މިނިވަންކަމައެކު ދޫކޮށްލީ! ދޫކޮށްލީ މިރެވުން ރޭވި ބަޔަކު ރާވާ ނިންމުމަށްފަހު! ފުރުމުގެ އެއްދުވަސްކުރިން ދުރާލާ ތަހްގީގަށް ހާޒިރުވާން ޗިޓްވެސް ފޮނުވީ މިކަން ފޮރުވަން ވެގެން! ފިލިކަން ނޭނގޭކަން ދެއްކުމުގެ ބޭނުމުގައި! ހައްޔަރުކުރާނެކަމާއި ހައްޔަރު ކުރުމާއެކު އދގެ އެހީތެރިކަމަށް އެދެން ހުރިހާ ލިއުމެއް ކުރިން ހުރީ ތައްޔާރުކޮށްފަ! ހިމާޔަށްވެސް ދޭނެ! އިންޑިޔާއިން އެހިސާބުން މާލެ ނުފޮނުވާނެ! އދގެ ބާރު ހިނގާނީ އދގެ ހިމާޔަށް ދޭ ހިސާބުން! މިޝަން އެކޮމްޕްލިޝް! އިންތިޚާބަށް މިލިއަނުން އަދީބު ޚަރަދުކުރި ޚަރަދުކުރުމާ މިނިވަންވުމާ ގުޅި ލާމެހިފަ ވަނީ! މިއީ ހައިރާންވާވަރުގެ ކަމެއްނޫން! އ\nއޮގަސްޓް 2, 2019 09:55\nމަގުމައްޗަށް ނިކުމެ އައިރު ގާނޫނީ ޢަމަލުތައް ހިންގައިގެން ސަރުކާރު ވައްޓާލައިގެން ނުވާނެ! އެމަގުން އެކަން ކުރަން އުޅުމަކީ މޮޔަކަމެއް! އަދި ގައުމަށް ފައިދާ ހުރިގޮތެއްނޫން! މިގައުމު ހަލާކުގެ މަގަށް ކޮންމެފަހަރަކުވެސް ގެންދަނީ މިހާރު ހޮރުހޮރަށް ވަދެ ފިލާ ބޮނދާފަ ތިބި ސިޔާސީ ދެތިން މީހަކު އަޑީގައި ތިބެގެން ކުރި ނޭއްގާނީ ޢަމަލުތަކުގެ ސަބަބުން! އެއީ ގާސިމާ މައުމޫނު! މިމީހުން ޒިންމާ ނަގަންޖެހޭނެ! ޡ\nއޮގަސްޓް 2, 2019 12:05\nވައްޓާލަން ޖެހޭނީ. މިއީ ހަމަ ކަޅުހަސަން ވެރިކަން ކުރިގޮތަށް ކުރާ ވެރިކަމެއް. ރާއްޖޭގެ މިނިވަންކަން އެހެން ގައުމުތަކަށްދީ ކުށްވެރިންނާއި ވަގުން މިނިވަންކޮށް، ފިއްލުވާ، ސާދޫމުގައި ހުކުމް ކުރާހެން ހުކުމްކުރާ ސަރުކާރެއް މިއީ. މިސަރުކާރުގެ ފަސްއަހަރު ނިމޭއިރު ނޭނގޭ ރާއްޖެ ހަމައިގައި އޮންނާނެ ކަމެއްވެސް. އަނެއްކާ ރާއްޖެ ސޯމާލިއާއަށް ނުވާނެބާ؟ މިގޮތަށް ސަރުކާރު ހިނގަންޏާ ނުވާނެޔޭ ނުބުނެވޭނެ.\nއޮގަސްޓް 4, 2019 08:30\nމިހާރު ޤައުމަށް ފައިދާ ޢެބަ ހުރިތަ؟\nއޮގަސްޓް 1, 2019 22:27\nދެރަކަމެއް އަދީބު އަށް ހިމާޔަތް ދޭކައް ނުޖެހޭނެ އ ދ ވެސް އަވަހައް އަދީބު ރާއްޖެ ފެންނަން އެހީވާނެ ވި\nއޮގަސްޓް 1, 2019 22:48\nމިއީ އަންނި ކުޅުވާ ޑްރާމާ އަކާއި ވައްތަރީ. ދެން ބެންކު ބޮލަށް ކަނޑާލީމަ ނިމުނީ\nރާއްޖެއާއި އިންޑިޔާއާއި ދެމެދު ސޮއިކުރެވިފައިވާ އެކްޓުރަޑައިޝަން ޓުރީޓީގެ ދަށުން އަދީބް ރާއްޖެއާއި ހަވާލު ކުރުމައް އެންގިދާނެ.\nއޮގަސްޓް 1, 2019 23:08\nއިބޫ ފޭލިވީ.. ދެންވެސް އިސްތިއުފާދީފަ ގެއަށް ކަނޑާލާ\nއޮގަސްޓް 1, 2019 23:19\nދިވެހިން ބޯން ބޭނުންވި އެތި އަދީބު އެގިރަނީ..\nމި ފަސްގަނޑު ސީރިޔާ އަށް ހަދާފަ ނޫނީ އޭނަ ހުއްޓައެއްނުލާނެ. ވަރަށް ހިތާމަވެރި ކަޅު ދުވަސްތަކެއް ކުރިޔަށް އޮތީ.. ގައުމުގެ ސަލާމަތީ ބާރުތަށް ގައުމިއްޔަތުގައި ނިދާފައި، އެނިދިން އެމީހުން ހޭލާނީ އަދީބުގެ ހަމަލާއަކުން ކަން މަ ޝައްކެއްނުކުރަން.\nއޮގަސްޓް 1, 2019 23:29\nބަލައެފަޅިތަ ފެއްނަނީ ހަތަރު އަހަރު ވަނަދެން ޝަރީއަތައް ފިލައިގެން އިގިރޭސުވިލާތުގަޔާ ތަންތަނުގަ ތިބެފަ ޖަޒީރާ ރާއްޖެ އައީމާ ހުދު ކާފޫރައްވެގެން މިހާރު ފާވިއްދާގެން ތިބިމީހުން ކޯއްޗެ މިހަދަނީ އަދީބު ކީކުރަން ރާއްޖެ ގެއްނަނީ\nއޮގަސްޓް 2, 2019 00:03\nތިކަމެއްވެސްނު ވާނެ ؟ އެއްކަމެއްވެސްވާސަރުކާރެއް ނޫމީކީތް\nދެންކީއްވެ ރާއްޖެއިން ދެވެންވީ\nއޮގަސްޓް 2, 2019 04:57\nއަދީބު ރާއްޖެއިން ފުރުވާލީ ޕްރީ ޕްލޭނެއްގެ ތެރެއިން ސަރުކާރުގެ އެންމެ އިސްވެރިޔާއަށް އެގިގެންތޯ އެއްޗެއް، ބައިނަލް އަގްވާމީ ކަނޑުގެ ޤާނޫނު އޮންނަގޮތުން، އަދީބު ރާއްޖެފޮނުވާކަށް ނުޖެހޭ... މިއަދު މިފެންނަނީ މިނުލަފާ ސަ ރުކާރުގެ އަނިޔާވެރިކަން ހުރި މިންވަރ، ފުލުހުންގެ ތަހުގީގަށް މީހުން ގެންގޮސްފަ ސިޔާސީ ނުފޫޒުން ޖަލަށްލާ އަދަބު ދޭނެކަން އަދީބުވެސް ވ ބޮޑަށް ގަބޫލްކުރާތީ، ޢަރަގްވެގެންވެސް އަދަބުން ފިލޭތޯ އަދީބުވެސް ބެއްލެވީ...\nއޮގަސްޓް 2, 2019 06:10\nސިޔާސީ މަޅިގައި ޖެހިފައިވަނީ އަދީބަށްވުރެ ބޮޑައް ވަކީލުން..... ކިހިނެއވެގެން ތިއުޅެނީ އަދީބަކީ ސިޔާސީ ކުއްވެރިއެއްނޫން.....އެއީ ބޮޑު ހިޔާނަތް ތެރިއެއް\nއޮގަސްޓް 2, 2019 06:13\nއޮގަސްޓް 2, 2019 07:28\nއިންޑިއާއަށް އަދީބު ރާއްޖެ ފޮނުވޭނެ އަދީބު އިންޑިއާއަށް އެރީވަގަށް.\nއޮގަސްޓް 2, 2019 08:37\nއަދީބު ފިލުވުމުގެ އަޑީގަހުރީޔާމީން އެއީ އޭނަޔާދެކޮޅައް ބަޔާނެއްދީފާނެތީ މީހަގީގަތަކީ


Imaaraathun Vettunu Meehaa Aai Gulhey Gothun Dhakkaa Vaahakathah Aailaa In Dhogu Koffi - Vaguthu\nފޭސްބުކު ފަދަ ތަންތަނުގައި ހުންނަ ހަބަރުތަކަށާއި އެހެން ޕޯސްޓުތަކަށް، ހަގީގަތެއް ބެލުމެއް ނެތި ކޮމެންޓުކުރާ މީހުން ވަރަށް ގިނައެވެ. ކޮންމެ ފަހަރަކު މިގޮތަށް ދެއްކޭ ވާހަކައަކުން މާބޮޑު ކަމެއް ނުވި ނަމަވެސް، މިހެން ''ހަގީގަތެއް ބެލުމެއް ނެތި'' ދައްކާ ވާހަކައަކުން މީހެއްގެ ދިރިއުޅުމަށް ކިތަންމެ ބޮޑު އަސަރެއްވެސް ކޮށްފާނެ އެވެ.\nއިއްޔެ ރޭ ދަންވަރު މާލޭ ފިޔާތޮށި މަގު އިތާ ގޯޅިގަނޑުތެެރޭގައި ހުންނަ ގެއެއްގެ ފަސްވަނަ ފަންގިފިލާއިން މަގުމައްޗަށް ވެއްޓުނު މީހަކަށް ވަނީ ސީރިއަސް ޒަހަމްތަކެއް ލިބިފައެވެ. މ. އެންދެރިކުރި ނަމަކަށް ކިޔާ އެ ގެއިން މީހަކު ވެއްޓިފައި އޮތް ކަމަށް ފުލުހުންނަށް ރިޕޯޓުކޮށްފައި ވަނީ އެރޭ ދަންވަރު 1:30 ހާއިރުއެވެ.\nފުލުހުން އެސަރަހައްދަށް ގޮސް ވަގުތުން އުމުރުން 21 އަހަރުގެ އެ ފިރިހެންމީހާ ވަނީ އައިޖީއެމް ހޮސްޕިޓަލަށް ގެންގޮސްފައެެވެ. އިއްޔެ ފަތިހުން ފެށިގެެން މީޑިއާތަކުން މި ހާދިސާގެ ވާހަކަ ރިޕޯޓުކުރަން ފެށިއެވެ. އެއީ ކިހިނެއް ވެެގެން ވެެއްޓުނު މީހެއްކަމެެއް އަދި މިހާތަނަށް އެނގިފައެއް ނުވެއެވެ.\n"ވަގުތު" އިން މި ހާދިސާ އާއި ގުޅިގެން ޝާއިިއު ކުރި ޚަބަރަށް ފޭސްބުކުގައި ކޮމެންޓުކުރި "ހަަމްދު ޒާހިރު" ނަމަކަށް ކިޔާ މީހަކު ވަނީ އެއީ "އަންހެނަކު ކައިރިއަށް ވަދެ" އޮތް މީހެއް ކަމަށް ބުނެ އެމީހާގެ އަގު ވެއްޓޭގޮތަށް ހަަޑިހުތުރުބަހުންް މުހާތަބުކޮށް ކޮމެންޓުކޮށްފައެވެ. މިއާއެކު ގިނަ ބަޔަކު އޭނާގެ ވާހަކަ ގަބޫލުކޮށް އިމާރާތުން ވެއްޓުނު މީހާއަށް ނިސްބަތްކޮށް ވާހަކަތައް ދައްކަންް ފެށިއެވެ. ހަމަ އެ ޚަބަރަށް ކޮމެންޓުކުރި "އަފްޒަލް އާއްކޮ" ނަމަކަށް ކިޔާ މީހަކު ވަނީީ އެއީ ވެއްޓުނު މީހެއް ނޫން ކަމަށާއި، "އަންހެނަކު ކައިރިއަށް ވަދެ އޮއްވާ ބަސްޓުވެގެންް" ފުންމާލި މީހެއް ކަމަށް ބުނެ ކޮމެންޓެއް ކޮށްފައެވެ.\nއެއީ ހަގީގަތެއް ނެތް ވާހަކަތަކެއް ނަމަވެސް މި ވާހަކަތަކުގެ ސަބަބުން އިމާރާތުން ވެއްޓި އަނިޔާ ލީބުނު ފަރާތުގެ އަބުރު ވަނީ ''ވެއްޔާ މޮޑެވިފަ''އެވެ. އޭނާގެ އާއިލާއިން ވަނީ އޭނާ އާއި ގުޅޭ ގޮތުން ދައްކާ ވާހަކަތައް ދޮގުކޮށްފައެވެ.\nއިމާރާތުން ވެއްޓުނު ދިވެހި ފިރިހެންމީހާގެ އާއިލާއިން ފޭސްބުކުގައި ކޮށްފައިވާ ޕޯސްޓެއްގައި ވަނީ ޚަބަރުގެ ކޮމެންޓު ސެކްޝަނުގައި އޭނާގެ އަބުރު ކަތިލާ ދައްކާފައިވާ ވާހަކަތައް ދޮގުކޮށްފައެވެ. ކޮންމެ ވާހަކައެއް ދައްކަމުން ދިޔަ ނަމަވެސް އެ ފިރިހެން މީހާ ވެއްޓިފައި ވަނީ އޭނާގެ މަންމަ ދިރިއުޅެމުން އަންނަ އެޕާޓްމެންޓުން ކަމަށާ އެއީ ''އަންހެނެއް ކައިރިއަށް ވަދެ އޮއްވާ'' ދިމާވި ހާދިސާއެެއް ނޫން ކަމަށް އާއިލާ އިން ވަނީ ބުނެފައެވެ.\nއެ ޕޯސްޓުގައި ވަނީ މިއީ އާއިލާއަށް ކުރިމަތިވެފައިވާ ދަތި ދަނޑިވަޅެއް ކަމަށާއި މިދަނޑިވަޅުގައި އާއިލާއާ ގުޅޭގޮތުން އެފަދަ ހަގީގަތާ ހިލާފު ވާހަކަތައް ނުދެއްކުމަށް އެދިފައެވެ. މި ޕޯސްޓަށް ފަހު ކޮމެންޓު ކުރި އަފްޒަލް ވަނީ އެ އާއިލާގެ ކިބައިން މައާފަށް އެދިފައެވެ.\nއިމާރާތުން ވެއްޓުނު މީހާގެ އާއިލާ މީހަކު ''ވަގުތު'' އަށް ބުނީ ވެއްޓުނު މީހާއި ގުޅޭ ގޮތުން ދައްމުން އަންނަ ވާހަކަތަކުގެ ހަގީގަތެއް ނެތްކަން ޔަގީންކަމާއެކު އެނގޭ ކަމަށެވެ. އެ ކޮމެންޓުތަކުގައި ބުނެފައި ވަނީ އޭނާ އަންހެނަކު ކައިރިއަށް ވަދެ އޮއްވާ ކަމަށާ ނަމަވެސް ވެއްޓިފައި ވަނީ އޭނާގެ މަންމަ ދިރިއުޅެމުން އަންނަ އެޕާޓްމެންޓުން ކަަމަށެވެ. އެހެން ކަމުން ދައްކަމުން އަންނަނީ އެއްވެސް ހަގީގަތެއް ނެތް ދޮގު ވާހަކަތަކެއް ކަމަށް އޭނާ ބުންޏެވެ.\n''އަހަރުމެންނަށް ތިކަން ހިނގީ ކީއްވެގެން ކަމެއް އަދި ނޭންގުނަސް ވަރަށް ޔަގީންކަމާއެކު ބުނަން ކެރޭނެ އޭނަ ފަލީހަތްކޮށް އެ ދައްކަނީ ދޮގު ވާހަކައެއްކަން. އޭނަ ވެއްޓުނު ގެއަކީ އޭނަ މަންމަ އުޅޭ ގެ'' އޭނާ ބުންޏެވެ.\nއިމާރާތުން ވެއްޓިފައިވާ މީހާއަކީ ކައިވެންޏެއް ކޮށް އޭނާގެ ރަށުގައި ވަރަށް އުފަލުގައި ދިރިއުޅެމުން އަންނަ މީހެއް ކަމަށް އާއިލާއިން މައުލޫމާތު ދިނެވެ. އަދި އޭނާގެ ކައިވެންޏަށް މިހާތަނަށް ދެ ދަރިންވެސް ލިބިފައި ވެއެވެ. ވެއްޓުނު މީހާގެ ހާލު ކޮންމެވެސް ވަރަކަށް ރަނގަޅުވަމުން އަންނަ ކަަމަށް އާއިލާ އިން ބުނެއެވެ.\nމިހަފްތާގައި އިމާރާތުން މީހަކު ވެއްޓުނު ދެހާދިސާއެއް ހުޅުމާލޭގައި ވެސް ހިނގާފައި ވެއެވެ\nމެއި 23, 2021 23:15\nވަރަށް ރަނގަޅު މީހުންގެ އަބުރަށް އަރައިގަނެވިގެން ނުވާނެ...ހަމަ މިގޮތަށް ސިޔާސީ ގޮތުންނާއި ކުށް ސާބިތުނުވަނީސް އާއި އަދި އެހެންވެސް ކަންކަމުގައި ނޫސްތަކުން މީހުންގެ އަބުރަށް އަރައިގަންނަމުން ދާކަމީ މުޖުތަައު ފަސާދަވެގެންދާ އެއް ސަބަބު ކަމުގައި ބުނެލަން ޖެހޭތީ ހިތާމަކުރަމެވެ...ނަމަވެސް ހަގީގަތް ބަދަލެއް ނުވާނެ އެވެ...ގަބޫލު ކުރިޔަސް ނުކުރިޔަސް ދޮގެއްވެސް ނުވާނެ އެވެ....މިގައުމުގެ ތެރޭ މިއަދު ހިނގަމުންދާ ފަސާދަތަކުގެ އެއް ހިއްސާދާރަކީ މީޑިޔާތަކެވެ...ފައިސާއަށްޓަކައި ހެދުނު ގޯސްތަކެވެ...ޒިންމާދާރުކަން ކުޑަ ވާހަކަތަކެވެ....އިހުގެ ޒަމާންތަކުގައި ބާޒާރުތައްމަތީ ބެރުޖަހާ ވާހަކަ ކިޔާދޭން އުޅުނު މީހުންގެ ވަޒީފާ މިއަދު އަދާ ކުރަނީ މީޑިޔާތަކެވެ...އެއީ އޭރުގެ މީޑިޔާ އެވެ...ހައްދެއް މިނެއް ނެތްހާ ހިތާމައެވެ...ދަރީންގެ ދަރީންނަށްވެސް ހުރި ގެއްލުންތަކެވެ....\nމެއި 23, 2021 23:24\nއަޅޭ. އެކަމަކު ކުރިން ބުނީ 21 އަހަރުގެ ފިރިހެނެކޯ. މިހާރު 32 އަހަރަށް ބަދަލު ވެެއްޖެ. އަވަސް ސިފާއެއް މިންވަރު ކޮށްދެއްވާށި\nހަސްފަތާލުގައި އެނދުމަތި ކޮށްފައި އޮންނަތާ 11 އަހަރު ވެއްޖެ.\nމެއި 24, 2021 01:32\nއަދިވެސް ކީއްވެ ކަމެއް ނުބުނެވެ އެއްނު. ދަންވަރު މަންމަ އުޅޭ ގެއިންވެސް ވެއްޓޭނީ ކޮންމެވެސް ބޮޑު ކަމެެއް ލައިގެންތާ..\nވަރުގަދަ ބޮޑު ސިއްރެއް ވާނެ ތި ކަމުގެވެސް ފޮރުވިފަ މި އަދު ތިހެން ހަބަރެެއް ލިޔެލައިގެން ދޮގުތަ ކެއް ހަދާލެވިދާނެ\nމެއި 24, 2021 10:48\nކަލޭ އޭނަޔާ ޖައްސާލައިގެން ތަ ތި އުޅެނީ؟ މީހަކާ ބެހޭގޮތުން ދައްކާނެ ރަނގަޅު ވާހަކައެއް ނެތިއްޔާ އެއްވެސް އެއްޗެއް ނުބުނަންވީނު. ވަރުގަދަ ހަމްދު ޒާހިރެއްނު މީ.\nމެއި 24, 2021 06:59\nތިއާރޓިކަލް ގަ އެމީހާ ވެއްޓެން ދިމާވިސަބަބު އިނގިފައެއް ނެތް ، މުޅިން ވެސް އޮތީ ދިފާއުގަ ވާހަކަ ދެކެވިފަ\nމެއި 24, 2021 09:56\nނޫސްތަކާއި ސޯސިއަލް މީޑިއާގެ ކޮމެންޓްތަށް ބަލާލީމަ އެނގޭނެ މިހާރު އުޅޭ މީހުންގެ އަހުލާގީ ފެންފަރު، އިއްގެ އެޗް.ޕީ.އޭ ޕްރެސްގަ ނޫންވެރިޔަކު ކުރި ސުވާލުން ދޭހަ ކޮށްދެނީ ރާއްޖޭގެ ރައީސުލް ޖުމްހޫރިއްޔާއަކަށް އެއިރެއްގަ ހުންނަ ބޭފުޅަކީ އެއްވެސް ގަދަރެއް ދޭންޖެހޭ ބޭފުޅެއް ނޫންކަން އާންމުންނަށް ވިސްނަދޭން މަސައްކަތް ކުރާކަން، އެއީ ބައެއް ނޫސްވެރިންގެ ފެންވަރ. މިކަންކަން ހައްލުކުރެވޭނީ ހޭލުންތެރިކަން އިތުރުކޮށް އެކަށީގެންވާ ތަމްރީން ލިބިގެން ނޫސްވެރިކަން ކޮށްގެން. މީހެއްގެ އަބުރަކީ ކިހާވަރެއްގެ އެއްޗެއްކަން އެގި އެކުރެވެނީ ކީއްކަން އާންމުންނައްވެސް އެނގިގެން. މިއީ ނާތަޙުޒީބު މުޖުތަމަޢުތަކުގާ ކަންކަން ހިނގާގޮތް، އެގޮތަށް ޢމަލުތަށް ބަހައްޓަ ބަޔަކަށް ހޭލުންތެރި ބައެކޭ މޮޅުބައެކޭ ކިޔޭނެ ގޮތެއް ހިއެއްނުވޭ އޮންނާނެ ހެނެއް، މޮޅުގޮތަކީ ވިސްނާ ހެޔޮގޮތް ކަންކަމުގަ ހިޔާރުކުރުން، ކޮމެންޓް ލިޔެވޭނެ ސުވާލުކުރެވޭނެ މިނިވަންކަން އޮތަސް ހެޔޮގޮތުގަ އެކަންކަންވެސް ކުރުން.


Ministry ge mandate neyngumun Mahloof hoonufenah!\nމިނިސްޓްރީގެ މެންޑޭޓު ނޭނގުމުން މަހުލޫފް ހޫނުފެނަށް!\n24 އޭޕްރީލް 2021 - 22:55:48\nރިހެބް ސެންޓަރުތަކާ ވޮކޭޝަނަލް ޓްރެއިނިންގް އަކީ ޔޫތު އެންޑް ސްޕޯޓްސް ކޮމިއުނިޓީ އެމްޕަވާމެންޓް މިނިސްޓްރީގެ މެންޑޭޓުގައިވާ ކަމެއް ނޫން ކަމަށް މިނިސްޓަރު އަހުމަދު މަހުލޫފް ވިދާޅުވުމުން، ގިނަ ބަޔަކު މަހުލޫފަށް ފާޑު ކިޔަން ފަށައިފި އެވެ.\nމިނިސްޓަރު މަހުލޫފް އިއްޔެ ކުރެއްވި ޓުވީޓެއްގައި ވިދާޅުވީ، މިނިސްޓްރީއަށް ރިހެބް، ވޮކޭޝަނަލް ޓްރެއިނިންގް އަދި އާޓް ސެންޓަރުގެ މަސައްކަތް ނުކުރެވެނީ އެއީ މިނިސްޓްރީގެ މެންޑޭޓުގައި ހިމެނޭ ކަންކަމަށް ނުވާތީ ކަމަށެވެ.\nއެގޮތުން އެދޭ ކަންކަމުގައި އެހީތެރިކަން ފޯރުކޮށްދޭ ކަމަށާއި، މިނިސްޓްރީގެ މެންޑޭޓުގެ ދަށުން، ރަށްރަށުގައި ކުޅިވަރު ފެސިލިޓީތަކާއި ޔޫތު ސެންޓަރުތައް ތަރައްގީ ކުރުމުގެ މަސައްކަތް ކުރިއަށް ގެންދާނެ ކަމަށް މިނިސްޓަރު ވިދާޅުވިއެވެ.\nމި ޓުވިޓާއި ގުޅިގެން، އާންމުންގެ މީހަކު ކުރި ސުވާލަކަށް ޖަވާބު ދެއްވަމުން، މިނިސްޓަރު މަހުލޫފް ވަނީ މިކަންކަން ހިމެނެނީ ކޮންކޮން މިނިސްޓްރީ ތަކެއްގެ މެންޑޭޓުގައިކަން ކިޔައިދީފައެވެ.\nއެގޮތުން ރިހެބް އެއީ ޖެންޑާ މިނިސްޓްރީގެ މެންޑޭޓުގައި ހިމެނޭ ކަމެއް ކަމަށާއި، ވޮކޭޝަނަލް ޓްރެއިނިންގް އަކީ ހަޔާ އެޑިއުކޭޝަން މިނިސްޓްރީ ގެ މެންޑޭޓުގައި ހިމެނޭ ކަމެއް ކަމަށް، އަދި އާޓްސް އަކީ ހެރިޓޭޖް މިނިސްޓްރީގެ މެންޑޭޓުގައި ހިމެނޭ ކަމެއް ކަމަށް މިނިސްޓަރު ވިދާޅުވިއެވެ.\nމިއާއެކު ގިނަ އާންމުނެއް ވަނީ މިނިސްޓަރު މަހުލޫފަށް އަމިއްލަ މިނިސްޓްރީގެ މެންޑޭޓުގައި ހިނގާ ކަންކަން ނޭނގޭ ކަމަށް ބުނެ މިނިސްޓަރަށް ފާޑުކިޔާފައެވެ. އަދި ކޮމިއުނިޓީ އެމްޕަވަމަންޓުގެ ދަށުން ކުރާ މަސައްކަތަކީ ކޮބާތޯގިނަ ބަޔަކު ވަނީ ސުވާލު އުފައްދާފައެވެ. އަދި ގިނަ ބަޔަކު އަންނަނީ މިނިސްޓްރީގެ މެންޑޭޓު ސޯޝަލް މީޑިއާގައި ހިއްސާކުރަމުންނެވެ.\nގައިމުވެސް ޔޫތް އެންޑް ސްޕޯޓްސް ކޮމިއުނިޓީ އެމްޕަވާމެންޓް މިނިސްޓްރީގެ މެންޑޭޓުގައި ހިމެނޭ ހަމައެކަނި ކަމަކީ ރަށްރަށުގައި ފުޓުބޯޅަ ދަނޑު އެޅުމެއް ނޫނެވެ.\nމަސްތުވާތަކެތީގެ ނުރައްކަލުން ޒުވާނުން ސަލާމަތްކުރުމަށް ސަރުކާރުގެ ކަމާބެހޭ ފަރާތްތަކަށް އެހީތެރިވުމުގެ އިތުރުން، މަސްތުވާތަކެއްޗާއި، އެހެނިހެން ނޭދެވޭ އިޖުތިމާއީ ބަލިތަކުން ދުރުހެލިކުރުވައި، ޒުވާނުންގެ ކިބައިގައި ގައުމީ ރޫހާއި މުޖުތަމައުގެ މަސްލަހަތު ކުރިއެރުވުމުގެ ސަގާފަތު އަށަގަންނުވައި ހަރުދަނާކުރުމަށް ބޭނުންވާ ޕްރޮގްރާމުތައް ރާވައި ހިންގުމަކީ ގައިމު ޔޫތް އެންޑް ސްޕޯޓްސް ކޮމިއުނިޓީ އެމްޕަވާމެންޓް މިނިސްޓްރީގެ މެންޑޭޓުގައި ހިމެނޭ ކަމެކެވެ.\nނެޝަނަލް ޑްރަގް އޭޖެންސީއަކީ ޖެންޑާ މިނިސްޓްރީގެ ދަށުން ހިނގަމުން އަންނަ ތަނަކަށް ވީނަމަވެސް، މަސްތުވާތަކެއްޗައް ހުށަހެޅިފައިވާ ޒުވާނުން، އެ ވަބާއިން ސަލާމަތް ކުރުމުގެ މަސައްކަތްތަކެއް ޔޫތު މިނިސްޓްރީގެ މެންޑޭޓުގައިވެސް އެބަ ހިމެނެއެވެ. މިހާލަތުގައި ރިހެބްގެ ކަންކަމަކީ ހަމައެކަނި ޖެންޑާ މިނިސްޓްރީގެ މެންޑޭޓުގައި ހިމެނޭ ކަމެއްކަމަށް ބުނެ ފަރު ޖައްސާލެވޭކަށް ނެތެވެ. ޒުވާނުންގެ ރައްކާތެރިކަމަށް، މުޖުތަމައުގެ ކުރިއެރުމަށް ދެ މިނިސްޓްރީ ގުޅިގެންވެސް މަސައްކަތް ކުރެވޭނެކަން ކަށަވަރެވެ.\nދެން އޮތީ ވޮކޭޝަނަލް ޓްރެއިނިންގެ ވާހަކައެވެ. ޒުވާނުންނަށް ކުރިމަތިވާ ތަފާތު މައްސަލަތަކުގައި ކައުންސެލިންގެ ހިދުމަތް ފޯރުކޮށްދިނުމާއި، ސްކޫލް ދައުރުނިމި މުޖުތަމައުއަށް ނިކުންނަ ކުދިންނަށާއި، ހިޔާރު ކުރާނެ މަސައްކަތުގެ ދާއިރާ ކަނޑައަޅާފައި ނެތް ޒުވާނުން މަސައްކަތުގެ މާހައުލަށް އަހުލުވެރިކުރުވައި، އެމީހުންނަކީ މަސައްކަތްތެރި، މުޖުތަމައުއަށް ބޭނުން ހިފޭނެ ބަޔަކަށް ހެދުމަށް ބޭނުންވާ ޕްރޮގްރާމުތައް ރާވައި ހިންގުމާއި އެފަދަ ޕްރޮގްރާމުތައް ރާވާ ހިންގާ ފަރާތްތަކަށް އެހީތެރިވުމަކީ ގައިމުވެސް ޔޫތު މިނިސްޓްރީގެ މެންޑޭޓުގައި ހިނެމޭ ކަމެކެވެ.\nރާއްޖޭގައި ޓެކްނިކަލް އެންޑް ވޮކޭޝަނަލް އެޑިޔުކޭޝަން ޓްރޭނިންގް ނިޒާމެއް ގާއިމުކޮށް، އެ ނިޒާމު ތަރައްގީކޮށް، މި ނިޒާމަށް ބޭނުންވާ ސިޔާސަތުތައް އެކަށެއެޅުން އެއީ ހަޔާ އެޑިއުކޭޝަން މިނިސްޓްރީގެ މެންޑޭޓުގައި ހިމެނޭ ކަމެކެވެ. ނަމަވެސް މިފަދަ ޕްރޮގްރާމްތައް ހިންގުމާއި، ހިންގާ ފަރާތްތަކަށް އެހީވުން ޔޫތު މިނިސްޓްރީގެ މެންޑޭޓުގައި ހިމެނޭކަން މިިނިސްޓަރަށް ނޭނގުމަކީ ކަންބޮޑުވާ ކަމެކެވެ.\nޒުވާނުންނާއި ގުޅޭ ކޮންމެ ކަމެއް ޔޫތް އެންޑް ސްޕޯޓްސް ކޮމިއުނިޓީ އެމްޕަވާމެންޓް މިނިސްޓްރީގެ މެންޑޭޓަށް އަންނާނެ އެވެ. އެކަމަކާ ގުޅޭކަމަކީ އެހެން މިނިސްޓްރީއެއްގެ މެންޑޭޓުގައި ހިމެނޭ ކަމެއްކަމަށް ބުނެ، އެފަދަ ކަންކަން ދޫކޮށްލުމުގެ ބަދަލުގައި، އެހެން މިނިސްޓްރީތަކާ ގުޅިގެން ޒުވާނުންނާއި، ކޮމިއުނިޓީ އެމްޕަވަމަންޓަށް އެމިނިސްޓްރީން މަސައްކަތް ކުރަން ޖެހެއެވެ. ގައިމުވެސް އެއީ ހަމައެކަނި ކުޅިވަރުގެ ކަންކަމަށް އޮތް މިނިސްޓްރީއެއް ނޫނެވެ.\nއާންމު ރައްޔިތުން އެ ދައްކަނީ އެވާހަކައެވެ. މިނިސްޓަރު މަހުލޫފުގެ އިސްތިއުފާއަށް ގޮވާ، މިނިސްޓަރަށް، މިނިސްޓްރީގެ މެންޑޭޓު ނެނގޭކަމަށް އެބުނަނީ މިހެންވެއެވެ. ރައްޔިތުން އެކިޔަނީ، ޔޫތު މިނިސްޓްރީއަކީ ހަމައެކަނި ފުޓުބޯޅަ އަށް ހާއްސަ މިނިސްޓްރީއެއް، ނުވަތަ ކުޅިވަރަށް ހާއްސަ މިިނިސްޓްރީއެއް ނޫން ކަމަށެވެ. ނަމަވެސް ޔޫތު މިނިސްޓްރީގެ މިހާތަނަށް މަސައްކަތް ހުރިގޮތުން ހީވަނީ އެއީ ހަމައެކަނި ކުޅިވަރަށް ހާއްސަ މިނިސްޓްރީއެއް ހެން ކަމަށެވެ.\nރައްޔިތުން އެ ކިޔަނީ، މިނިސްޓަރަށް މިނިސްޓްރީގެ މެންޑޭޓު ނޭނގުމަކީ ލަދުވެތި ކަމެއްކަމަށެވެ.\nމިނިސްޓަރު މަހުލޫފު "ޓޯން ބޮޑީ" ދައްކާލައިފި


މިއިދާރާގެ ނަންބަރ: 374-C/2017/10 (19 ޖަނަވަރީ 2017 ) ގެ އިއުލާނާއި ގުޅިގެން އެކަށީގެންވާ ވަރަށް އަންދާސީ ހިސާބު ހުށަހަޅާފައިނުވުމުގެ ސަބަބުން އެއިއުލާން ބާތިލްކޮށް ، މިއިދާރާއިން ދޭ މައުލޫމާތާއި އެއްގޮތަށް ޕަންޕުހައުސްއެއް ޤާއިމުކޮށްދޭނެފަރާތެއް ހޯދަންބޭނުންވެއްޖެއެވެ.\nވީމާ މިމަސައްކަތް އަމިއްލަ ތަކެތީގައި ކޮށްދިނުމަށް ޝައުޤުވެރިވާ ފަރާތްތަކުން ކަނޑައަޅާފައިވާ ތާރީޚަށް މިއިދާރާއަށް ދުރުވެ މައުލޫމާތު ސާފުކުރެއްވުމަށްފަހު ،ކަނޑައަޅާފައިވާ ތާރީޚަށް އަންދާސީ ހިސާބު ހުށަހެޅުއްވުން އެދެމެވެ.\n2017 ފެބުރުވަރީ 07 11:00 ގައި\n2017 ފެބުރުވަރީ 09 11:00 ގައި\nމައުލޫމާތު ސާފުކޮށްދިނުމާއި އަންދާސީ ހިސާބުތައް ބަލައިގަތުން\nފ.ނިލަންދޫ ކައުންސިލް އިދާރާގައި\nމަޢުލޫމާތު ސާފުކުރުމަށާއި އެސްޓިމޭޓް ހުށަހެޅުމަށްޓަކައި ގަޑިޖެހިގެން ވަޑައިގަންނަވާ ފަރާތްތަކަށް ބައިވެރިއެއް ނުވެވޭނެއެވެ. އަދި މައުލޫމާތު ފުރިހަމަނުވާ އެސްޓިމޭޓްތައް ބާތިލް ކުރެވޭނެއެވެ. އެސްޓިމޭޓް ހުށަހެޅޭނީ ބަންދުކުރެވިފައިވާ ސިޓީއުރައެއްގައެވެ. ސިޓީއުރައިގެ ބޭރުގައި "ފ.ނިލަންދޫގައި ޕަންޕުހައުސް ޤާއިމުކޮށްދިނުމުގެ މަސައްކަތް ކޮށްދިނުމަށް އެދި" މިހެންލިޔެފައި އޮންނަންވާނެއެވެ. މައުލޫމާތު ސާފުކުރި ފަރާތްނޫން އެހެންފަރާތަކުން އެސްޓިމޭޓް ހުށަހަޅާނަމަ އެފަރާތެއްގެ ރަސްމީ ލިޔުމެއް އެސްޓިމޭޓް ހުށަހަޅަންޖެހޭ ގަޑީގެ 01 ގަޑީއިރު ކުރިން ލިޔުމަކުން މިއިދާރާއަށް ހުށަހަޅަންވާނެއެވެ. ކުންފުންޏަކުން އަންދާސީ ހިސާބު ހުށަހަޅާނަމަ ކުންފުނީގެ ރަޖިސްޓްރީ ހުށަހަޅަންވާނެއެވެ.\nސުންގަޑި: 09 ފެބުރުވަރީ 2017 1100


Polis inviteyshanal kapge chempiankan dhiraagu hoadhaifi\nޕޮލިސް އިންވިޓޭޝަނަލް ކަޕްގެ ޗެމްޕިއަންކަން ދިރާގު ހޯދައިފި\nޕޮލިސް އިންވިޓޭޝަންނަލް ކަޕްގެ ޗެމްޕިއަންކަން ދިރާގު ހޯދައިފިއެވެ.\nއިއްޔެ ހަވީރު ކުޅުދުއްފުށީ ޒޯން ސްޓޭޑިއަމްގައި ކުޅުނު މި މެޗް ދިރާގުން ކާމިޔާބްކުރީ ޕޮލިހާއި ވާދަކޮށް3ލަނޑު4ލަނޑުން ޕެނަލްޓީ ޖަހައިގެންނެވެ. މި މެޗްގެ އެންމެ މޮޅު ކުޅުންތެރިއަކަށް ހޮވިފައިވަނީ ދިރާގުގެ ޖޯޒި ނަމްބަރ 27 މުހައްމަދު އަލީ އެވެ.އަދި މިމުބާރާތުފައި 12 ލަނޑުޖަހާ އެންމެ ގިނަ ގޯލްޖެހި ކުޅުންތެރިއަކަށް ހޮވިފައިވަނީ އެސްޓީއޯގެ ޖޯޒީނަމްބަރު 13 ހަސަން މުހައްމަދެވެ. އެންމެ ގިނަ ލަނޑުޖެހި ކުޅުންތެރިއާއަށާއި މެޗްގެ މޮޅު ކުޅުންތެރިއާއަށް އިނާމްދެއްވީ މެޗްގެ ޝަރަފްވެރި މެހެމާން ޖަލާލުއްދީން ސްކޫލްގެ ޑެޕިއުޓީ ޕްރިންސިޕަލް އަލީ އިސްމާއީލެވެ.\nމީގެ އިތުރުން މުބާރާތުގެ އެންމެ މޮޅު ފަސް ކުޅުންތެރިންނަށް އިނާމްދެއްވީ މަތިއުތުރު ޕްރޮވިންސްގެ ކޮމާންޑަރ ޗީފްއިންސްޕެކްޓަރ އޮފް ޕޮލިސް ފަތުހުއްﷲ ވަހީދެވެ. މުބާރާތުގެ އެންމެ ގަދަ ފަސްކުޅުންތެރިންނަށް ހޮވިފައިވަނީ ދިރާގުގެ ޖޯޒީނަމްބަރު 25 އަހުމަދު ދާއޫދާއި، ކުޅުދުއްފުށީ ޕޮލިސްގެ ޖޯޒީނަމްބަރު5 އަހުމަދު މުހައްމަދާއި އެޓީމްގެ ޖޯޒީނަމްބަރު 33 ހުސައިން އަލީ ގެ އިތުރުން އެސްޓީއޯގެ ޖޯޒީނަމްބަރު 13 ހަސަން މުހައްމަދާއި ކަސްޓަމްސްގެ ޖޯޒީ ނަމްބަރު9ފަތުހުﷲ އާދަމެވެ.\nކުލުދުއްފުށީ ޕޮލިސް ސްޓޭޝަނުން އޮފީސްތަކަށް ހުޅުވާލައިގެން ބޭއްވި މިމުބާރާތް ކުރިއަށްގެންގޮސްފައިވަނީ އޮކްޓޯބަރމަހުގެ 25 އިން ނޮވެމްބަރ މަހުގެ 3ވަނަ ދުވަހުގެ ނިޔަލަށެވެ. މި މުބާރާތުގައި7އޮފީހަކުން ބައިވެރިވިއެވެ.


Amir Khan ge zavaajee hayaai eynaage filmthah haa shauguveri\nއާމިރު ޚާނުގެ ޒަވާޖީ ހަޔާތް އޭނާގެ ފިލްމުތައް ހާ ޝައުގުވެރި\nއާމިރު އާއި ފުރަތަމަ އަނބިމީހާ ރީނާ (ކ) އަދި ދެ ވަނަ އަށް ކައިވެނި ކުރި ކިރަން\nބޮލީވުޑްގެ "މިސްޓަ ޕާފެކްޝަނިސްޓް" ގެ ނަމުން މަޝްހޫރު ވެފައިވާ އެކްޓަރު އާމިރު ޚާންގެ ފިލްމުތަކުގައި ވެސް އޭނާ ބޭނުން ވަނީ ހުރިހާ ކަމެއް ވީ އެންމެ ފުރިހަމައަކަށް ހުންނާށެވެ. ހަމަ އެގޮތަށް ޒަވާޖީ ހަޔާތުގައި ވެސް އޭނާ ބޭނުން ވަނީ އެގޮތް ކަމަށް ވެދާނެ އެވެ. ޔަގީންވާ ކަމަކީ ވަރަށް ލޯބިން ފުރާނަ ދޭވަރު ވެގެން ކައިވެނި ކުރާ އަންހެނުންނާއެކު ވެސް އޭނާއަށް އެންމެ ގިނައިން ވެސް ހޭދަ ކޮށްލެވިފައި ވަނީ 16 ވަރަކަށް އަހަރު ކަމެވެ.\nއާމިރަކީ އޭނާގެ ޒާތީ ދިރިއުޅުމުގެ ވާހަކަތައް މީޑިއާގައި ދައްކާ މީހަކަށް ނުވިޔަސް އިންޑިޔާގެ ފިލްމީ މަޖައްލާތަކުން އޭނާގެ ލޯބީގެ ވާހަކަތައް ވަރަށް ގިނައިން ފެނެ އެވެ.\nއާމިރުގެ ފުރަތަމަ ފިލްމު "ގަޔާމަތު ސޭ ގަޔާމަތު ތަކް" ކުޅުނު ދުވަސްވަރު އާމިރު ލޯބީގެ ގޮތުން ގުޅުނީ އޭނާގެ އަވަށްޓެރިއަކާ އެވެ. އެއީ އޭނާގެ ފުރަތަމަ އަނބިމީހާ ރީނާ ދައްތާ އެވެ.\nއާމިރު އާއި ރީނާގެ ލޯބީގެ ވާހަކައަކީ ވެސް ހަމަ ހިންދީ ފިލްމެއް ފަދަ ވާހަކަ އެކެވެ. ރީނާ އާއި އާމިރު ޒުވާން ފުރަޔަށް އެޅިއިރު ދިރި އުޅުނީ ވަރަށް ކައިރި ކައިރީގައި ހުރި ދެ ގޭގަ އެވެ. އެހާ ޅަ އުމުރުގައި ވެސް ދެ މީހުން އެކަކު އަނެކަކަށް ހިތް ދިނެވެ. ލޯބިވާ ވާހަކަ ނުބުނި ނަމަވެސް ދެ މީހުން ކުޑަދޮރުން އެކަކު އަނެކަކަށް ބަލަހައްޓައިގެން އެތައް ގަޑިއިރެއް އެ ދުވަސްވަރު އެމީހުން ހޭދަ ކުރި ކަމަށް ވެއެވެ.\nރީނާ ދެކެ ފުރަތަމަ ލޯބިވީ އާމިރެވެ. ރީނާ ދެކެ ލޯބިވާ ވާހަކަ އާމިރު ބުނުމުން ރީނާ އެ ލޯތްބަށް ފުރަގަސް ދީ އާމިރު އާ ގުޅެން ބޭނުން ނުވާ ކަމަށް ބުންޏެވެ. އެހިސާބުން އަނެއްކާ ވެސް ހިންދީ ފިލްމުގެ މަންޒަރުތަކެއް ފެންނަން ފެށި އެވެ. ރީނާ ދާހާ ތާކަށް އާމިރު ފަހަތުން ގޮސް އޭނާއަށް އާދޭސް ކުރި އެވެ. އަދި އާމިރު އޭނާގެ ގައިގެ ލެއިން ރީނާ އަށް ލޯބީގެ ސިޓީ ހަމަ އެ ދުވަސްވަރު ލިޔުނެވެ. މިކަމާ ވެސް ރީނާ ހިތްހަމަޖެހުމުގެ ބަދަލުގައި އައީ ރުޅި އެވެ. ދެން ދުވަހަކު ވެސް އެފަދަ ކަމެއް ނުކުރަން އޭނާ އާމިރަށް އެންގި އެވެ.\nރީނާ ފަހަތުން ދުވެ ދުވެ އެއްގޮތަކަށް ވެސް އޭނާ އެއްބަސް ނުވުމުން ރީނާ ލިބިދާނެ ކަމުގެ އުންމީދު އާމިރަށް ގެއްލި އޭނާ ފަހަތުން ހިނގުން ހުއްޓާލި އެވެ. އާމިރު ކައިރީގައި ރީނާ ލޯބިވާ ވާހަކަ ބުނީ އެގޮތަށް އާމިރު ކަންތައް ކުރުމުންނެވެ.\nއާމިރު އާއި ރީނާ ކައިވެނި ކުރަން ނިންމި ހިސާބުން ދެން ފެށުނީ ދެ މީހުންގެ މައިންބަފައިންނާއި އާއިލާގެ މެދުގައި ބޮޑު ހަނގުރާމަ އެކެވެ. ސަބަބަކީ ރީނާ އަކީ ހިންދޫއަކަށް ވެފައި އާމިރަކީ މުސްލިމަކަށް ވާތީ ދެ މީހުންގެ ވެސް އާއިލާއިން އެ ކައިވެންޏާ ނުރުހުމެވެ. އެންމެ ފަހުން އާމިރު ކުރި ކަމަކީ ރީނާ ގޮވައިގެން ގެއިން ފިލީ އެވެ. އަދި އޭޕްރީލް 18، 1986 ގައި އެ ދެ މީހުން ކޯޓުގައި ކައިވެނި ކުރީ އެވެ. ރީނާ އާއި އާމިރު 16 އަހަރު ވަންދެން ކައިވެނި ކޮށްގެން އުޅުނެވެ. މި ކައިވެންޏަށް އަންހެން ދަރިއަކާއި ފިރިހެން ދަރިއެއް އެމީހުންނަށް ލިބުނެވެ. ޖުނައިދު އާއި އީރާ އެވެ.\nއެންމެ ޅައިރުއްސުރެ ލޯބިވީ އަންހެންކުއްޖާ ލިބި އޭނާ އާ ކައިވެނިކޮށް އެ ކައިވެންޏަށް ދަރިން ލިބުމުން އާމިރުގެ ލޯބީގެ ކުޅިގަނޑަށް ނިމުމެއް ނައެވެ. އަބަދާ އަބަދު އޭނާ އާއި އެހެން ބައެއް ބަތަލާއިންގެ ލޯބީގެ ވާހަކަތައް ފިލްމީ މަޖައްލާ ތަކުގައި ލިޔެވެމުން ދިޔަ އެވެ. މީގެ ނޭދެވޭ އަސަރު ރީނާ އާއި އާމިރުގެ ކައިވެންޏަށް ވެސް ކުރަމުން ދިޔަ އެވެ. އެންމެ ފަހުން 2002 ގައ އާމިރު އާއި ރީނާ ވަނީ ވަރިވެފަ އެވެ. ދެ މީހުން ވަރިވީ ސުލްހައިގައި ވަރަށް އޮމާން ކޮށެވެ. ދަރިންނަށްޓަކައި ދެ މީހުން ގާތް އެކުވެރިންގެ ގޮތުގައި އަބަދަށް ދެމި ތިބުމުގެ ވައުދާ އެކުގަ އެވެ.\nއާމިރު ކަންތައް ކުރީ ވެސް ހަމަ އެހެންނެވެ. ރީނާގެ 50 ވަނަ އުފަން ދުވަސް ވަރަށް ކުލަގަދަކޮށް އާމިރު ފާހަގަ ކޮށްދިނުން މީގެ ހެއްކަކަށް ފުދެ އެވެ.\nއާމިރުގެ ވަރަށް ކުރީގެ އިންޓަވިއު އެއްގައި ބުނެފައިވާ ގޮތުގައި ރީނާއަކީ އޭނާގެ ހަޔާތުގައި ވަރަށް މުހިއްމު އިންސާނެކެވެ. ވަރީގެ ކަރުދާސްކޮޅަކުން ދެ މީހުންގެ ގުޅުން ކެނޑިފައި ވިޔަސް އެމީހުންގެ މެދުގައި އޮތް ގާތް އެކުވެރިކަމުގެ ގުޅުން ދުވަހަކު ވެސް ނުކެނޑޭނެ އެވެ.\nނަމަވެސް ރީނާ އާއި ވަކިވުން ހަގީގަތުގައި އާމިރުގެ ހަޔާތަށް ވަރަށް ހިތްދަތިކަމާއި އެކަނިވެރިކަން ގެނުވި އެވެ. ޚުދް އާމިރު އެކަމަށް އެއްބަސްވި އެވެ. އެ ދުވަސް އޭނާ ދީފައިވާ އިންޓަވިއު އެއްގައި ބުނެފައިވާ ގޮތުގައި ރީނާ އާއި އޭނާ ވަރިވުމަށްފަހު ފާއިތުވީ ދުވަސްތަކަކީ އޭނާގެ ހަޔާތުގެ އެންމެ ހިތްދަތި އެންމެ ހިތާމަވެރި ދުވަސް ތަކެވެ.\nއޭގެ އެތައް އަހަރެއް ފަހުން އާމިރު އާއި އިނގިރޭސި ވިލާތުގެ ނޫސްވެރިއެއް ކަމަށްވާ ޖެސިކާ ހައިންސް އާ އޮތް ލޯބީގެ ގުޅުމަކާ ބެހޭ ވާހަކަތަކެއް އިންޑިޔާގެ ފިލްމީ މަޖައްލާ ތަކުގައި ލިޔެފައި ވެއެވެ. އެއީ އާމިރު "ގުލާމް" ކުޅުނު ދުވަސްވަރެވެ. ސްޓާޑަސްޓް މަޖައްލާއިން އެ ދުވަސްވަރު ޝާއިއުކުރި ރިޕޯޓެއްގައި ބުނެފައިވާ ގޮތުގައި އާމިރުގެ ދަރިއެއް ވެސް ޖެސިކާ ވިހާފައި ވެއެވެ. އެ ކުއްޖާއަށް ކިޔަނީ ޖާން އެވެ. އާމިރު ރުޅިވުމުން ޖެސިކާ އެނބުރި ލަންޑަނަށް ގޮސް އެ ކުއްޖާ ބަލައި ބޮޑުކުރީ އެކަނި ކަމަށް ވެއެވެ.\nއާމިރުގެ "ލަގާން" ގެ އެއް ޕްރޮޑިއުސަރަކީ އޭނާގެ ފުރަތަމަ އަނބިމީހާ ރީނާ އެވެ. ދެ ވަނަ އަނބިމީހާ ކިރަން ރާއޯ އާ އާމިރު އާ ފުރަތަމަ ބައްދަލުވީ "ލަގާން" ގެ ސެޓުންނެވެ. ކިރަން އޭރު މަސައްކަތްކުރީ "ލަގާން" ގެ ޑައިރެކްޓަރު އަޝޫތޯޝް ގޮވަރިކަރްގެ އެސިސްޓެންޓް ޑައިރެކްޓަރަކަށެވެ. ފުރަތަމަ ބައްދަލުވުމުން ވެސް އާމިރު ވަރަށް ގަޔާވާ ސިފަ ތަކެއް ކިރަން ގެ ގައިގައި ހުރިކަން ފާހަގަ ކުރެވުނު ކަމަށް އޭނާ ބުންޏެވެ.\nއަދި ދެމީހުން އެކުވެރިންގެ ގޮތުގައި ގިނަ ދުވަސްތަކަކު އުޅުމަށްފަހު 2004 ގައި ލޯބީގެ ގޮތުން ގުޅުނެވެ. އަދި އެއް ގެއެއްގައި އަހަރެއްހާ ދުވަހު އުޅުމަށްފަހު ކައިވެނި ކުރީ ޑިސެމްބަރު 25، 2008 ގައެވެ. އަދި ސަރަގޭޓް މަދާއެއްގެ ފުށުން މި ދެ މީހުންނަށް ފިރިހެން ދަރިއަކު ލިބިފައި ވެއެވެ.\nގިނަ ބަޔަކު ހީކުރީ ކިރަން އާއެކު އާމިރު ދިރިއުޅެމުންދިޔައީ ހަމަޖެހޭ އުފާވެރި ދިރިއުޅުމެއް ކަމަށެވެ. ނަމަވެސް މިމަހުގެ ތިންވަނަ ދުވަހު ކުއްލިއަކަށް އެ ދެ މީހުން ވަރިވާކަމަށް މީޑިއާތަކަށް ދިން ބަޔާނާއެކު އެމީހުންގެ ޒަވާޖީ ހަޔާތް ވެސް އެހާ އުފާވެރި ނޫންކަން ވަނީ ޔަގީން ވެފަ އެވެ.\nކިރަން އާއި އާމިރު ވަރިވިޔަސް ރީނާ އާ އޮތް ކަހަލަ އެކުވެރިކަމުގެ ގުޅުމެއް އޭނާއާ ވެސް ބާއްވާނެ ކަމަށް އާމިރު ވަނީ ބުނެފަ އެވެ.\nވަރި ކައިވެނި އާމިރު ޚާން\nއާމިރު ސިއްރުން ފާތިމާއާ ކައިވެނިކުރީތަ؟


ފިލްމު ލީނާގައި އަޒްލީނާގެ ރޯލުން ފެންނާނީ ބަތަލާ މަރިޔަމް އައްޒަ -\nވިޔަފާރިވެރިންގެ ޖަމިއްޔާގެ ފާހަނާ ތެރޭ ކުރިން މަރާލާފައިވާ، އަޒްލީނާ ނަފީސްގެ މަަރުގެ ހާދިސާ އަސްލަކަށް ބަލައިގެން އުފެއްދި ފިލްމު "ލީނާ" އެންމެ ފަހުން ބެލުންތެރިންނަށް ދައްކާލައިފި އެވެ.\nފިލްމުގެ އޮފިޝަލް ޕޯސްޓަރާއި ޓީޒާ ޓްރެއިލާ ބެލުންތެރިންނަށް އިއްޔެ ދައްކާލީ ފިލްމު ޓީމުގެ އޮފިޝަލް ފޭސްބުކް ޕޭޖުގަ އެވެ.\nފިލްމގެ ޓީޒާ ޓްރެއިލާ --\nފިލްމުގައި އަޒްލީނާގެ ރޯލުން ފެންނަ އައްޒަ، ޓްރެއިލާގެ ފުރަތަމަ 25 ސިކުންތުގައި ފެންނަނީ ވަރަށް އާދައިގެ ގޮތަކަށެވެ. ބޮޑަށް ވައްތަރުވީ ލޯބީގެ ކަންތައްގަނޑެއް ހިނގާ ހިތާމަވެރި ފިލްމެއްގެ މަންޒަރުތަކަކާ އެވެ. ދެން ފެންނަނީ އަޒްލީނާގެ ގާތިލުގެ ރޯލުން ފެންނަ މުއާގެ އަނިޔާވެރި ތިން މަންޒަރެވެ. މާ ބޮޑު އަނިޔާ އެއް ނޫނެވެ. އައްޒަ ވައްޓާލާ ކޮޅުފައިން ޖަހާ މަންޒަރު ވެސް ފެންނަނީ ސިކުންތުކޮޅަކަށެވެ. މި ވާހަކަ އަކީ އަނިޔާވެރި ހާދިސާ އެއް ކަމުން އެކަހަލަ މަންޒަރުތަކެއް ޓީޒާގައި ވެސް މިއަށްވުރެ ދިގުކޮށް ފެންނާނެ ކަމަށް އުއްމީދު ކޮށްގެން ހުއްޓާ ޓީޒާ ނިމުނީ، އަޒްލީނާގެ ފަހު ނޭވާތަކުން ކަމަށް ބެލެވެ އެވެ.\n"ލީނާ" ފިލްމު ފޮރުވައިގެން އެތައް ދުވަހަކު ގެންގުޅުމަށްފަހު ބެލުންތެރިންނަށް މި ދައްކާލީ ފިލްމުގެ ކުރު ޓީޒާ އެކެވެ. ޓީޒާ އާއެކު ފިލްމުގެ އޮފިޝަލް ޕޯސްޓަރެވެ. ޕޯސްޓަރުގައި ފެންނަނީ އައްޒަ އަނިޔާވެރި ގޮތަކަށް މަރާލާފައިވާ މަންޒަރެވެ. އަދި ފަހަތުގައި އޭނާގެ ގާތިލުގެ ހިޔަންޏެެވެ. ޕޯސްޓަރުގައި ލީޑް ދެ މީހުން ފެންނަ ތަނަކީ އެއީ އަސްލު ހާދިސާ ހިނގި ތަން، ވިޔަފާރިވެރިންގެ ޖަމިއްޔާތެރެ ގޮތަށް ހަދާފައިވާ ސަރަހައްދެއްގެ ގޮތުގަ އެވެ. ޕޯސްޓަރުގައި ސްލޯގަންއެއްގެ ގޮތުގައި ލިޔެފައިވަނީ ޝީ ވޯޒް އެން އިނޮސެންޓް ގާލް“ -- އެ އަންހެން ކުއްޖާއަކީ ކުށެއް ނެތް ކުއްޖެއް -- އެވެ.\nޓްރެއިލާ އާއި ޕޯސްޓަރު އިއުލާން ކުރި އިރު ފިލްމުގެ ޓީމުން މި ފިލްމުގެ ނަން ލިޔެފައި އޮތް ގޮތަށް ގެނެސްފައިއޮތް ބޮޑު ބަދަލު ފާހަގަ ކުރެވުނެވެ. ފިލްމު އެންމެ ފުރަތަމަ އިއުލާން ކުރެވުނު އިރު ނެރުނު ޕޯސްޓަރުގައި ނަން ލިޔެފައި އޮތީ ހަމަ އެކަނި "ލީނާ" އެއް ނޫނެވެ. "ލީނާ" ލިޔެ އެ ނަމުގެ ކުރީގައި "އޭ" އަކުރާއި "ޒެޑް" އަކުރުވެސް އޮތީ ފަނޑުކޮށް ޖަހާފަ އެވެ.\nމި ފިލްމު އުފެއްދުމާމެދު އަޒްލީނާގެ އާއިލާ އިން އެދުވަސްވަރު ބުނަމުންދިޔައީ ހަމަ އެކަނި "ލީނާ" ޖަހާފައި އޮތަސް ފަނޑުކޮށް ލިޔެވިފައި އޮތް ދެ އަކުރުވެސް ފެންނަ ކަމަށެވެ. އަދި އާއިލާގެ ނުރުހުމުގައި ފިލްމު އުފައްދަން ނިންމާ އެންމެފަހުން ނަންވެސް ބޭނުންކުރީ ކަމަށް އޭރު ވާހަކަ ދެކެވުނެވެ. މިހާރު ފެންނަނީ މުޅިން އެހެން ފޮންޓަކުން ހަމަ އެކަނި "ލީނާ" ލިޔެފައިވާ ތަނެވެ.\nފިލްމު "ލީނާ"ގެ އެންމެ ފުރަތަމަ ޕޯސްޓަރު --\nމި ފިލްމު ސިނަމާތަކަށް އަންނާނީ އޭޕްރީލް މަހުގެ 20 ގައެވެ. ފިލްމުގެ އެޅުވުމުގެ ކުރިން އިތުރު ދިގު ޓްރެއިލާއެއް ފެންނާނެ ކަމަށް އުއްމީދު ކުރެވެ އެވެ. އަދި ހަގީގީ ހާދިސާގެ މުހިއްމު ކަންކަން ދެވަނަ ޓްރެއިލާއިން ފެންނާނެ ކަމަށްވެސް ބެލެވެ އެވެ.


Enactment of the Penal Code – A Historical Moment! | Aequitas Legal Consultant\nEnactment of the Penal Code – A Historical Moment!\nޤާނޫނުލްޢުޤޫބާތަށް ޢަމަލު ކުރަން ފެށުން – ތާރީޚީ ޙާދިސާއެއް!\nފުރަތަމަ ކަމަކީ، މިޤާނޫނުގެ 40، 50 އަދި 60 ވަނަ ބާބުގައި ބަޔާންކޮށްފައިވާ ދިފާޢުތައް ލިބުމެވެ. މިސާލަކަށް، މީހަކު ކުށެއް ކުރީ އެމީހާގެ ނަފްސުގެ ދިފާޢުގައި ކުރި ކަމެއްގެ ތެރޭގައި ކަމަށްވާނަމަ، ނަފްސުގެ ދިފާޢު، އެއީ ދިފާޢެއްގެ ގޮތުގައި ނަގައިގެން ޝަރީޢަތުގެ މަޖިލީހުގައި ވާހަކަ ދެއްކުމުގެ ފުރުޞަތު ދަޢްވާ ލިބޭ މީހާއަށް ލިބޭނެއެވެ. މިގޮތުން 40 ވަނަ ބާބުން6ދިފާޢެއް، 50 ވަނަ ބާބުން7ދިފާޢެއް އަދި 60 ވަނަ ބާބުން6ދިފާޢެއް\nމިޤާނޫނުން ތަޢާރަފު ކުރެއެވެ. އެދިފާޢުތައް ލިބޭނޭ މީހުންނާއި ލިބޭނޭ ގޮތްތައް އެމާއްދާތަކުގައި ތަފްޞީލުކޮށްފައިވެއެވެ. މިހުރިހާ ދިފާޢުތަކުގެ ތެރެއިން އެމީހަކާ ގުޅޭ ދިފާޢެއް ހުށަހެޅުމުގެ ޙައްޤު ދަޢްވާ ލިބޭ މީހާއަށް ލިބިގެންވާނެއެވެ.\nދެވަނަ ކަމަކީ، އަދަބު ދިނުމުގައި ލުއި އަދަބު ލިބުމެވެ. މިއީ ޤާނޫނުއަސާސީން ކަށަވަރު ކޮށްދޭ ކަމެކެވެ. ޤާނޫނުއަސާސީގެ 59 ވަނަ މާއްދާގެ (ހ) ގައި އޮންނަނީ؛ "ކުށެއް ކުރުމާއި، އެކުށެއް ކުރި މީހާއަށް ޙުކުމް ކުރުމާ ދެމެދު، އެކުރި ކުށެއްގެ އަދަބަށް ޤާނޫނަށް ގެންނަ ބަދަލަކުން ލުޔެއް ދީފައިވާނަމަ، އެމީހަކަށް ދޭންވާނީ ފަހުން ހެދުނު ޤާނޫނުގައިވާ އަދަބެވެ." މިހެންނެވެ. އެހެންކަމުން، އަދަބު ދިނުމުގެ ކުރިން މައްސަލަ ބައްލަވާ ފަނޑިޔާރު ވަޒަން ކުރައްވަން ޖެހިވަޑައިގަންނަވާނެ ކަމަކީ، ދެޤާނޫނުގައިވެސް ކުށެއްކަމަށް ބަޔާންކޮށްފައިވާ ކަމެއްނަމަ، އެދެކަމަށް ދެޤާނޫނުގައި އޮތް އަދަބެވެ. އެއަށްފަހު، އެދެއަދަބުންކުރެ ލުއި އަދަބެއް އެމީހަކަށް ދިނުމަކީ ޤާނޫނުއަސާސީން ފަނޑިޔާރުންނަށް ލާޒިމުކުރާ ކަމެކެވެ. މިނޫން ގޮތަކަށް ފަނޑިޔާރު މައްސަލައެއް ނިންމަވައިފިނަމަ، އެމައްސަލައެއް ދިވެހިރާއްޖޭގެ ހައިކޯޓުގައި އިސްތިއުނާފު ކުރުމުގެ ޙައްޤު ދަޢްވާ ލިބޭ މީހާއަށް ލިބިގެންވެއެވެ. ކުރިއާ ޚިލާފަށް، މިޤާނޫނަށް ޢަމަލުކުރަން ފެށުމުން، ހަމައެކަނި އަދަބު ދިން ގޮތާބެހޭ ގޮތުން ނުވަތަ ހަމައެކަނި އަދަބުގެ މިންވަރާބެހޭ ގޮތުންވެސްހައިކޯޓުގައި އިސްތިއުނާފު ކުރެވިދާނެއެވެ. އިސްތިއުނާފު ކުރި ކަންކަން ހައިކޯޓުން ބެއްލެވުމަށްފަހު، އެމައްސަލައިގައި އަދަބު ދެއްވާފައިވަނީ ޤާނޫނުއަސާސީގައި ބަޔާންކޮށްފައިވާ ގޮތަށް ލުއި ކޮށް ކަމަށް ނުވާނަމަ، އަލުން ލުއި އަދަބަށް ބަދަލު ކުރުމުގެ ފުރުޞަތު އޮންނާނެއެވެ.\nމިހާރު ޙުކުމް ކުރެވިފައިވާ މައްސަލަތަކުގައި ވާނެ ގޮތް\nމިޤާނޫނަށް ޢަމަލު ކުރަން ފެށުމުގެ ކުރިން، ޙުކުމް ކޮށް ނިމިފައިވާ މައްސަލައަކަށް މިޤާނޫނަކުން އެއްވެސް ލުޔެއް ނުލިބޭނެއެވެ. އެއީ، އެމައްސަލައިގެ ޝަރީޢަތުގެ މަރްޙަލާތައް ނިމިފައިވާނަމައެވެ.\nމިޤާނޫނުލްޢުޤޫބާތަށް މިއަދު ޢަމަލުކުރަން ފެށި ނަމަވެސް، މިޤާނޫނުގެ 18 ވަނަ މާއްދާ ނިޔާކުރާ ގޮތުން، މިޤާނޫނުން އިސްތިސްނާވާ ޤާނޫނުތަކެއް އެބަހުއްޓެވެ. މިގޮތަށް އިސްތިސްނާ ކުރުމުގެ މާނައަކީ، މިޤާނޫނުގައި ކުށް އޮތް ނަމަވެސް، އިސްތިސްނާކޮށްފައިވާ ޤާނޫނެއްގައި ކުށެއް ކަމަށް ބަޔާންކޮށްފައިވާ ކަމެއްނަމަ، އިސްކަންދޭނީ އެޤާނޫނަށް ކަމަށްވުމެވެ. މިޤާނޫނުތަކަކީ؛\nޤާނޫނު ނަންބަރު 2009/12 (ކުޑަކުދިންނަށް ޖިންސީ ގޯނާކުރާ މީހުންނަށް ޚާއްޞަ އުޞޫލުތަކަކަށް ޢަމަލުކުރުމާބެހޭ ޤާނޫނު)\nޤާނޫނު ނަންބަރު 2010/17 (ބިރު ދެއްކުމާއި ނުރައްކާތެރި ހަތިޔާރާއި ތޫނުއެއްޗެހި ގެންގުޅުން މަނާކުރާ ޤާނޫނު)\nޤާނޫނު ނަންބަރު 2011/17 (މަސްތުވާތަކެއްޗާބެހޭ ޤާނޫނު)\nޤާނޫނު ނަންބަރު 2013/12 (މީހުން ޓްރެފިކްކުރުން ހުއްޓުވުމުގެ ޤާނޫނު)\nޤާނޫނު ނަންބަރު 2013/13 (އެންޓި ޓޯޗަރ ޤާނޫނު)\nޤާނޫނު ނަންބަރު 2014/10 (މަނީ ލޯންޑަރިންގ އަދި ޓެރަރިޒަމް ފައިނޭންސިންކުރުން ހުއްޓުވުމުގެ ޤާނޫނު)\nޤާނޫނު ނަންބަރު 2014/17 (ޖިންސީ ކުށުގެ ޤާނޫނު) މިއެވެ.\nމިދެންނެވި ޤާނޫނުތައް، ޤާނޫނުލްޢޫޤޫބާތުގެ ތެރެއަށް ވަދެގެން ދިއުމާމެދު، 15 ޖުލައި 2016 ގެ ކުރިން ރައްޔިތުންގެ މަޖިލީހުން ގޮތެއް ނިންމަވަންޖެހެއެވެ. މިޤާނޫނުތަކުގެ ދަށުން ދަޢްވާކުރާ މައްސަލަތަކުގައި، ޤާނޫނުލްޢުޤޫބާތުގައި އޮތް ކުށެއްވެސް އަދި އަދަބެއްވެސް އެޕްލައި އެއް ނުވާނެއެވެ. އެޙާލަތުގައި ޢަމަލުކުރާނީ މިލިސްޓުގައި ހުރި ޤާނޫނުތަކަށެވެ. ނަމަވެސް، އެޙާލަތުތަކުގައިވެސް ޤާނޫނުލްޢުޤޫބާތުގައި ހުރި ދިފާޢުތައް، ދައްވާލިބޭ މީހާއަށް ލިބިގެންވާނެއެވެ. އެދިފާޢުތަކުގެ ބޭނުން ކުރެވިދާނެއެވެ. އެއިން ދިފާޢެއް ސާބިތުކޮށްދެވިއްޖެނަމަ، އެމީހަކަށް އަދަބެއް ނުދެވޭނެ ޙާލަތެއްވެސް މެދުވެރިވެދާނެއެވެ. މިސާލަކަށް، އެމީހަކު ކުށްކުރިއިރު، އެމީހާ ހުރީ އޭނާގައި ހުރި ބައްޔެއްގެ ސަބަބުން ސިކުނޑިއަށް އުނިކަން އައިސްފައިކަމަށް އޭނާއަށް ސާބިތުކޮށްދެވިއްޖެނަމަ، އެމީހަކަށް އަދަބެއް ނުދެވޭ ޙާލަތެއް މެދުވެރިވެދާނެއެވެ.\nމިދެންނެވި ކަންކަމާއެކު ޤާނޫނުލްޢުޤޫބާތަށް މިއަދު ޢަމަލުކުރަން ފެށުމަކީ ތާރީޚީ ކަމެކެވެ. ތާރީޚީ ޙާދިސާއެކެވެ. މިބަދަލުގެ ސަބަބުން ކުރިއަށް އޮތް ތަނުގައި ޖިނާއީ ޢަދުލުގެ ނިޒާމު، ދުނިޔޭގެ ފެންވަރުގެ ނިޒާމަކަށް ބަދަލުވުމަށް މަގުފަހިވެގެންދާނެއެވެ.\nޤާނޫނުލްޢުޤޫބާތަކީ އިންސާނުން ހަދާފައިވާ ޤާނޫނެކެވެ. މިޤާނޫނުގައި އުނިކަންކަން ހުންނާނެކަމީ އެއްވެސް ޝައްކެއް ނެތް ކަމެކެވެ. ނަމަވެސް، އެ އުނި ކަންކަމަކީ ކޮން ކަންތައްތަކެއްކަން އެނގޭނީ މިޤާނޫނަށް ޢަމަލުކުރަން ފެށުމުންނެވެ. އެހިސާބުން މިޤާނޫނަށް ގެންނަންޖެހޭ އިޞްލާޙުތައް ގެނެސް، އިތުރަށް ޤާނޫނު ފުރިހަމަ ކުރާނީއެވެ. ދުނިޔޭގެ ހުރިހާ ޤައުމެއްގައިވެސް، ޤާނޫނެއް ރަނގަޅުކޮށް، ފުރިހަމަ ކުރުމަށް ގިނަ ދުވަސްތަކެއް ނަގައެވެ. ހަމަ އެބީދައިން ދިވެހިރާއްޖޭގައިވެސް ކަން ހިނގާނީ އެގޮތަށެވެ. ވީމާ، ކުރިއަށް އޮތް ތަނުގައި ކުރަންވީ ކަމަކީ، ޤާނޫނުގައި ހުރި ލޯވަޅުތައް ފާހަގަކޮށް، އެލޯވަޅުތައް ބައްދަންވީއެވެ. އެކަން ކުރާނޭ ނިޒާމެއް، އެޓަރނީ ޖެނެރަލްގެ އޮފީހުން ވަނީ ޤާއިމުކޮށްފައެވެ. ކުރީގެ ޤާނޫނުތަކުގެ ތަޖުރިބާގެ އަލީގައެވެ. އެއީ، ލީގަލް ސެކްޓަރ ރިސޯސް ސެންޓަރެވެ. އެސެންޓަރުން ދިރާސާކޮށް، ހުރިހާ މުއައްސަސާތަކާ ވާހަކަ ދައްކާ، މަޝްވަރާކޮށް، މިޤާނޫނަށް ގެންނަންޖެހޭ އިޞްލާޙުތައް ގެނައުމުގެ މަސައްކަތް ކުރިއަށް ގެންދާނެއެވެ.\nޤާނޫނީ ނިޒާމު ހަރުދަވާ ވާނީ ރަނގަޅު ޤާނޫނުން އެކަންޏެއް ނޫނެވެ. އެޤާނޫނުތައް އޭގެ ރަނގަޅު ގޮތުގައި ހިންގިގެންނެވެ. ޤާނޫނު ނުހިންގޭނަމަ، ކިތަންމެ މޮޅު ޤާނޫނަކުންވެސް އެއްވެސް ތަސައްލީއެއް ނުލިބޭނެއެވެ. އެހެންކަމުން، މިފުރުޞަތުގައި، ދަތިތަކާއި ކޮށިއެރުންތަކާއެކުވެސް މިޤާނޫނުގައި ބުނާ ގޮތަށް އިޚްލާޞްތެރިކަމާއެކު ކަންތައްތައް ކުރުމަށް ޤާނޫނު ތަންފީޒުކުރާ ފަރާތްތަކަށް ގޮވާލަމެވެ. މައްސަލައެއް ޖެހުމަކީ މައްސަލައެއް ނޫނެވެ. މައްސަލަ ޖެހުނީމާ މައްސަލަ ޙައްލު ކުރާނީއެވެ. އަޞްލު މައްސަލައަކީ، މައްސަލަ ޙައްލު ކުރުމުގެ ޝައުޤުވެރިކަން ނެތުމެވެ.\nމިއަދަކީ، 16 ޖުލައި 2015 އެވެ. މިއީ، ދިވެހިރާއްޖޭގެ ޖިނާއީ ޢަދުލުގެ ނިޒާމުގެ ތާރީޚުގައި ވަރަށް މުހިންމު ދުވަހެކެވެ. މިއަދު އަޅުގަނޑުމެން މިއުފަން ކުރަނީ ދުނިޔޭގެ ނިސްބަތުން ބެލި ނަމަވެސް ވަރަށް ބޮޑު އިންޤިލާބީ ބަދަލެކެވެ. މިވަގުތު ކޮޅަކީ، ދިވެހިރާއްޖޭގެ ޤާނޫނުލްޢުޤޫބާތު އެކީ އެއްކޮށް އައުކޮށް، މުޅިން އައު ޤާނޫނުލްޢުޤޫބާތަކަށް ޢަމަލު ކުރަން ފަށާ ތާރީޚީ ވަގުތެވެ.\nޤާނޫނު ނަންބަރު 2015/12 (ޤާނޫނު ނަންބަރު 2014/9 (ދިވެހިރާއްޖޭގެ ޤާނޫނުލްޢުޤޫބާތު) އަށް2ވަނަ އިޞްލާޙް ގެނައުމުގެ ޤާނޫނު) ގެ 10 ވަނަ މާއްދާ ނިޔާ ކުރާ ގޮތުން، ޤާނޫނުލްޢުޤޫބާތަށް ޢަމަލު ކުރަން ފަށާނީ 16 ޖުލައި 2015 ވަނަ ދުވަހުއެވެ. ޤާނޫނީ ގޮތުން، 15 ޖުލައި 2015 ވަނަ ދުވަހުގެރޭ 11:59 ގައި ކުރީގެ ޤާނޫނުލްޢުޤޫބާތު އުވި، 16 ޖުލައި 2015 ދުވަހުގެ 00:00 އިން ފެށިގެން އައު ޤާނޫނުލްޢުޤޫބާތަށް ޢަމަލު ކުރަން ފެށުނީއެވެ.\nތާރީޚީ ގޮތުން މިވަގުތުކޮޅު މުހިންމުވަނީ މިއީ، ދިވެހިރާއްޖޭގެ ތާރީޚުގައިވެސް މިހާބޮޑު އިންޤިލާބީ ބަދަލެއް ޤާނޫނަކަށް ގެންނަ ވަގުތު ކަމަށްވާތީއެވެ. މިބާވަތުގެ ޤާނޫނީ ގޮތުން ތާރީޚީ ކަންތައްތަކެއް މީގެ ކުރިން ހިނގައިފައި އެބަހުއްޓެވެ. މިގޮތުން،7އޮގަސްޓް 2008 ދުވަހު މުޅިން އައު ޤާނޫނުއަސާސީއަކަށް ޢަމަލު ކުރަން ފެށުމަކީ އޭގެ އެއް ހާދިސާއެވެ. 2008 ވަނަ އަހަރުގެ ޤާނޫނުއަސާސީގެ ސަބަބުން ޖިނާއީ ޢަދުލުގެ ނިޒާމުގެ ހިންގުމަށްވެސް ވަރަށް ބޮޑު ބަދަލެއް އައެވެ. އެޤާނޫނުއަސާސީއަކީ، ރައްޔިތުންނަށް ގިނަގުނަ އަސާސީ ޙައްޤުތަކެއް ލިއްބައިދިން ޤާނޫނުއަސާސީއެވެ. ޚިޔާލުތަފާތުވާ މީހުން ޚިޔާލު ތަފާތުވީ ނަމަވެސް، ކޮށިއެރުންތަކެއް ހުރި ނަމަވެސް، ޤާނޫނުއަސާސީއަށް ޢަމަލުކުރަން ފެށުމަށްފަހު މިވޭތުވެދިޔަ ދުވަސްތަކުގައި ދިވެހިރާއްޖޭގެ ދުސްތޫރީ ޙަޔާތުގައި ކުރިން ނުދެކޭވަރުގެ ކުރިއެރުންތަކެއް ވަނީ ހޯދާފައެވެ.\nޤާނޫނުއަސާސީން ޖިނާއީ ޢަދުލުގެ ނިޒާމަށް ގެނައި އިޞްލާޙުތައް ޙަޤީޤަތުގައި ފުރިހަމަވެގެންދާނީ ޤާނޫނުލްޢުޤޫބާތާ އެކުގައެވެ. މިސާލަކަށް، ޤާނޫނުއަސާސީގެ 61 ވަނަ މާއްދާގެ (ށ) ގައި އޮންނަނީ، "ޤާނޫނެއް ނުވަތަ ޤާނޫނަކުން ބާރު ލިބިގެން ހަދާ ޤަވާއިދަކުން ވިޔަސް އެއްވެސް މީހަކަށް އަދަބެއް ދޭންވާނީ، އެޤާނޫނެއް ނުވަތަ ޤަވާޢިދަކީ ޢާންމު ކޮށް ޝާއިޢުކޮށްފައިވާ އެއްޗަކަށް ވާނަމައެވެ. އަދި މަނާކުރެވޭ ކަންތަކާއި، އެއިން ކަމެއް ކޮށްފި މީހަކަށް ދެވޭނެ އަދަބު ސާފުކޮށް ބަޔާންކޮށްފައި އޮވެގެންނެވެ." މިހެންނެވެ. މިމާއްދާގައި މިބުނާ ކުށާއި އަދަބު ސާފުކޮށް ބަޔާންކުރާ ޤާނޫނަކީ މިއަދު ޢަމަލުކުރަން ފެށުނު ޤާނޫނުލްޢުޤޫބާތެވެ. މިޤާނޫނުލްޢުޤޫބާތުގައި ކުށަކީ ކޮބައިކަމާއި، އެކުށަށް ދެވޭނެ އަދަބަކީ ކޮބައިކަން ވަރަށް ސާފުކޮށް ބަޔާންކޮށްފައިވެއެވެ. ޢާންމުންނަށްވެސް އެޤާނޫނު ކިޔައިލުމުން އެނގޭހާ ފަސޭހަކޮށެވެ. ޤާނޫނީ ބަހުރުވައަކުން ނޫނެވެ.\nމިއަދު ޢަމަލުކުރަން ފެށުނު ޤާނޫނުލްޢުޤޫބާތަކީ، ޤާނޫނުއަސާސީން ޖިނާއީ ޢަދުލުގެ ނިޒާމަށް ގެނައި ބަދަލުތައް ފުރިހަމަކޮށްދޭން އެހީތެރިވެދޭނެ މުހިންމު ޤާނޫނެކެވެ. މިޤާނޫނުގެ ސަބަބުން ޤާނޫނު ތަންފީޒުކުރުމުގެ ދާއިރާގައި ހާމަކަމާއި ހަމަހަމަކަން އިތުރު ވެގެންދާނެއެވެ. ޤާނޫނު ތަންފީޒުކުރާ މީހުންނަށް ކުރެވޭނެ ކަންކަމާއި ނުކުރެވޭނެ ކަންކަމާއި، އަދަބު ދިނުމުގައި ފަނޑިޔާރުން ޢަމަލުކުރަންޖެހޭ އުޞޫލުތައް ސާފުވެގެންދާނެއެވެ. ކުށެއް ކުރާ މީހަކަށް ލިބޭނެ ދިފާޢުތައް (މިސާލަކަށް، ނަފްސުގެ ދިފާޢު، މުދަލުގެ ދިފާޢު، ޤާނޫނު ތަންފީޒުކުރާ މީހަކަށްވީތީ ލިބޭ ދިފާޢުފަދަ) މިޤާނޫނުގައި ވަކި ތަރުތީބަކުން ބަޔާންކުރެވިފައިވެއެވެ. މިނޫންވެސް، މިހާރު ޢާންމު ރައްޔިތުންނަށް ނޭނގޭ (ނަމަވެސް، ކޮންމެހެން އެނގެންޖެހޭ) އެތައް އެތައް ކަމެއް މިޤާނޫނުގެ ސަބަބުން ސާފުވެ، ފަހިވެގެން ދާނެއެވެ.\nއެއްވެސް މީހަކަށް، އެމީހަކާމެދު ކަންކަން ކުރެވޭނެ ގޮތްތައް ޤާނޫނަކުން ސާފުވެފައި އޮތުމަކީ، ޤާނޫނުގެ ބާރު ހިނގުމުގެ ފަލްސަފާއާ ގުޅިފައިވާ މުހިންމު މަބްދައެކެވެ. މިޒަމާނަކީ މަޢްލޫމާތުގެ ޒަމާނެވެ. ކަންކަން ހާމަކުރުމުގެ ޒަމާނެވެ. ވީމާ، އެމީހަކާމެދު ކަންކަން ކުރެވޭނެ ގޮތް ކުރިން އެނގިފައި އޮތުމަކީ، އެމީހެއްގެ އިތުބާރު ޤާނޫނީ ނިޒާމަށް ލިބޭނެ ކަމެކެވެ. ދިވެހިރާއްޖޭގެ ޖިނާއީ ޢަދުލުގެ ނިޒާމަށް މިހާރު ބޭނުންވެފައިވާ އެންމެ މުހިންމު އެއް ކަމަކީ ރައްޔިތުންގެ އިތުބާރެވެ. އެއިތުބާރު ލިބުމަށް ކޮށޭ މަގަކީ މިޤާނޫނުލްޢުޤޫބާތެވެ.\nމިއަދު މިޤާނޫނުލްޢުޤޫބާތަށް ޢަމަލު ކުރަން ފެށުމާއެކު، 16 ޖުލައި 2015 ދުވަހުގެ 00:01 އިން ފެށިގެން ހިނގާ ހާދިސާތަކަށް ޢަމަލުކުރެވޭނީ މިއައު ޤާނޫނެވެ. އޭގެ ކުރިން ހިނފައިވާ ޙާދިސާތަކަށް އަދިވެސް ޢަމަލުކުރާނީ އެއިރަކު އޮތް ޤާނޫނެކެވެ. އޭގެ ޙިކުމަތަކީ، ޤާނޫނަކުން ކަމެއް ކުށްވެރި ކުރާނަމަ، އެކަމުގެ ނޯޓިސް އެމީހަކަށް ދޭންޖެހޭތީއެވެ. މީހަކު ޢަމަލެއް ކުރިއިރު ކުށަކަށް ނުވާ ކަމެއް، ފަހުން ހެދޭ ޤާނޫނަކުން ކުށަކަށްވެގެން އެމީހެއްގެ މައްޗަށް އެކަމުގެ މައްޗަށް ދަޢްވާ ކުރުމަކީ ޤާނޫނީ ގޮތުން އިންޞާފުވެރި ކަމެއް ނޫނެވެ. މިޤާނޫނަށް ޢަމަލުކުރަން ފެށުނީ މިއަދުއެވެ. އެހެންކަމުން ނޯޓިސް ދެވުނީ މިއަދުއެވެ. މިއަދުން ފެށިގެން މިޤާނޫނުގައި ބުނާ ކުށެށް ކޮށްފިނަމަ ހިނގާނީ މިޤާނޫނެވެ.\nމިހާރު ތަޙްޤީޤު ކުރެވެމުންދާ މައްސަލަތަކަށް ވާނެ ގޮތް\nދެން އުފެދޭ ސުވާލަކީ، މިހާރު ތަޙްޤީޤު ކުރަމުންދާ މައްސަލަތަކުގައި ޢަމަލުކުރާނެ ގޮތެވެ. 16 ޖުލައި 2015 ދުވަހުގެ ކުރިން ހިނގައިފައިވާ ޙާދިސާތަކަށް ތަތުބީގު (ނުވަތަ އެޕްލައި) ކުރާނީ އޭރު ޢަމަލުކުރަމުން ދިޔަ ޤާނޫނެވެ. 16 ޖުލައި 2015 ގެ ފަހުން ހިނގާ ޙާދިސާތަކަށް އެޕްލައި ކުރާނީ ޤާނޫނުލްޢުޤޫބާތެވެ. ބައެއް ފަހަރު، ޖިނާއީ މައްސަލަތައް ފުލުހުންނަށް ހުށަހެޅެނީ އެމައްސަލައެއް ހިނގާތާ ދުވަސް ކޮޅެއް ފަހުން ކަމަށްވާތީ، މިޙާލަތުގައި ފުލުހުން ބައްލަވަންޖެހޭނީ ޙާދިސާ ހިނގި ތާރީޚެވެ. ޙާދިސާ ހިނގި ތާރީޚުގެ ގޮތުން ޢަމަލުކުރަންޖެހޭ ޤާނޫނު ތަފާތު ވެދާނެއެވެ. އެހެންކަމުން ކުޑަ ދުވަސްކޮޅެއް ވަންދެން ދެޤާނޫނެއް ބައްލަވަން ޖެހިވަޑައިގަންނަވާނެއެވެ. ނަމަވެސް މިކަން ދުވަސްކޮޅަކުން ޙައްލުވާނެއެވެ. އެއީ، 16 ޖުލައި 2015 ގެ ފަހުން ހިނގާ ހާދިސާތަކުގެ މައްސަލަތައް ފުލުސް އޮފީހަށް ހުށަހަޅަން ފެށުމުންނެވެ. މިކަން މިގޮތަށް ދިމާނުވާނެ ގޮތަކަށް ޤާނޫނެއް ނުވެސް ގެނެވޭނެއެވެ. އެއީ، މިޤާނޫނަކީ ޖިނާއީ ޤާނޫނަކަށްވެފައި، އެއްވެސް މިންވަރެއްގެ ހުއްޓުމެއް ޖިނާއީ ޤާނޫނަކަށް ގެނެސްފިނަމަ، ކުށްކުރުން ހުއްދަވާ ދުވަސްކޮޅެއް އަތުވެދާނެތީއެވެ. އެކަމަކީ ޤާނޫނީ ގޮތުން ހުއްދަކުރެވޭނެ ކަމެއް ނޫނެވެ. އެހެންކަމުން، ކުޑަ ދަތިކަމަކާއެކު ވިޔަސް، މިގޮތަށް ޢަމަލު ކުރަން ޖެހެނީއެވެ. މުޅި މުޖްތަމަޢުގެ ސަލާމަތާއި ރައްކާތެރިކަމަށްޓަކައި، ފުލުހުންނާއި ޤާނޫނު ތަންފީޒުކުރާ މީހުން ކުޑަ ބުރައެއް އުފުއްލަވަން ޖެހިވަޑައިގަންނަވަނީއެވެ.\nފުލުހުންގެ ތަޙްޤީޤު ނިމި، ޕްރޮސިކިއުޓަރ ޖެނެރަލްގެ އޮފީހަށް ހުށަހެޅިފައިވާ މައްސަލަތަކަށް ވާނެ ގޮތް\nފުލުހުންގެ ތަޙްޤީޤު ނިންމާ، ދަޢްވާ ކުރުމަށްޓަކައި ޕްރޮސިކިއުޓަރ ޖެނެރަލްގެ އޮފީހަށް ފޮނުއްވާފައިވާ މައްސަލަތަކުގެ ތެރެއިން، މިހާރު ކޯޓަށް ހުށަނޭޅި ހުރި މައްސަލަތަކުގައިވެސް ޢަމަލު ކުރާނީ އަންނަނިވި ގޮތަށެވެ.\nއެމައްސަލައިގައި ހިމެނޭ ޙާދިސާގައި ދަޢްވާ ލިބޭ މީހާއަށް ފައުޅުކަން ބޮޑު ދިފާއެއް ލިބިފައިވާކަމަށް ޕްރޮސިކިއުޓަރަށް ޤަބޫލު ކުރެއްވޭނަމަ، އެމައްސަލައެއްގައި ދަޢްވާ ކުރެއްވުމަކާ ނުލައި މައްސަލަ އަނބުރާ މޯލްޑިވްސް ޕޮލިސް ސަރވިސްއަށް ފޮނުއްވާ ލައްވާނީއެވެ. އެހެން ނޫންނަމަ، އެމައްސަލައިގައި ހާދިސާ ހިނގިއިރު އޮތް ޤާނޫނުގެ ދަށުން ދަޢްވާ ކުރާނީއެވެ. އޭރުން، އެމައްސަލައިގައި ދިފާޢެއް ލިބެން އޮތްނަމަ އެދިފާޢެއް ހޯދުން ވާނީ ދައްވާ ލިބޭ ފަރާތުގެ ކަމަކަށެވެ.\nޕްރޮސިކިއުޓަރ ޖެނެރަލްގެ އޮފީހަށް ހުށަހެޅިފައިވާ މައްސަލައިގައި ހިމެނޭ ކަމަކީ، އައު ޤާނޫނުގެ ދަށުން ލުއި އަދަބެއް ލިބޭ މައްސަލައެއް ކަމަށްވިޔަސް، ދަޢްވާކުރާނީ ހާދިސާ ހިނގިއިރު އޮތް ޤާނޫނުގެ ދަށުންނެވެ. ލުއި ލިބޭނީ އަދަބު ދިނުމާ ހަމައަށް އަންނައިރުއެވެ.\nމިހާރު ދަޢްވާކުރެވިފައި ހުރި މައްސަލަތަކަށް ވާނެ ގޮތް\nމިޤާނޫނަށް ޢަމަލު ކުރަން ފެށުމުން، މިހާރު ޝަރީޢަތަށް ހުށަހެޅިފައި ހުރި މައްސަލަތަކުގައި ހުށަހެޅިފައިވާ ދަޢްވާއަކަށް އެއްވެސް ބަދަލެއް ނާންނާނެއެވެ. ނަމަވެސް، އެފަދަ މައްސަލައެއްގައި ދަޢްވާ ލިބޭ މީހަކަށް ދެޙައްޤެއް ލިބިގެންދާނެއެވެ.\nDownload article asaprint ready PDF\n© 2013 ALC Maldives


13 aharuge kujja banduboduvi massala balanee | Mihaaru\nފުލުހުންގެ މައި މަރުކަޒު: ކުޑަ ކުއްޖަކާ ކޯޓުން ބޭރުގައި ކައިވެނިކޮށް ބަލިވެ އިން މައްސަލަ ފުލުހުން އަންނަނީ ތަހުގީގު ކުރަމުން.\n13 އަހަރުގެ ކުއްޖާ ބަނޑުބޮޑުވި މައްސަލަ ފުލުހުން ބަލަނީ\n23 ނޮވެމްބަރ 2019 - 16:18 24 comments\nދީނީ ގޮތުން ހައްދުފަހަނަ އަޅާފައިވާ ފިކުރުގެ ތެރެއިން އުމުރުން 13 އަހަރުގެ އަންހެން ކުއްޖަކު ޖިންސީ ޝިކާރައަކަށް ހެދި މައްސަލަ ފުލުހުން ތަހުގީގު ކުރަން ފަށައިފި އެވެ.\nފުލުހުން މިއަދު ބުނީ 13 އަހަރުގެ ކުއްޖަކު ބަލިވެ އިން ކަމުގެ ރިޕޯޓާ ގުޅިގެން މައްސަލަ ބަލަމުން އަންނަ ކަަމަށެވެ. ކޯޓުން ބޭރުގައި، ސައްހަ ނޫން ކައިވެންޏެއް ކޮށް، އެ ކުއްޖާ އަށް އަނިޔާވެރިވި މައްސަލަ ފުުލުހުންނަށް ހުށަހެޅީ ޖެންޑާ މިނިސްޓްރީންނެވެ.\nކުޑަކުދިންނާ ކައިވެނި ކުރުމަކީ ގާނޫނާ ޚިލާފު އަމަލެކެވެ. އަމުދުން ކޯޓުން ބޭރުގައި ވަގު ސެޓްފިކެޓަކުން ހަރުކަށި ފިކުރުގެ "ޝިކާރައަކަށް" އެ ކުއްޖާ ހަދައި ބަލިވެ އިނުން، ކުޑަކުދިންގެ ހައްގުތަކަށް މަސައްކަތް ކުރާ މީހުން މާނަ ކުރަނީ "ރޭޕްކުރުން" ކަމަށެވެ.\nމި މައްސަލަ ޖެންޑާ އަށް ކުރިން އެނގިފައި އޮތް ކަން ސާފެއް ނޫނެވެ. އާއްމުންނާ ހަމައަށް މިކަން ތިލަވީ، ރ. މަޑުއްވަރީ، ފެހިއަލި، އިސްމާއިލް ހައްމާދު، ދޯންޏެއްގެ ތެރޭގައި މަރާލަން އުޅުނު މައްސަލައިންނެވެ. އަންހެން ކުއްޖާއާ ގާނޫނާ ޚިލާފަށް ކައިވެނި ކޮށްގެން އުޅުނީ ހައްމާދު ކަމަށް ތުހުމަތު ކުރެ އެވެ.\nދީނީގޮތުން ހަރުކަށި ފިކުރަށް ތަބާވާ ހައްމާދަށް އެރޭ ހަމަލާދިނީ، އޭނާއާ އެކު ދެން ތިބި މީހުން ކުރަން ރޭވި ކަމަކަށް ބައިއަތު ނުހިފުމުން ކަމަށް ވެ އެވެ. އެއީ ކޮން ކަމެއް ކަން ސާފުނުވިޔަސް އޭނާ އެކު އެރޭ ދޯނީގައި ދެން ތިބީ ވެސް އެ ފިކުރުގެ މީހުން ކަމަށް ވެ އެވެ.\nއޭގެ ތެރެއިން ބައެއް މީހުން ވެސް އުޅެނީ ކޯޓުން ބޭރުގައި ސައްހަ ނޫން ކައިވެނިތަކެއް ކޮށްގެން ކަމަށް ވެ އެވެ. ރަސްމީ އިދާރާތަކުން މިކަމުގައި އަދި ވާހަކައެއް ނުދައްކަ އެވެ.\nޖެންޑާ މިނިސްޓްރީން ކުރި ޓުވީޓުގައި ބުނީ ކުޑަކުއްޖަކު ބަލިވެއިން ކަމުގެ ރިޕޯޓެއް ލިބުމާ ގުޅިގެން މިނިސްޓްރީން ފުރިހަމަ ކުރަންޖެހޭ އިޖުރާއަތުތައް ވަގުތުން ފުރިހަމަކޮށްފައިވާ ކަމަށެވެ. އަދި ތުހުމަތުކުރެވޭ ބޮޑެތި މީހުންނާ މެދު ފިޔަވަޅު އަޅައިދިނުމަށް ފުލުސް އޮފީހަށް ހުށަހަޅާފައިވާ ކަމުގެ ފުރިހަމަ ޔަގީންކަން ދޭ ކަަމަށް އެ މިނިސްޓްރީން ބުންޏެވެ.\nއިތުރު ލިޔުންތައް ކުށްކުރުން ޕޮލިސް ކުޑަކުދިންނަށް އަނިޔާކުރުން ޖެންޑާ، ފެމިލީ، ހިއުމަން ރައިޓްސް މިނިސްޓްރީ\n"ކުޑަކުއްޖާ ބަލިވެ އިނުމުން ފިޔަވަޅު އަޅަން އެދުނިން"\n13 އަހަރުގެ ކުއްޖަކާ ސައްހަ ނޫން ކައިވެންޏެއް!


SunOnline: Athletico evvaru vi iru, Real dhevana ah\nއެތުލެޓިކޯ އެއްވަރުވި އިރު، ރެއާލް ދެވަނައަށް\nޢަބްދުﷲ އައިމަން 14 Mar 2021, 09:10\nރެއާލް މެޑްރިޑާއި އެލްޗޭ ބައްދަލު ކުރި މެޗުގެ ތެރެއިން: އެ މެޗުން ރެއާލް މޮޅުވީ 1-2 ގެ ނަތީޖާ އަކުން --- ފޮޓޯ/ގެޓީ އިމޭޖެސް\nސްޕެނިޝް ލީގުގައި ރޭ ގެޓާފޭއާއި އެތުލެޓިކޯ މެޑްރިޑް ބައްދަލު ކުރި މެޗު އެއްވަރުވި އިރު، އެލްޗޭ އަތުން މޮޅުވެ ރެއާލް މެޑްރިޑް ދެވަނައަށް ޖެހިލައިފި އެވެ.\nރެއާލްގެ ދަނޑުގައި ރޭ ކުޅުނު މެޗުން އެ ޓީމު މޮޅުވީ 2-1ގެ ނަތީޖާއަކުންނެވެ. މި މޮޅާ އެކު އެ ޓީމުން ވަނީ ވަގުތީ ގޮތުން ތާވަލުގެ ދެވަނައަށް ޖެހިލައިފަ އެވެ. މިހާތަނަށް ކުޅުނު 27 މެޗުން 57 ޕޮއިންޓް ހޯދައިގެން ރެއާލް ދެވަނައަށް ޖެހިލި ނަމަވެސް، ފުލުގައި އޮތް ހުއެސްކާ އަތުން ބާސެލޯނާ މޮޅުވެއްޖެ ނަމަ އެ ޓީމު ދެވަނައަށް އަރާނެ އެވެ. އެއް މެޗު މަދުން ކުޅެގެން 56 ޕޮއިންޓާ އެކު މިވަގުތު ބާސާ އޮތް އިރު، އެތުލެޓިކޯ ރޭ ގެޓާފާއާ ދެކޮޅަށް ކުޅުނު މެޗުން 0-0 އިން އެއްވަރުމުން އެ ޓީމު އެއްވަނާގައި އަދި އޮތީ 63 ޕޮއިންޓް ހޯދައިގެންނެވެ.\nލީގުގެ އެއްވަނައިގެ ވާދަވެރިކަން ބޮޑުވެ، ތިން ކުލަބުގެ ގަދަ ހިފުމަކަށް ގޮސްފައިވާ އިރު، ލީޑު ފުޅާ ކުރަން އެތުލެޓިކޯއަށް ލިބުނު ފުރުސަތު ވަނީ ނަގާލައިފަ އެވެ. އޭގެ ކުރިން ރެއާލާއި އެތުލެޓިކޯ ކުޅުނު މެޗު 1-1 އިން އެއްވަރުވި އިރު، ރޭގެ މެޗުން މޮޅުވެގެން ރެއާލް ވަނީ ފަރަގު ކުޑަ ކޮށްފަ އެވެ.\nރެއާލްގެ ދަނޑުގައި ރޭ ކުޅުނު މެޗު ފަށައިގެން އެ ޓީމުން ރަނގަޅު ހަމަލާތަކެއް އުފެއްދި ނަމަވެސް ފުރަތަމަ ހާފު ދިޔައީ އެއްވެސް ޓީމަކަށް ގޯލެއް ނުޖެހި އެވެ. ދެވަނަ ހާފުގެ ކުރީކޮޅު އެލްޗޭއިން ވަނީ ލީޑު ނަގައިފަ އެވެ. އެ ޓީމުގެ ޑިފެންޑަރު ޑެނީ ކާވޯ ޖަހައިދިން އެ ގޯލާ އެކު ރެއާލަށް ޕްރެޝަރު ބޮޑުވެފައި ވަނިކޮށް، ރެއާލަށް 73 ވަނަ މިނަޓުގައި ނަތީޖާ ހަމަހަމަ ކޮށްދިނީ ކަރީމް ބެންޒެމާ އެވެ.\nބެންޒެމާ ވަނީ މެޗުގެ ފުރިހަމަ ވަގުތު ހަމަވެގެން ރެެފްރީ އިތުރަށް ދެއްކި ވަގުތުގައި އިތުރު ގޯލެއް ޖަހައި މެޗުން ތިން ޕޮއިންޓް ޔަގީންކޮށްދީފަ އެވެ. މި ގޯލާ އެކު އޭނާ ވަނީ މިފަހަރުގެ ލީގުގައި 15 ގޯލު ހަމަކޮށްފަ އެވެ. ބެންޒެމާއަށް ވުރެން އިތުރަށް މިފަހަރުގެ ލީގުގައި ގޯލު ޖަހާފައި ވަނީ އެތުލެޓިކޯ މެޑްރިޑުގެ ލުއިސް ސުއަރޭޒްއާއި ބާސެލޯނާގެ ކެޕްޓަން ލިއޮނެލް މެސީ އެވެ.


Garden City University Scholarship 2020-2021\n2 ބެޗްލަރސް އޮފް ފިޒިއޮތެރަޕީ\n½4އަހަރު\n2 ބެޗްލަރސް އޮފް ހޮޓެލް މެނޭޖްމެންޓް\n2 ބެޗްލަރސް އޮފް ބިޒްނަސް އެޑްމިނިސްޓްރޭޝަން\n2 ބެޗްލަރސް އޮފް އާރޓްސް އިން ޓުއަރިޒަމް\n2 ބެޗްލަރ އޮފް ކޮމްޕިއުޓަރ އެޕްލިކޭޝަން\n1. ޖީ.ސީ.އީ އޯލެވެލް / އައި.ޖީ.ސީ.އެސް.ސީ / އެސް.އެސް.ސީ އިމްތިޙާނުގެ 05 މާއްދާއިން 'ސީ' އިން ފެށިގެން މަތީ ގްރޭޑެއް ހާސިލުކުރައްވާފައިވުން.(މި މާއްދާ ތަކުގެ ތެރޭގައި ކިޔަވަން ބޭނުންވާ ދާއިރާއާ ގުޅޭ މާއްދާތައް ހިމަނަންވާނެއެވެ)\n2. ޖީ.ސީ.އީ އޭ ލެވެލް 03 މާއްދާއިން "އީ" އިން ފެށިގެން މަތީ ގްރޭޑެއް ހާސިލުކުރައްވާފައިވުން.(މި މާއްދާ ތަކުގެ ތެރޭގައި ކިޔަވަން ބޭނުންވާ ދާއިރާއާ ގުޅޭ މާއްދާތައް ހިމަނަންވާނެއެވެ).\n3. ނަންބަރު 1 ގައި ބުނާ5މާއްދާގެ ތެރޭގައި އިނގިރޭސި ނުހިމެނޭނަމަ، އިނގިރޭސި ފާހެއް ހާސިލުކުރައްވާފައިވުން. އިނގިރޭސި ފާހެއްކަމުގައި ބަލާނީ ތިރީގައިވާ ފާސްތަކުގެ ތެރެއިން ފާހަކަށެވެ.\nށ. IELTS އިން އޯވަރރޯލް ސްކޯރ 6.0 އިން ފެށިގެން މަތި\n1. ތަޢުލީމު ހާސިލުކުރެއްވުމަށް ސަރުކާރުން ނުވަތަ ސަރުކާރު މެދުވެރިވެގެން އެހީ ލިބިވަޑައިގެންފައިވާނަމަ އެންމެ ފަހުގެ އެހީއަށްފަހު، މި އިޢުލާނުގެ ސުންގަޑިއަށް، ތިރީގައިވާ މުއްދަތަށް ދިވެހިރާއްޖެއަށް ޚިދުމަތްކުރައްވާފައިވުން.\n2. މިނިސްޓްރީ އޮފް ހަޔަރ އެޑިޔުކޭޝަން ނުވަތަ މި ޑިޕާޓްމަންޓް މެދުވެރިވެގެން ކިޔެވުމަށް ލޯނެއް ނަންގަވާފައިވާނަމަ އެ ލޯނެއް އަނބުރާ ދައްކަވައި ޚަލާސްކުރައްވާފައިވުން.\n3. އެދިވަޑައިގަންނަވާ ކޯހަކީ މިހާރު ފުރިހަމަކުރައްވާފައިވާ ކޯހަކަށްވުރެ މަތީ ފެންވަރުގެ ކޯހަކަށްވުން. އަދި އެދިވަޑައިގަންނަވާ ކޯހާއި އެއް ފެންވަރެއްގެ ކޯހެއް ދައުލަތުގެ ޚަރަދުގައި މިހާރު ފުރިހަމަ ކުރައްވަމުންދާ ދަރިވަރެއް ކަމުގައިވެސް ނުވުން.\nފުރިހަމަކުރައްވާފައިވާ އެޕްލިކޭޝަން ފޯމާއެކު ހުށަހަޅުއްވަން ޖެހޭތަކެތި.\n1. ތަޢުލީމީ ސެޓުފިކެޓުތަކުގެ ކޮޕީ.\n2. ފުލް ޓްރާންސްކްރިޕްޓްގެ ކޮޕީ (ގްރޭޑިންގ ކްރައިޓީރިއާ އެނގޭގޮތަށް)\n3. މުއްދަތު ހަމަނުވާ ދިވެހިރައްޔިތެއްކަން އަންގައިދޭ ކާޑުގެ ކޮޕީ\n4. ޕާސްޕޯޓު ކޮޕީ\n5. ތަޢުލީމް ހާސިލުކުރައްވަން ސަރުކާރުން ނުވަތަ ސަރުކާރު މެދުވެރިވެގެން އެހީ ލިބިވަޑައިގަތްނަމަ، އެންމެފަހުގެ އެހީއަށްފަހު، އެއެހީއަކާ ގުޅޭގޮތުން ޚިދުމަތް ކުރެއްވުމަށް މި އިޢުލާންގައި ބަޔާންކޮށްފައިވާ މުއްދަތަށް ޚިދުމަތް ކުރައްވާފައިވާކަން އަންގައިދޭ ރަސްމީ ލިޔުން.\n6. ޕާސްޕޯޓް ސައިޒުގެ 10 ފޮޓޯ\n7. ޕާސަނަލް ޕްރޮފައިލް\n8. ޚިދުމަތްކުރުމަށް ބޮންޑެއް އޮތްނަމަ، ބޮންޑުކުރި ތަނަކުން އެބޭފުޅަކު މި ކޯހަށް ދޫކުރާނެކަމުގެ ލިޔުން.\n* މި ސްކޮލަރޝިޕަށް ހޮވޭ ކެނޑިޑޭޓުންގެ ފައިނަލް ސިލެކްޝަން ހެދުމަށް ހަމަޖެހިފައިވާނީ، އިންޑިއާގެ ގާޑެން ސިޓީ ޔުނިވަރސިޓީންނެވެ.\n* މި ސްކޮލަރޝިޕަށް ހޮވޭ ކެނޑިޑޭޓުންގެ ކޯސްފީ މުޅިން ހިލޭވާނެއެވެ.\n* މިކޯހަށް ހޮވޭ ކެނޑިޑޭޓުންގެ ސްޓައިޕެންޑް، ދެކޮޅު ޓިކެޓް އަދި ކޯހާގުޅޭ އިތުރު ޚަރަދު ހަމަޖައްސަންޖެހޭނީ ކެނޑިޑޭޓުން އަމިއްލައަށެވެ.\n* މި އިޢުލާނާއި ގުޅިގެން ކޯހަށް އެދިވަޑައިގަންނަވާ ކޮންމެ ކެންޑިޑޭޓަކުވެސް ހުށަހަޅުއްވަންވާނީ އެންމެ ކޯހަކަށެވެ.\n* މިމިނިސްޓްރީން ކެންޑިޑޭޓުން ނޮމިނޭޓް ކުރާނީ އެކަޑަމިކް މެރިޓަށް ޕޮއިންޓްދީގެން އެންމެ މަތިން ޕޮއިންޓް ލިބޭ ތަރުތީބުންނެވެ. މިގޮތަށް ޕޮއިންޓްދޭގޮތުގެ ތަފްޞީލު މި މިނިސްޓްރީގެ ވެބްސައިޓްގައި ހުންނާނެއެވެ.\n* ބެޗްލަރސް ޑިގްރީ ކޯސްތަކަށް ހުށަހަޅާ ދަރިވަރުންގެ ތެރެއިން، އެއް ކެންޑިޑޭޓަކަށްވުރެ ގިނަ ކެންޑިޑޭޓުން ޕޮއިންޓްގެ ގޮތުން އެއްވަރުވާނަމަ، ކެންޑިޑޭޓަކު ހޮވުމުގައި ބައިވެރިވެފައިވާ ހުރިހާ މާއްދާތަކަށް (އެޗް.އެސް.ސީ އިމްތިހާނުގެ އިސްލާމް އަދި ދިވެހި ހިމެނޭގޮތަށް) ބެލެވޭނެއެވެ.\n* ހުށަހަޅުއްވާ ޓްރާންސްކްރިޕްޓްގެ ގްރޭޑިންގ ކުރައިޓީރިއާ މިމިނިސްޓްރީން ޕޮއިންޓް ދިނުމަށް ހަމަޖެހިފައިވާ އުސޫލާ ތަފާތުނަމަ، އެތަނެއްގެ ގްރޭޑިންގ ކްރައިޓީރިއާ ހުށަހަޅުއްވަންވާނެއެވެ. ނޫންނަމަ، ޕޮއިންޓް ދޭނީ މި މިނިސްޓްރީން ޕޮއިންޓް ދިނުމަށް ހަމަޖެހިފައިވާ އާންމު އުސޫލުންނެވެ.\n* އެދިވަޑައިގަންނަވާ ކޯހުގެ ޝަރުތު ފުރިހަމަވުމަށް ބޭނުންވަނީ އެހެން ކޯހަކުން ކުރެޑިޓް ލިބިގެން ހޯއްދަވާފައިވާ ސަނަދެއްނަމަ، އެ ހުރިހާ ކޯހެއްގެ ޓްރާންސްކްރިޕްޓް ހުށަހަޅުއްވަންވާނެއެވެ.\n* ހުށަހަޅުއްވާ މަތީ ތަޢުލީމުގެ އެއްވެސް ސެޓުފިކެޓަކީ ރާއްޖޭން ބޭރުގެ ސެޓްފިކެޓެއް ނަމަ، އޮންނަންވާނީ މޯލްޑިވްސް ކޮލިފިކޭޝަން އޮތޯރިޓީން ވެލިޑޭޓް ކުރައްވާފައެވެ. އަދި ކިޔެވި ޔުނިވަރސިޓީން ސެޓްފިކެޓް ދޭ ދުވަސް ޖެހުމުގެ ކުރިން ބޭނުން ކުރެއްވުމަށް ދޫކޮށްފައިވާ ޕްރޮވިޝަނަލް ސެޓްފިކެޓެއް/ ލިޔުމެއް ނަމަ، އެއާއެކު މޯލްޑިވްސް ކޮލިފިކޭޝަން އޮތޯރިޓީގެ އެސެސްމަންޓް ރިޕޯޓެއް ހުށަހަޅުއްވަންވާނެއެވެ.\n* މި މިނިސްޓްރީން ކެންޑިޑޭޓުން ނޮމިނޭޓް ކުރި ނަމަވެސް ސްކޮލަރޝިޕް ދެއްވާ ފަރާތުން ސްކޮލަރޝިޕް ކެންސަލްކޮށްފިނަމަ އޭގެ ބަދަލުގައި އެހެން ފުރުޞަތެއް އެ ދަރިވަރަކަށް ހޯދައެއް ނުދެވޭނެއެވެ.\n* ކޯސް ފުރިހަމަކުރެއްވުމަށްފަހު، ދިވެހިރާއްޖެއަށް ޚިދުމަތް ކުރުމަށް ބޮންޑުކުރެވޭނެއެވެ.\n* ކޯހަކަށް އެދިހުށަހެޅުއްވުމަށްފަހު، މަދުވެގެން6މަސްދުވަސް ވަންދެން މި މިނިސްޓްރީން ގުޅަން ބޭނުންވެއްޖެ ހިނދެއްގައި ގުޅޭނެގޮތް ހަމަޖައްސަވާފައި އޮންނަންވާނެއެވެ.\n* ކޯހަށް ނޮމިނޭޓްވެއްޖެކަން މިމިނިސްޓްރީން އަންގާފަހުން ކޯސް ދޫކޮށްލައިފިނަމަ، "މަތީ ތަޢުލީމާއި ތަމްރީނު ހާޞިލުކުރުމަށް ލިބޭ ފުރުޞަތުގެ ބޭނުން ނުހިފައި ދޫކޮށްލާ ފަރާތްތަކާ މެދުގައްޔާ ޙިދުމަތް ނުކުރާ ފަރާތްތަކާމެދު ޢަމަލުކުރާނެ ގޮތުގެ އުޞޫލު" ގައިވާ ގޮތުގެ މަތިން ފިޔަވަޅު އެޅޭނެއެވެ.\n* އެޕްލިކޭޝަނާއެކު ހުށަހަޅަންޖެހޭ އެއްވެސް ލިޔުމެއްގެ އަސްލުގައި ދެފުށް ޗާޕްކޮށްފައިވާނަމަ، އަސްލާއެއްގޮތަށް ދެފުށުގެ ކޮޕީވެސް ހުށަހަޅުއްވަންވާނެއެވެ.\n* "މައިއެޑިޔު" ޕޯޓަލް މެދުވެރިކޮށް އޮންލައިން އެޕްލިކޭޝަން ހުށަހަޅުއްވާ ކެންޑިޑޭޓުންގެ ތެރެއިން ނޮމިނޭޓްވާ ކެންޑިޑޭޓުން އޮންލައިން އެޕްލިކޭޝަންއާއިއެކު ހުށަހެޅުއްވި ލިޔުންތަކުގެ އަސްލު ނުވަތަ އެޓެސްޓެޑް އަސްލު ހުށަހަޅުއްވަން މި މިނިސްޓްރީން ފަހުން ދެންނެވުމުން އަވަހަށް ފޮނުއްވެވޭގޮތަށް ތައްޔާރު ކުރައްވާފައި ބެހެއްޓެވުން އެދެމެވެ.\n* އެޕްލިކޭޝަންތަކުގެ ނަތީޖާ ލިސްޓު، މި މިނިސްޓްރީގެ ވެބްސައިޓަށް އަޕްލޯޑް ކުރެވޭނެއެވެ.\n* ސްކޮލަރޝިޕްތަކަށް އެދިވަޑައިގަންނަވާ ކެންޑިޑޭޓުންނަށް މުހިއްމު މަޢުލޫމާތު ކަމުގައިވާ ކޯސްތަކަށް ކެންޑިޑޭޓުން ހޮވުމަށް ޕޮއިންޓްދޭ ގްރޭޑިން ކްރައިޓީރިއާއި، ސްކިލްޝޯޓޭޖް ލިސްޓާއި، ސްޓައިޕެންޑް ޝީޓާއި، އަދިވެސް އެފަދަ ލިޔުންތައް މި މިނިސްޓްރީގެ ވެބްސައިޓުން ލިބެން ހުންނާނެއެވެ.\n31 މާރޗް 2020 ވާ އަންގާރަ ދުވަހުގެ 13:30 ގެ ކުރިން.\nއެޕްލިކޭޝަން ހުށަހަޅުއްވާނީ: https://myedu.egov.mv ޕޯޓަލް މެދުވެރިކޮށެވެ.\nއިތުރު މަޢުލޫމާތު މި މިނިސްޓްރީގެ ވެބްސައިޓުން http://www.mohe.gov.mvއަދި 3026966 / 3026950 ނަންބަރު ފޯނުން ލިބިވަޑައިގަންނަވާނެއެވެ.\n02 މާރިޗު 2020\nޕަބްލިޝްކުރި ތާރީޚު: 03 މާރިޗު 2020\nޕަބްލިޝްކުރި ގަޑި: 0930\nސުންގަޑި: 31 މާރިޗު 2020 1330


vnews - Mihaaru kuramun midhanee hulhangu moosumuge vissaara: MET office\nމިހާރު ކުރަމުން މިދަނީ ހުޅަނގު މޫސުމުގެ ވިއްސާރަ: މެޓް އޮފީސް\nރާއްޖޭގެ ރިސޯޓެއްގެ ގޮނޑުދޮށް\nރާއްޖެއަށް މިހާރު ކުރަމުންމިދާ ވިއްސާރައަކީ ހުޅަނގު މޫސުމުގެ ވިއްސާރަ ކަމަށް މޫސުމާ ބެހޭ ގައުމީ އިދާރާއިން ބުނެފި އެވެ.\nމެޓް އޮފީހުން ބުނީ، މިއަދު ވެސް ރާއްޖޭގެ އުތުރާއި މެދުތެރޭގެ އެކިހިސާބަށް ވިއްސާރަކުރާނެ ކަމަށެވެ. އަދި ބައެއް ރަށްތަކަށް ބޯކޮށް ވާރޭވެހޭނެކަމަށްވެސް ލަފާކުރެވޭ ކަމަށާއި ދެކުނުގެ ބައެއް ރަށްތަކަށް ކެރީގެ އަސަރުފޯރާނެ ކަމަށް ވެސް މެޓް އޮފީހުން މައުލޫމާތު ދެއެވެ.\nއަންނަ ހުކުރު ދުވަހާ ހަމައަށް ވެސް ރާއްޖޭގެ އެކި ހިސާބަށް ވިއްސާރަ ކުރާނެ ކަމަށް ލަފާކުރެވިފައި ވާއިރު، މެޓް އޮފީހުން ބުނީ، ކުރިއަށް އޮތް 24 ގަޑިއރުގެ ތެރޭގައި ދެކުނުގެ ކަނޑުތައް މަޑުވެފައި އުތުރާއި މެދުތެރޭގެ ކަނޑުތައް އާދައިގެ ވަރަކަށް ގަދަވާނެ ކަމަށެވެ.\nމެޓް އޮފީހުން ބުނީ، މިއަދު ހެނދުނު 10:00 އިންް މާދަމާ ހެނދުނު 10:00 އަށް ރާއްޖޭގެ މޫސުން ލަފާކުރާ ގޮތައް ބަލާއިރު، ވައިޖެހޭނީ ދެކުނުގެ އަތޮޅުތަކަށް މަޑުން ގަޑިއަކު3މޭލާ7މޭލާ ދެމެދުގެ ބާރުމިނުގައި ކަމަށެވެ. އަދި އެހެން ހިސާބުތަކަށް ހުނޅަގާއި ހުނޅަގުއުތުރުންގަޑިއަކު 8 މޭލާ 18 މޭލާ ދެމެދުގެ ބާރުމިނުގައި ވައި ޖެހޭނެ ކަމަށާއި ވިލާގަނޑުގައި ގަޑިއަކު ގާތްގަނޑަކަށް 30 މޭލަށް ވައިގަދަވުން އެކަށީގެންވާ ކަމަށް ވެސް މެޓް އޮފީހުން މައުލޫމާތު ދެއެވެ.


Abadhahtakai -4| Vaahaka އަބަދަށްޓަކައި –4– Vaahaka\nއަބަދަށްޓަކައި - 4\n86200\tOctober 23, 2021\nއަބަދަށްޓަކައި - 1\nއަބަދަށްޓަކައި - 2\nއަބަދަށްޓަކައި - 3\nއަބަދަށްޓަކައި - 5\nއަބަދަށްޓަކައި - 6\nއާ ގޭގައި ހަފްތާއެއް ވޭތުވެގެން ދިޔަ ފަހުންވެސް އެތަނަން އަންނަން ޖެހުނު ސަބަބެއް އަހަންނަކަށް ނޭންގުނެވެ. ޝިކާރައަށް ފިޔަވާ އަހަރެން ގެއިން ބޭރަކަށް ނުނިކުންނަމެވެ. މުޅި ހަފްތާގައި ޝާދާބްވެސް އުޅުނީ ގޭގައެވެ. އެހެނަސް އެންމެ ފަހަރަކުވެސް އަހަންނާ އަނގައިންނެއް ނުބުނެއެވެ.\n"ހައި ސިސް ވުޑް ޔޫ ލައިކް ޓު ހޭވް ސަމް ހިއުމަން ފުޑް؟" ޔޫމާއާ ކައިލީ ޕިއްޒާ ފޮށްޓެއް ހިފައިގެން އައިސް އަހަރެން ކުރިމަތީ ބެހެއްޓިއެވެ. އަހަރެން ފާޑަކަށް ބަލަން ފެށުމުން ދެމީހުންވެސް ހޭންފެށިއެވެ. "ޑިއާ ޔޫ ކޭން އީޓް ހިއުމަން ފުޑް. އެކަމު ސަވައިވް ވާނީ ބްލަޑްއިން" ޔޫމާއާ ކައިލީ ޕިއްޒާ ފޮއްޗެއް އަނގައަށް ލިއެވެ. ޕިއްޒާގެ ވަސް ޖެހުމުން ކުރިން ދުވާ މީރުވަހެއް އަހަންނަކަށް ނުދުވައެވެ. ޕިއްޒާއަކީ އަހަންނަށް އެންމެ މީރު ކެއުމެވެ. "ވާއު ދިސް ޓޭސްޓްސް ބެޓާރ ދޭން ސްމެލް" ޕިއްޒާގެ ރަހަ މީރެވެ. އަހަރުމެން ތިން އަންހެން ކުދިން ހަވީރު ގަޑީ ޕިއްޒާ ކަމުން މަޖާ ކުރީއެވެ. ކޭގަޑީ ފިލްމުވެސް ބެލީމެވެ.\nސާދަ ވިލޭރޭގެ ހަނދުވަރުގެ އަލިން މުޅި ސަރަހައްދަށް ވަނީ އަލިފެތުރިފައެވެ. ގަހެއްގެ ދަށުގައި އިށީންދެގެން އުޑުގައި ފިޔަޖަހަމުން ދިޔަ ތަރިތަކަށް ގެއްލިފައި އަހަރެން އިނީމެވެ. އުޑުގައި ހުންނަ ތަރި ގުނުމަށްޓަކައި އަހަންނާ ލޫކް ވަރަށް ގިނައިން ތިބެމެވެ. ލޫކްގެ ހަނދާންތައް އާވުމުން މި ފަހަރު އަހަރެންގެ ލޮލަށް ކަރުނަ ޖަމާވިއެވެ. މޭތެރޭގައި ރިހުމެއް އުފެދުނެވެ. ލޫކްއާ އެކީ މުޅި އުމުރު އެކީ ބިނާ ކުރަން މަސަައްކަތް ކުރި ގަނޑުވަރުގެ ބިންގާވެސް ނޭޅެނީސް މުޅިން ފުނޑު ފުނޑު ވެއްޖެއެވެ. އެމޭ ތެރޭ ބޮނޑިވެގެން ރޯލާނެ ފުރުސަތެއްވެސް އަހަންނަކަށް ނެތެވެ. މާޒީގެ ހަނދާންތައް އާވަމުން ދިޔަވަރަކަށް ގިސްލާ ރޮވެން ފެށުނެވެ. ކަރުނަތައް ހުއްޓުވަން ބޭނުންވިއެއް ކަމަކު ނުއެއްް ހުއްޓުނެވެ.\n"އައިނާ" ނުހަނު ގާތުން އިވުނީ ޝާދާބްގެ އަޑެވެ. އެއަޑުގައި ކުލުނާ އޯގާތެރިކަން އެކުލެވެއެވެ. އަތުގެ ނުފުށުން ކަރުނަތައް ފުހެލުމަށްފަހު ހިނިތުންވުމަކާއެކީ ޝާދާބްއާ އަހަރެން ކުރިމަތިލީމެވެ. އޭރު ޝާދާބް އައިސް އަހަރެން ގާތު އިށީންނަނީއެވެ. "ހީ ޑަޒަންޓް ޑިޒާވް ޔުއަރ ޓިއާރސް" ސީދާ އަހަރެންގެ ލޮލަށް ބަލަން އިނދެ ޝާދާބް ބުންޏެވެ. ޝާދާބްގެ މޫނު މަތީގައި ވީ އަސަރު ދެނެގަންނާކަށް އަހަންނަކަށް ނޭންގުނެވެ. "ޔޫ ޑިޒާރވް ޓު ބީ ހެޕީ. ދަހުލާންއާ ސާޔާ އާހަރުމެން މިތަނަށް ގެނައީވެސް އައިނާއަށް ރަނގަޅު ލައިފްއެއް ހޯދަދޭން. އައިނާ ދެރަވާތީ ދަހުލާންމެންވެސް ދެރަވޭ. އަހަރުމެންގެ ތެރެއިންވެސް އައިނާއަށް ލޫކްއެއް ލިބިދާނެ. އީވަން އައި ލަވްޑް އަ ގާލް. އެކަމު އަހަރުމެން ދެމީހުން އެކީ ވާކަށް ތަގުދީރުގައެއް ނެތް. އަހަރެން ކުރިމާތީގަ އެންމެ ލޯބިވާ ކުއްޖާ މަރު ވެގެން ދިޔައީ" ޝާދާބްގެ ލޮލުގައި ކަރުނައިގެ އަސަރު ހުއްޓެވެ. "ޔޫ ޝުޑް ގޯ އިންސައިޑް" އިތުރަށް ބޭރުގައި މަޑު ކުރަން ނުކެރުމުން އަހަރެން އެތެރެއަށް ވަނީމެވެ.\nސުހެއިލް ފޫހިވެގެން އަހަރެން ގާތު ޝިކާރައަށް ދާން ކިޔާވަރުން ސުހެއިލްއާ އެއްކޮށް ޖަންގައްޔަށް ދިޔައީމެވެ. ސުހެއިލްއަކީ ހިފި ނުހުރެވޭ މީހެއް ކަމުން އެންމެ ހިނދުކޮޅަކަށްވެސް މަޑަކުން ނީންދެވެއެވެ.\n"ހައު އޯލްޑް އާޔޫ؟" ސުހެއިލް އުޅޭ ގޮތުން ބޮލަށް އުނދަގޫ ވެގެން އަހަރެން އެހީމެވެ. "އައި އޭމް ނައިންޓީން" ވަރަށް ވިސްނަން އިނުމަށްފަހު ބުންޏެވެ. އެއީ އަސްލު ޖަވާބު ނޫންކަން އެނގޭތީ އާހަރެން ސުހެއިލްއަށް ލޯ އަޅާލީމެވެ. "އޯކޭ އޯކޭ. އައި އޭމް ގޮއިން ޓު ބީ ޓުވެންޓީ ފައިވް ނެކްސްޓް މަންތް" ސުހެއިލް ދެއަތް މައްޗަށް ހިއްލާލަމުން ބުންޏެވެ. ސުހެއިލްގެ ހަޔާތާމެދު އަހަރެން ޝައުގުވެރިވިއެވެ. ސުހެއިލް ވެމްޕަޔަރަކަށް ބަދަލުވީ ކިހިނެއްތޯ ސުވާލު ކުރީމެވެ.\n"ޔަގީންތަ އައިނާ އަޑު އަހަން ބޭނުންވާ ކަން؟" އަހަރެން ބޯ ޖަހާލުމުން ސުހެއިލް އޭނާގެ ވާހަކަ ފެށިއެވެ.\nއަހަންނަކީ ވަރަށް ފަގީރު އަވަށެއްގައި ޔަތީމެއްގެ ގޮތުގައި ބޮޑުވި ކުއްޖެކެވެ. ހަނދާން ހުންނަން ފެށުމުގެ ކުރިން މަންމަވެސް ބައްޕަވެސް ވަނީ ނިޔާވެފައެވެ. ބަލާ ބޮޑު ކުރަމުން އައީ މަންމަ ފަރާތު ބޮޑު ދައިތައެވެ. ބަޮޑު ދައިތަ އަހަންނަށް ވަރަށް ހެޔޮއެވެ. ބޮޑު ދައިތަގެ ދަރިފުޅާ އަހަންނާ އެއްވެސް ތަފާތެއް ނުކުރެއެވެ. ލިބޭ އެއްޗަކުން ދެކޮޅު ޖައްސަމުން އަހަންނާ ދައްތަގެ ދަރިފުޅު ބަލަމުން ދިޔައެވެ. އެގޭ ބޭބެ ވެސް އަހަންނަށް ވަރަށް ހެޔޮއެވެ. ކިޔެވުމުގައި އަހަންނަކީ މުޅި އަވަށުންވެސް އެންމެ ކުރީގައި އުޅޭ ކުއްޖާއެވެ. ކިޔެވުމަކީ އަހަރެން ވަރަށް ކުރާހިތުން ކުރަމުން އަންނަ ކަމެކެވެ. ބޮޑު ދައިތަ އަބަދުވެސް ބުނަމުން ދިޔައީ އަހަރެންގެ މަންމަ ދެކުނު ހުވަފެނެކޭ މަންމަގެ ދަރިފުޅު ބޮޑުވެގެން މޮޅު ޑަކުޓަރަކަށް ވުމަކީ. އަހަރެން މަސައްކަތް ވެސް ކުރަމުން ދިޔައީ މަންމަ ދުނިޔޭގައި ނެތަސް އެ މަންމަގެ ހުވަފެނުގައި ކުލަ ޖެއްސޭތޯއެވެ. ރެއާ ދުވާލު ނުކައި ނުބޮއެ ކިޔެވުމުގައި އަވަދިނެތި އުޅުނީމެވެ. އެކަމުގެ ނަތީޖާ ވަރަށްވެސް ފޮންޏެވެ. ސަރުކާރުން އަހަންނަށް ފެންވަރު ރަނގަޅު ސްކޫލެއްގައި ކިޔެވުމުގެ ފުރުސަތު ލިބުނެވެ. ބޮޑުު ދައިތަ އެކަމާ ވަރަށް އުފާކުރިއެވެ. އެހެނަސް ބޮޑު ދައިތަގެ ފިރިމީހަާއާ ދަރިފުޅަށް އެކަންތައް ހަޖަމް ކުރެވޭ ގޮތެއް ނުވިއެވެ. އެ ހިސާބުން އަހަރެން މަރާލަން އެމީހުން ރޭވުންތައް ރާވަން ފެށިއެވެ.\nކިޔެވުން ބަންދު ދުވަސްކޮޅުގަ އަހަރެން އަވަށަށް ކުރި ޒިޔާރާތެއްގަ އެމީހުން އަހަރެން މަރާލަން މަސައްކަތް ކުރިއެވެ. ހައްލާލައިގެން އަހަރެން ގެންގޮސް ފަޅު ގެއަކަށް ވައްދާ އަނިޔާކުރިއެވެ. އަހަރެން މަރުވެއްޖެނަމަ ސްކޯލާޝިޕަށް ވީ ލާރި އެމީހުންނަށް ލިބޭނެތީއެވެ. ބޮލުގަޔާ އެތައް މިތާ ތަޅާ އަނިޔާ ކުރުމަށްފަހު ކޯރެއްގެ ތެރެއަށް އަހަރެން އެއްލާލިއެވެ. ކަންދިމާ ކުރި ގޮތުން އަހަރެން އޭރު މަރެއް ނުވެއެވެ. އަހަރެން އެހާލުގަ އޮއްވަ ކޯރުން ސަލާމަތްކޮށްދިނީ ކައިލީއެވެ. އަހަރެން ސަލާމަތް ކުރަން އިތުރު ގޮތެއް ނެތުމުން ކައިލީ އަހަރެން ވެންޕަޔަރަކަށް ބަދަލުކުރީއެވެ.\nސުހެއިލް ވާހަކަ ނިންމާލިއިރު އޭނާ ނުރޯން މަސައްކަތް ކުރާކަން އަހަންނަށް އެނގުނެވެ. "އައި މިސް މައި އާންޓް. އަހަރެން ގެއްލިގެން އާންޓް ވަރަށް ހިތާމަ ކުރި. މަހެއްހާ ދުވަސްވަންދެކަށް އަހަރެންގެ ހަށިގަނޑު ސިފައިން ހޯދި. އެކަމު ނުފެނުނީމަ މަރުވީ ކަމަށް ބަލާ ހޯދުން ހުއްޓާލީ" ސުހެއިލް ދުރު ބަލަން ފެށިއެވެ. ސުހެއިލްގެ ހާލާ މެދު އަހަރެން ދެރަވިއެވެ. "އެދުވަހަށް ފަހު ދަހުލާންއާ ސާޔާ އާހަރެން ބަލަން ފެށީ. ޝިވަމްއާ ޝާދާބްވެސް ކޮއްކޮއެއްހެން އަހަންނާ މެދު އާމާލުކުރީ. ޔޫމީ ވެސް ހަމަ އެފަދަ" ހަމައަކަށް އެޅެން ސުހެއިލު މަސައްކަތް ކުރިއެވެ. އެންމެ އިތުބާރު ކުރާ މީހުންގެ ފަރާތުން އަނިޔާ ލިބުނީމަ ވާނެ ދެރަ ހިތަށް އަރުވަންވެސް އަހަންނަކަށް ނޭންގެއެވެ. އަހަންނަކީ ދާ ކޮންމެ ތާކުން އެންމެގެ ލޯބި ލިބިފައި ހުރި ކުއްޖެކެވެ.\nމުޅި އެރޭވެސް އަހަންނަށް ވިސްނުމުން ދިޔައީ ސުހެއިލްއަށް ދިމާވި ހާދިސާ މަތިންނެވެ. ވެމްޕަޔަރަކަށް ވީ ފަހުން ފުރަތަމަ ފަހަރަށް އަހަރެންގެ ލޮލަށް ނިދި ސަވާރުވީ އެދުވަހުއެވެ. "ސިސް ޔޫއާ ސްލީޕީ ދޯ. ދެން ޖެހޭނެ ކޮންމެ ރެއަކުވެސް ނިދަން" އަހަރެން އާފުރެން ފެށުމާއެކު ޝިވަމް ބުންޏެވެ.\nއަހަންނަށް ހޭލެވުނީ އިރުގެ އަލި ލޮލަށް އެޅުމުންނެވެ. މޯޅި އަކަށް ދެމެމުން އެނދުން ތެދުވިއިރު ކައިލީއާ ޔޫމީ އައިސް ތިއްބެވެ. "ކޮފީ؟" ތަބަކަކަށް ތިން ކޮފީ ތަށްޓާ ބިސްކޯދު ލައިގެން އައިސް އެއް ފަރާތެއްގައި ހުރި މޭޒުމަތީގައި ބެހެއްޓިއެވެ. "ސީރިއަސްލީ؟" ހައިރާންވެފައި އާހަރެން އެހީމެވެ. "ކަމޯން. ލެޓްސް ހޭވް ސަމް ހިއުމަން ޓައިމް!" ކައިލީ އަހަރެންގެ އަތަށް ދަމަމުން އައިސް އެނދުގައި ބެހެއްޓިއެވެ. ކައިލީގެ އެ އަމަލުން އަހަރެންގެ އެންމެ ގާތް އެކުވެރިޔާ ޔައުލާ މަތިން ހަނދާންވިއެވެ. ޔައުލާވެސް ވަރަށް ގިނައިން އަހަރެން ހެނދުނު ހޭލާއިރު ކޮފީ ހަދައިގެން ކޮޓަރިއަށް ގެނެއްސަ ހުންނާނެއެވެ. ޔައުލާ މަތިން ހަނދާންވުމާއެކު އަހަންނަށް ތުންފަތުގައި ދަތް އަޅާލެވުނެވެ.\n"އައިން ޔޫ އޯކޭ!" ކައިލީ އެހުމުން އަހަރެން ހިނިތުން ވަމުން ބޯ ޖަހާލީމެވެ.\nދަހުލާން އެންމެންނަށް އެންގުމުން އެންމެން ސިޓިން ރޫމަށް ދިޔައީމެވެ.\n"މިއަންނަ މަހަކީ ސުހެއިލްގެ އުފަން ދުވަސް އަންނަ މަހަށް ވުމުން އަހަރެން މި ގަސްތު ކުރަނީ ސެލެބްރޭޓް ކުރަން އެންމެ އެމެރިކާއަށް ދާން! އައިނާ މިއާއިލާއާ ގުޅުނު ފަހުން އަންނަ އެންމެ ފުރަތަމަ އުފަންދުވަސް މި އަންނަނީ ސުހެއިލްގެ ދޯ!" އެމެރިކާއަށް ދާވާހަކަ ބުނުމުން ޔޫމީ ނަށާލިއެވެ. ކައިލީ ވަގުތުން ދުއްވައިގަތީ ބޭނުންވާ އެއްޗިހި ހޯދާ ތައްޔާރުކުރާށެވެ. ޝިވަމްއާ ޝާދާބް ސުހެއިލްއާ ސަކަރާތް ޖަހަމުން ބޭރަށް ނުކުތެވެ. އަހަރެން ކޮޓަރިއާ ދިމާއަށް ދަން މިސްރާބް ޖެހުމުން އެކަން ހުއްޓުވީ ސާޔާއެވެ. ސާޔާ އަހަރެންނަށް އިޝާރާތް ކުރުމުން ސާޔާ ގާތު ސޯފާގައި އިށީނީމެވެ.\nސާޔާ ވަރަށް ލޯބިން އަހަރެންގެ ނިތުގައި ބޮސްދިނެވެ. އަހަންނަށް އިހްސާސްވީ ސާޔާއަކީ އަހަރެންގެ އަމިއްލަ މަންމަ ހެންނެވެ. "އައިނާ އަބަދުވެސް ހަނދާން ކުރާތި. އަހަންނާ ދަހުލާންއާ ދުވަހަކުވެސް އައިނާއަށް ދެގޮތެއް ވިޔަކަ ނުދޭނަން އަބަދަށް ޓަކައިވެސް އައިނާ ރައްކާތެރިކުރާނަން" އަހަރެންގެ އަތުގައި ހިފައިގެން އިނދެ އޯގާތެރިކަމާއެކު ސާޔާ ބުންޏެވެ. އަހަރެން ސާޔާގެ ވާހަކަ ގަބޫލު ކުރިކަން އެއްބަސް ވުމުގެ ގޮތުން ބޯ ޖަހާލީމެވެ. އަދި ސާޔާ ގައިގައި ބައްދާލީ މަންމަ މަތިން މާ ބޮޑަށް ހަނދާން ވުމުންނެވެ. "މަމް އައި ލަވް ޔޫ" ސާޔާ އަހަރެންގެ އިސްތަށިގަނޑުގައި ފިރުމާލިއެވެ. "އައި ލަވް ޔޫ ޓޫ މައި ޕްރީޝިއަސް ޑޯޓާރ"\nއަހަންނަށް ނިދީގައި ހުވަފެނެއް ފެނުނެވެ. އެ ހުވަފެނުގައި ފެނުނީ ޔައުލާއާ ލޫކްއެވެ. އެދެމީހުން އަހަންނާ ދިމާއަށް މަލާމާތް ކުރާ ފާޑަކަށް ހޭންތިއްބައެވެ. އެދެމީހުންވެސް ތިބީ އަތުގު ގުޅުވައިގެންނެވެ.\nއަހަންނަށް ހޭލެވުނުއިރު ފުން ނޭވާ ލެވެމުން ދިޔައެވެ. ކިތަންމެ ގަބޫލުކުރަމް ދަތިވިއަސް ދާވެސް ހިއްލާފައި ހުއްޓެވެ. ފާރުގައި ހަރުކޮށްފައި ހުރި ގަޑި ބަލާލިއިރު މެންދަމުން އަލިވެ ތިނެއް ޖެހީއެވެ. ނިދާ ހެދުން މަތިން ޖެކެޓެއް ލައިގެން އަހަރެން ބޭރަށް ނުކުތީމެވެ. އަހަރެން ހައިރާންވީ ޝާދާބްވެސް އެގަޑީ ބޭރުގައި ހުރުމުންނެވެ.\n"ޝާދާބް" ފުރަތަމަ ފަހަރަށް އަހަރެން ޝާދާބްއަށް ގޮވާލީމެވެ. ޝާދާބް ފަހަތަށް އެނބުރެމުން އަހަންނަށްވެސް ގޮވާލިއެވެ. "މިތާ ކީއްތިކުރަނީ؟" ޝާދާބް އަހަންނާ ސޫވާލު ކުރިއެވެ. "އަހަންނަށްވެސް އެހިދާނެކަން ނޭންގެ. ޝާދާބް މިތާ ކީއްތިކުރަނީ؟" އަހަރެން ރައްްދުގައި ބުނީމެވެ. "އައި ސޯ އަ ނައިޓް މެއަރ!" ދެއަތް ޖޯޑުކޮށްލަމުން ޝާދާބް ބުންޏެވެ. އަހަރެންވެސް ހުވަފެނެއް ފެނުނު ވާހަކަ ބުނީމެވެ. ކީއްވެ ކަމެއް ނޭންގެއެވެ. ހުވަފެނުގައި ފެނުނު ކަންތައް ތައްވެސް އަހަންނަށް ކިޔާދެވުނެވެ. ޝާދާބްގެ މޫނު މަތިން ހާސަކަން ފެނުނެވެ. "އައިނާ މާ ބޮޑަށް ވިސްނަނީ ދޯ އެދެމީހުންނާ މެދު. އެހެންވެ އެގޮތަށް އެފެނުނީ. ހިނގާބަ އަހަންނާ އެއްކޮށް ހިނގާލަން" އަހަރެން ޝާދާބްގެ ދައުވަތު ގަބޫލުކުރީމެވެ. ޝާދާބްއާ އެކީ ޖަންގަލީ ތެރެއަށް ހިނގާލަން ދިޔައީމެވެ.


DhiSalafiyyah » އަހަރެން ތައުބާވާން ބޭނުން، އެކަމަކު… 5\nއަހަރެން ތައުބާވާން ބޭނުން، އެކަމަކު… 5\nއަލް އުޚްތު އުއްމު ޢަބްދިﷲ\t27 މެއި 2012\nތައުބާވުމުން ކުރިންވެދިޔަ ހުރިހާކަމެއް ފޮހެލާ\nމީހަކު ބުނެފާއެވެ: “އަހަރެން ތައުބާވާން ބޭނުމެވެ. އެކަމަކު އަހަރެން ތައުބާވެއްޖެނަމަ ﷲ ތަޢާލާ އަހަރެންނަށް ފުއްސަވައިދެއްވާނެކަމުގެ ޔަޤީންކަންދޭނީ ކާކުހެއްޔެވެ؟ އަހަރެންވެސް ތެދުމަގުގައި ޘާބިތުވާން ބޭނުމެވެ. އެކަމަކު އަހަރެންނަށް ފަސްޖެހެވެނީއެވެ. ﷲ ތަޢާލާ އަހަރެންނަށް ފާފަފުއްސަވާނެކަން އެނގޭނެނަމަ އަހަރެން ތައުބާވާނަމެވެ.”\nއަޅުގަނޑު ދަންނަވާނީ ތިބާގެ ހިތުތެރޭގައި އުފެދޭ ޝުޢޫރުތަކަކީ މީގެކުރިން އުޅުއްވި ބޭކަލުންތަކެއްކަމަށްވާ ރަސޫލުﷲ صلى الله عليه وسلم ގެ އަޞްޙާބުބޭކަލުންގެ ހިތްތަކުގައިވެސް އުފެދުނު ޝުޢޫރުތަކެކެވެ.\nތިބާ އަންނަނިވި ދެރިވާޔަތާމެދު ވިސްނައިފިނަމަ، ﷲ ތަޢާލާގެ އިރާދަފުޅާއެކު ހަމަޔަޤީނުންވެސް ތިބާގެ ނަފްސުގައި ތިވާ ޝުޢޫރުތައް ތިބާއާއި ދުރައްދާނެއެވެ.\nފުރަތަމަ: އިމާމް މުސްލިމް رحمه الله، ޢަމްރު ބުން އަލްޢާޞް رضي الله عنه އިސްލާމްވިގޮތުގެ ވާހަކަ ރިވާކުރެއްވިއެވެ. އެރިވާޔަތުގައިވެއެވެ.\nفَلَمَّا جَعَلَ اللَّهُ الإِسْلاَمَ فِى قَلْبِى أَتَيْتُ النَّبِىَّ -صلى الله عليه وسلم- فَقُلْتُ: ابْسُطْ يَمِينَكَ فَلأُبَايِعْكَ، فَبَسَطَ يَمِينَهُ فَقَبَضْتُ يَدِى، قَالَ: مَا لَكَ يَا عَمْرُو؟ قَالَ: قُلْتُ أَرَدْتُ أَنْ أَشْتَرِطَ، قَالَ: ((تَشْتَرِطُ بِمَاذَا؟)) قُلْتُ: أَنْ يُغْفَرَ لِى. قَالَ: (أَمَا عَلِمْتَ يَا عَمْرُو أَنَّ الإِسْلاَمَ يَهْدِمُ مَا كَانَ قَبْلَهُ وَأَنَّ الْهِجْرَةَ تَهْدِمُ مَا كَانَ قَبْلَهَا، وَأَنَّ الْحَجَّ يَهْدِمُ مَا كَانَ قَبْلَهُ؟). މާނައީ: “ފަހެ ﷲ ތަޢާލާ އަޅުގަނޑުގެ ހިތުގައި އިސްލާމްދީނަށް ލޯބިޖެއްސެވުމުން ނަބިއްޔާ صلى الله عليه وسلم ގެ އަރިހަށް އައީމެވެ. ފަހެ އަޅުގަނޑު ދެންނެވީމެވެ: ފަހެ ހަމަކަށަވަރުންވެސް އަޅުގަނޑު ކަލޭގެފާނަށް ބައިޢަތު ހިފާނަމެވެ. (ބައިޢަތު ހިއްޕެވުމަށްޓަކައި) ކަލޭގެފާނުގެ ކަނާއަތްފުޅު ދެއްވާށެވެ. ފަހެ އެކަލޭގެފާނު އަތްފުޅު ދެއްވުމުން، އަޅުގަނޑުގެ އަތް ލައްޕާލީމެވެ. އެކަލޭގެފާނު ދެންނެވިއވެ. “އޭ ޢަމްރުއެވެ. ކިހިނެތް ވީތޯއެވެ؟” އަޅުގަނޑު ދެންނެވީމެވެ. “އަޅުގަނޑު ޝަރުޠެއް ކުރަން ބޭނުމެވެ.” އެކަލޭގެފާނު ޙަދީޘްކުރެއްވިއެވެ. “ކޮންކަމަކަށް ކުރާޝަރުޠެއްތޯއެވެ.” އަޅުގަނޑު ދެންނެވީމެވެ. “އަޅުގަނޑަށް ފާފަފުއްސެވޭނެކަމަށެވެ.” އެކަލޭގެފާނު ޙަދީޘްކުރެއްވިއެވެ. “އޭ ޢަމްރުއެވެ. ހަމަކަށަވަރުން އިސްލާމްވުމުން އޭގެކުރިން ވެދިޔަ ކަންތައްތައް ނެތިކޮށްލާކަމާއި، އަދި ހިޖުރަކުރުމުން އޭގެކުރިން ވެދިޔަކަންތައްތައް ނެތިކޮށްލާކަމާއި އަދި ޙައްޖުވުމުން އޭގެކުރިން ވެދިޔަކަންތައްތައް ނެތިކޮށްލާކަން ތިބާއަށް ނޭނގޭހެއްޔެވެ؟”\nދެވަނަ: އިބްނު ޢައްބާސްގެ އަރިހުން އިމާމް މުސްލިމް ރިވާކުރައްވާފައިވެއެވެ. أَنَّ نَاسًا مِنْ أَهْلِ الشِّرْكِ قَتَلُوا فَأَكْثَرُوا، وَزَنَوْا فَأَكْثَرُوا ثُمَّ أَتَوْا مُحَمَّدًا -صلى الله عليه وسلم- فَقَالُوا: إِنَّ الَّذِى تَقُولُ وَتَدْعُو إليه لَحَسَنٌ، وَلَوْ تُخْبِرُنَا أَنَّ لِمَا عَمِلْنَا كَفَّارَةً، فَنَزَلَ قول الله تعالى: ((وَالَّذِينَ لاَ يَدْعُونَ مَعَ اللَّهِ إِلَهًا آخَرَ وَلاَ يَقْتُلُونَ النَّفْسَ الَّتِى حَرَّمَ اللَّهُ إِلاَّ بِالْحَقِّ وَلاَ يَزْنُونَ وَمَنْ يَفْعَلْ ذَلِكَ يَلْقَ أَثَامًا)) الفرقان/٦٨، وَنَزَلَ: ((قُلْ يَا عِبَادِىَ الَّذِينَ أَسْرَفُوا عَلَى أَنْفُسِهِمْ لاَ تَقْنَطُوا مِنْ رَحْمَةِ اللَّهِ)). މާނައީ: ޝިރުކުގެ އަހުލުވެރިންގެ ތެރެއިން ބަޔަކު ވަރަށް ގިނައިން މީހުން ޤަތުލުކުރިއެވެ. އަދި ވަރަށް ގިނައިން ޒިނޭކުރިއެވެ. ދެންފަހެ އެބައިމީހުން މުޙައްމަދު صلى الله عليه وسلم ގެ އަރިހަށް އައިސް ދެންނެވިއެވެ. “ހަމަކަށަވަރުން ކަލޭގެފާނު ތިޔަ ވިދާޅުވާ ބަސްފުޅުތަކާއި ދެއްވާ ދަޢުވަތު އެއީ ރަނގަޅު އެއްޗެއްސެވެ. ތިމަންމެންގެ ޢަމަލުތަކަށް ކައްފާރާއެއް(ވާކަމު)ގެ ޚަބަރު ތިމަންމެންނަށް ދެއްވާށެވެ.” ފަހެ ﷲ ތަޢާލާގެ އަންނަނިވި ބަސްފުޅު ބާއްވާލެއްވެވިއެވެ. “އެއުރެންނީ ﷲ އާއެކު އެހެން އިލާހަކަށް ގޮވައި ނަހަދާމީހުންނެވެ. އަދި ﷲ، ޙުރުމަތްތެރި ކުރައްވާފައިވާ ނަފްސެއް، ޙައްޤުގޮތުންނޫނީ، ނުމަރާ މީހުންނެވެ. އަދި ޒިނޭނުކުރާ މީހުންނެވެ. އެއިން ކަމެއްކޮށްފިމީހާ (އެކަމުގެ) ޢުޤޫބާތާއި ބައްދަލުކުރާނެތެވެ.” އަދިވެސް (އެއިލާހު) ބާއްވާލެއްވެވިއެވެ. “ކަލޭގެފާނު ވިދާޅުވާށެވެ. އެއުރެންގެ އަމިއްލަ ނަފްސުތަކުގެ މައްޗަށް ފާފައިން އިސްރާފުކޮށްފައިވާ، ތިމަންރަސްކަލާނގެ އަޅުތަކުންނޭވެ. ތިޔަބައިމީހުން ﷲގެ ރަޙްމަތުން އުންމީދު ކަނޑައިނުލާށެވެ.”\nމިލިޔުމުގެ އެހެން ބައިތައް ބައްލަވާ\nމިލިޔުމަށް ޚިޔާލު ފާޅުކުރަށްވާ. ރިޕްލައި ކެންސަލްކުރައްވާ\tނަން (މަޖުބޫރު)\nއީމެއިލް (އާއްމުނުކުރެވޭނެ) (މަޖުބޫރު)\nتَدْوِيْنُ السُّنَّةِ النَّبَوِيَّةِ – 23 – (ސަލަފުންގެ ބޭކަލުން ސުންނަތަށް ދެއްވާފައިވާ އަހަންމިއްޔަތު) تَدْوِيْنُ السُّنَّةِ النَّبَوِيَّةِ – 22 – (ސަލަފުންގެ ބޭކަލުން ސުންނަތަށް ދެއްވާފައިވާ އަހަންމިއްޔަތު) تَدْوِيْنُ السُّنَّةِ النَّبَوِيَّةِ – 21 – (ސަލަފުންގެ ބޭކަލުން ސުންނަތަށް ދެއްވާފައިވާ އަހަންމިއްޔަތު) تَدْوِيْنُ السُّنَّةِ النَّبَوِيَّةِ – 20 – (ސަލަފުންގެ ބޭކަލުން ސުންނަތަށް ދެއްވާފައިވާ އަހަންމިއްޔަތު) تَدْوِيْنُ السُّنَّةِ النَّبَوِيَّةِ – 19 – (ސަލަފުންގެ ބޭކަލުން ސުންނަތަށް ދެއްވާފައިވާ އަހަންމިއްޔަތު) تَدْوِيْنُ السُّنَّةِ النَّبَوِيَّةِ – 18 – (ސަލަފުންގެ ބޭކަލުން ސުންނަތަށް ދެއްވާފައިވާ އަހަންމިއްޔަތު) بُلُوغُ اَلْمَرَامِ ގެ كِتَابُ اَلصِّيَامِ (19 ވަނަ ބައި)- ޙަދީޘް ނަންބަރު: 565 އިން 570 އަށް تَدْوِيْنُ السُّنَّةِ النَّبَوِيَّةِ – 17 – (ސަލަފުންގެ ބޭކަލުން ސުންނަތަށް ދެއްވާފައިވާ އަހަންމިއްޔަތު) ޒަލްޒަލާ ސޫރަތުގެ ތަފްސީރު2ފަތުވާ: ޖަމާޢަތުގެ ނަމާދު ލިބޭނީ ނަމާދުގެ ކިހާ މިންވަރެއް ޙާޞިލުވުމުން ހެއްޔެވެ؟ މަޖައްލާ\nލިޔުންތެރިން Copyright © dhisalafiyyah.net. All rights reserved.


Gulhifalhuge masahkaiy lassvegen, MWSC ah 2.4 million dollar dheyn kuri hukum badhaleh nukuri - One Online\nޝަރީއަތުގެ މަޖިލިސް ތެރެއިން---\nގުޅިފަޅުގެ މަސައްކަތް ލަސްވުމުގެ ބަދަލުގެ ގޮތުގައި، އެމްޑަބްލިއުއެސްސީއަށް 2.4 މިލިއަން ޑޮލަރު ދޭން ގްލޯބަލް ޕްރޮޖެކްޓްސް ޑިވެލޮޕްމަންޓް ކޮމްޕެނީ ޕްރައިވެޓް ލިމިޓެޑް (ޖީޕީޑީ)ގެ މައްޗަށް ކުރި ހުކުމަށް ސުޕްރީމް ކޯޓުން ބަދަލެއް ނުގެނައެވެ.\nއެ މައްސަލައަކީ ކ. ގުޅިފަޅުން 6.25 ހެކްޓަރުގެ ބިމެއް ހިއްކުމާއި، ތޮށިލުމުގެ މަސައްކަތްކުރުމަށް 2011 ވަނަ އަހަރުގެ އޮކްޓޯބަރު މަހުގެ9ގައި ޖީޕީޑީއާ ހަވާލުކޮށްފައިވާ މުއްދަތަށް އެ މަސައްކަތް ނިންމާފައިނުވާ ކަމަށް ބުނާ މައްސަލައެކެވެ.\nއެ މަަސައްކަތް ހަވާލުކުރުމަށް ސޮއިކުރި އެއްބަސްވުމުގައި، މަސައްކަތް ނިންމަން ފުރަތަމަ ކަނޑައަޅާފައި އޮތީ، 31 ޖުލައި 2012 އަށެވެ. ނަމަވެސް އެ މުއްދަތަށް މަސައްކަތް ނުނިންމިގެން އެއްބަސްވުމުގައި ހިމެނޭ އެ މާއްދާއަށް ފަސް ފަހަރު އިސްލާހު ގެނެސް، އެ މަސައްކަތް ނިންމަންޖެހޭ ތާރީހަކީ 31 މާޗު 2013 ކަމަށް ދެ ފަރާތުން އެއްބަސްވުމުގައި ކަނޑައެޅިއެވެ.\nނަމަވެސް އެ މަސައްކަތް ނިިމިއްޖެ ކަމަށްބުނެ، ޖީޕީޑީން އެމްޑަބްލިއުއެސްސީއާ އެތަން ހަވާލުކޮށްފައިވަނީ 24 ސެޕްޓެމްބަރު 2013 ގައި ކަމަށް އެމްޑަބްލިއުއެސްސީން ބުނެއެވެ. އެއީ މަސައްކަތް ނިންމަން ދެފަރާތުން ސޮއިކޮށްފައިވާ ތާރީހުގެ 64 ދުވަސް ލަސް ތާރީހެކެވެ.\nއެހެންކަމުން ކަނޑައަޅާފައިވާ ތާރީހަށް އެ މަސައްކަތް ނިންމާފައި ނުވާތީ، އެއްބަސްވުމުގައިވާ ގޮތަށް ބަދަލުގެ ގޮތުގައި 3.1 މިލިއަން ޑޮލަރު 20 ދުވަހުގެ ތެރޭގައި އެމްޑަބްލިއުއެސްސީއަށް ދެއްކުމަށް ކުންފުނިން ޖީޕީޑީއަށް އެންގިއެވެ. ނަމަވެސް އެ މުއްދަތުގެ ތެރޭގައި އެ ފައިސާ ދައްކާފައި ނުވާތީ، ހަތް ދުވަހުގެ ތެރޭގައި އެ ފައިސާ ދެއްކުމަށް 17 ފެބްރުއަރީ 2015 ގައި އަނެއްކާވެސް އެ ކުންފުންޏަށް އެންގޮއެވެ. އަދި އެ މުއްދަތުގައި ފައިސާ ނުދައްކައިފިނަމަ، މުއްދަތު ހަމަވާ ތާރީހުން ފެށިގެން އެ ފައިސާ ދެއްކުމާ ހަމައަށް އިންވޮއިސްގައިވާ ޖުމުލަ އަދަދުގެ 0.5 އިންސައްތައިގެ ރޭޓުނުް ކޮންމެ ދުވަހަކަށް ޖޫރިމަނާ ކުރެވޭނެ ކަމަށްވެސް އެންގިއެވެ.\nއެ މުއްދަތުގައިވެސް ފައިސާ ދައްކާފައި ނުވާތީ، އޭގައިވާ 3.1 މިލިއަން ޑޮލަރާއި އެ ފައިސާ ނުދެއްކުމުން އަރާ ޖޫރިމަނާ ފައިސާ އެކީ އެއްފަހަރާ އެމްޑަބްލިއުއެސްސީއަށް ދެއްކުމަށް ޖީޕީޑީއަށް އަމުރުކޮށްދިނުމަށް އެދި އެމްޑަބްލިއުއެސްސީގެ ފަރާތުން ސިވިލް ކޯޓަށް މައްސަލަ ހުށަހެޅިއެވެ.\nއެ މައްސަލަ ބެލުމަށްފަހު 27 އޮކްޓޫބަރު 2017 ގައި ކޮށްފައިވާ ހުކުމްގައި ވަނީ، އެމްޑަބްލިއުއެސްސީއަށް ދޭންޖެހޭ ކަމަށް އެ ކުންފުނިން ބުނާ 3.1 މިލިއަން ޑޮލަރުގެ ތެރެއިން 629،689.13 ޑޮލަރު، ޖީޕީޑީން ކޮށްފައިވާ މަސައްކަތަށް ކެނޑުމަށްފަހު، ބާކީ އޮތް 2.4 މިލިއަން ޑޮލަރު އެމްޑަބްލިއުއެސްސީއަށް ދެއްކުމަށް ޖީޕީޑީގެ މައްޗަށް ހުކުމް ކޮށްފައެވެ.\nސިވިލް ކޯޓުގެ ހުކުމާމެދު ހިތްހަމަ ނުޖެހިގެން އެެއީ ޝަރުއީ ގާއިދާއާ ހިލާފަށް ކޮށްފައިވާ ހުކުމެއް ކަމަށްބުނެ އެ ހުކުމް ބާތިލުކޮށްދިނުމަށް ޖީޕީޑީގެ ފަރާތުން ހައިކޯޓަށް ހުށަހެޅިއެވެ.\nނަމަވެސް ސިވިލް ކޯޓުގެ ހުކުމަށް ބަދަލެއް ގެންނަންޖެހޭ ތަނެއް ނެތްކަމަށް 11 ފެބްރުއަރީ 2021 ގައި ހައިކޯޓުން ހުކުމް ކުރިއެވެ. ހައިކޯޓުގެ ހުކުމާ މެދު ހިތްހަމަނުޖެހިގެން އެ ކުންފުނީގެ ފަރާތުން އެ މައްސަލަ ސުޕްރީމް ކޯޓުގައިވެސް އިސްތިއުނާފު ކުރިއެވެ.\nސުޕްރީމް ކޯޓުން މިއަދު ކުރި ހުކުމްގައި ވަނީ ހައިކޯޓުގެ ހުކުމަށް ތާއީދު ކޮށްފައެވެ.\nގުޅޭ ޓެގު އެމްޑަބްލިއުއެސްސީ ސުޕްރީމް ކޯޓް ހައިކޯޓު ސިވިލް ކޯޓް


FIFA fair play award Denmark ge medical team ah, emme molhu goal akah Lamela ge ''rabona'' goal - One Online\nޑެންމާކު މެޑިކަލް ޓީމުން ފަރުވާ ދީ އެރިކްސަން ދަނޑުން ބާލަނީ -- ފޮޓޯ/ ގެޓީ\nފީފާގެ ފެއާ ޕްލޭ އެވޯޑު، ކްރިސްޓިއަން އެރިކްސަންއަށް ވަގުތީ ފަރުވާ ދިން ޑެންމާކުގެ މެޑަލް ޓީމަށް ދިން އިރު، "ދަ ބެސްޓް" އެވޯޑު ހަފުލާގައި ހޮވި އެންމެ މޮޅު ގޯލަކަށް ޓޮޓެންހަމްގެ އެރިކް ލަމެލާ އާސެނަލް ކޮޅަށް ޖެހި "ރަބޯނާ" ގޯލު ހޮވިއްޖެއެވެ.\nސްވިޒަލޭންޑުގެ ޒިއުރިޗްގައި ރޭ ބޭއްވި އިވެންޓްގައި ޑެންމާކުގެ މެޑިކަލް ޓީމަށް ފެއާ ޕްލޭ އެވޯޑު އަރުވާފައިވަނީ މިދިޔަ އަހަރު ބޭއްވި ޔޫރޯ 2020 ގެ ގްރޫޕް ސްޓޭޖުގައި ޑެންމާކުން ފިންލޭންޑާ ދެކޮޅަށް ކުޅުނު މެޗުގައި، ޑެންމާކުގެ ތަރި ކްރިސްޓިއަން އެރިކްސަން ކާޑިއެކް އެރެސްޓެއްގައި ދަނޑު މައްޗަށް ވެއްޓުމުން ދިން އަވަސް ފަރުވާއަށް ބަލައިފައެވެ.\nޑެންމާކުން ޔޫރޯ 2020 ގައި ފިންލޭންޑާ ދެކޮޅަށް ކުޅުނު މެޗުގައި އެރިކްސަން ކާޑިއެކް އެރެސްޓެއްގައި ދަނޑުމައްޗަށް ވެއްޓުން ވެގެން ދިޔައީ މުޅި ފުޓުބޯޅަ ދުނިޔެ "ޝޮކް" އަކަށް ދިޔަ ކަމަކަށެވެ. މެޗު އިމަޖެންސީގައި މެދު ކަނޑާލައި ގިނަ ކަންތައްތަކެއް ހިނގައި ދިޔައެވެ. ކުޅުންތެރިންނާއި ބަލަން ތިބި އެންމެންނަށްވެސް ނަފުސާނީ އަސަރުތަކެއް އެކަމުގެ ސަބަބުން ކޮށްފައިވެއެވެ. މެޗުގެ ބާކީ ބައި އެރޭ ކުޅުނީ އެރިކްސަންގެ ހާލު ރަނގަޅުވަމުން އަންނަ ކަމުގެ ޔަގީންކަން ލިބުމުންނެވެ.\nއެ ވަގުތު ޑެންމާކު އަދި ފިންލޭންޑް ސަޕޯޓަރުން ދެއްކި ނަމޫނާއަށް ފީފާއިން ވަނީ އެ ދެގައުމުގެ ސަޕޯޓަރުންނަށް ފީފާ ފޭން އެވޯޑުވެސް ރޭގެ ހަފުލާގައި އަރުވައިފައެވެ.\nފީފާއިން ހޮވި މިދިޔަ އަހަރުގެ އެންމެ މޮޅު ގޯލަކީ މިދިޔަ އަހަރު މާޗު މަހުގެ ތެރޭގައި ޓޮޓެންހަމްއިން އާސެނަލްއާ ދެކޮޅަށް ކުޅުނު ލަންޑަން ޑާބީގައި ޖެހި ގޯލެކެވެ. އާސެނަލް ދަނޑުގައި ކުޅުނު މެޗުގައި ލޫކާސް މޯރާ އޭރިއާ ތެރެއަށް ކޮންޓްރޯލް ކޮށްލި ބޯޅަ ލަމެލާ ގޯލަށް ވައްދާލީ ރަބޯނާއެއް ޖަހައިގެންނެވެ. އެ ގޯލަށް ޕުސްކާސް އެވޯޑު ލިބުނީ އާންމުންގެ ވޯޓުންނެވެ.\nރޭގެ އެވޯޑު ހަފުލާގައި ފީފާއިން ވަނީ ކްރިސްޓިއާނޯ ރޮނާލްޑޯއާއި ކްރިސްޓީ ސިންކްލެއާ އަށް ހާއްސަ އެވޯޑެއް އަރުވައިފައެވެ. ރޮނާލްޑޯއަށް އެވޯޑު އެރުފީ މިދިޔަ އަހަރު ތެރޭގައި އިންޓަނޭޝަނަލް ޓީމުތަކަށް އެންމެ ގިނަ ގޯލު ޖެހުމުގެ ރެކޯޑު އޭނާ މުގުރާލުމުންނެވެ. ކެނެޑާގެ އަންހެން ފޯވަޑް ކްރިސްޓީއަށްވެސް ފީފާއިން އެވޯޑު އެރުވީ މިދިޔަ އަހަރު ތެރޭގައި އަންހެން އެންމެ ގިނަ ގޯލު ޖެހުމުގެ ރެކޯޑު އޭނާ މުގުރާލައިފައިވާތީއެވެ.\nގުޅޭ ޓެގު ކްރިސްޓިއާނޯ ރޮނާލްޑޯ ފުޓްބޯޅަ ޓޮޓެންހަމް ހޮޓްސްޕާ ފީފާ ދަ ބެސްޓް ޔޫރޯ 2020 ޑެންމާކް


Pakistan in hayyaru kohfaivaa india ge Ansaari minivan vejje\nޕާކިސްތާނުން ހައްޔަރުކުރި އިންޑިއާގެ އަންސާރީ މިނިވަންވެއްޖެ\nއަންސާރީ ޖަލަށް ލާފައި ވަނީ 2012 ވަ އަހަރު\nކ. މާލެ 19 ޑިސެންބަރު 2018 | ބުދަ 12:05 1,508\nައަންސާރީ - އޭ.އެން.އައި\nމީގެ ހަ އަހަރު ކުރިން ޕާކިސްތާނުން ހައްޔަރު ކޮށްފައިވާ އިންޑިއާގެ ސޮފްޓްވެއާ އިންޖީނިއަރ ހާމިދު ނިހާލް އަންސާރީ މިނިވަންވެއްޖެއެވެ.\nމިނިވަންވުމަށް ފަހު އަންސާރީ އިންޑިއާއަށް އެނބުރި އައިސްފައިވަނީ ވަގަހް ބޯޑަރު ހުރަސް ކޮށެވެ. އިންޑިއާއަށް އެތެރެވުމާއެކު އަންސާރީ ވަނީ ޝުކުރުގެ ސަޖިދައެއް ޖަހާފައިއެވެ.\nއަންސާރީއާއި ބައްދަލު ކުރަން ގޮސް ތިބި އޭނާގެ މަންމަ އާއި ބައްޕަ ފެނުމުން އަންސާރީ އަށް ވަނީ އުފަލުން ގޮސް ރޮވިފައެވެ.\nއަންސާރީގެ އާއިލާ މެމްބަރުން އިންޑިއާގެ އެކްސްޓާނަލް އެފެއާޒް މިނިސްޓަރު ޝުޝްމާ ސްވަރާޖް އާއި މިއަދު ބައްދަލު ކުރާނެ ކަމަށް ރިޕޯޓްތައް ބުނެއެވެ.\nމީގެ ހަ އަހަރު ކުރިން، 2012 ވަނަ އަހަރު ޕާކިސްތާނުން އޭނާ ހައްޔަރު ކޮށްފައިވަނީ ގަވާއިދާ ހިލާފަށް އެ ގައުމަށް އެތެރެވި ކަމުގެ ތުހުމަތުގައިއެވެ.\nރިޕޯޓްތައް ބުނާ ގޮތުގައި އަންސާރީ ޕާކިސްތާނަށް ގޮސްފައިވަނީ އޮންލައިނުން ދިމަވީ އަންހެން ކުއްޖަކާ ބައްދަލު ކުރާށެވެ. އުމުރުން 33 އަހަރުގެ އަންސާރީ ޕާކިސްތާނަށް އެތެރެވެފައި ވަނީ އަފްޣާނިސްތާނު ހުރަސްކޮށެވެ.\nޕާކިސްތާނުގެ އިންޓެލިޖެންސް އޭޖެންސީއިންއިން އޭނާ ހައްޔަރުކޮށް ތިން އަހަރު ދުވަހަށް ޖަލަށް ލާން ހުކުމް ކޮށްފައިވަނީ 2015 ވަނަ އަހަރުއެވެ. އޭނާގެ މައްޗަށް ދައުވާ ކޮށްފައިވަނީ އިންޑިއާއަށް ޖާސޫސް ކުރި ކަމުގެ ތުހުމަތެވެ. އެގޮތުން އޭނާ އަތުން ފޭކު ޕާކިސްތާނުގެ އައިޑެންޓެޓީ ކާޑެއް އޮތް ކަމަށް ރިޕޯޓްތައް ބުނެއެވެ.\nއަންސާރީގެ ހުކުމް ތަންފީޒުކޮށް ނިމިފައިވަނީ މި މަހުގެ 15 ވަނަ ދުވަހުއެވެ. އަންސާރި ދޫކޮށްލާފައިވާ މިވަނީ އިންޑިއާއި ޕާކިސްތާނާއި ދެ ގައުމު ދެމެދު ގިނަ ދުވަސް ތަކެއް ވަންދެން މަޝްވަރާކުރުމަށް ފަހުއެވެ.\nއިންޑިއާގެ ނޫސްތަކުން ރިޕޯޓް ކުރާ ގޮތުގައި ޕާކިސްތާނުގެ ޖަލުތަކުގައި އިންޑިއާގެ ހަތަރު ސަތޭހައެެއްހާ މީހުން އަދިވެސް އެބަ ތިއްބެވެ.